(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Κ΄

Δευτέρα, 08 Νοεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Προστασίας του Πολίτη, με θέμα: «Υπέρμετρη και φονική αστυνομική βία», σελ.
 β) Προς τον Υπουργό Οικονομικών:
 i. με θέμα: «Μέτρα ενίσχυσης των επιχειρήσεων και των εργαζομένων στις σεισμόπληκτες περιοχές και θέσπιση «ειδικής καταβολής» λόγω έκτακτης ανάγκης», σελ.
 ii. με θέμα: ««Ιανός»- Ένα χρόνο μετά ο απολογισμός», σελ.
 iii. με θέμα: « Άμεση αποκατάσταση της κατάφωρης αδικίας σε βάρος των συνταξιούχων σχετικά με την φορολόγηση των αναδρομικών της περιόδου 2015-2016, για τις περικοπές του 2012», σελ.
 iv. με θέμα: «Το 70% των δημοτικών διαμερισμάτων των Δήμων του Νομού Ηρακλείου που κηρύχθηκαν σε κατάσταση έκτακτης ανάγκης λόγω του σεισμού της 27ης Σεπτεμβρίου βρίσκονται εκτός της Στεγαστικής Συνδρομής (Σ.Σ.)», σελ.
 γ) Προς τον Υπουργό Εσωτερικών:
 i. με θέμα: « Άμεση ανάγκη αποζημιώσεων και αποκαταστάσεων στην Κέρκυρα λόγω «Μπάλλου»», σελ.
 ii. με θέμα: « Άμεση η ανάγκη για κατασκευή αντιπλημμυρικών έργων ανάσχεσης των υδάτων Κηφισού και Ιλισού ποταμού», σελ.
 δ) Προς τον Υπουργό Αγροτικής Ανάπτυξης και Τροφίμων, με θέμα: «Κυβερνητικός εμπαιγμός στους ελαιοπαραγωγούς της Χαλκιδικής κι αδικαιολόγητη κωλυσιεργία για την ένταξή τους στο πρόγραμμα «Παγετός Άνοιξη 2021», σελ.
 ε) Προς τον Υπουργό Υγείας, με θέμα: «Οξυμμένα προβλήματα από τη συγχώνευση της Παιδιατρικής με την Παιδοχειρουργική Κλινική του Πανεπιστημιακού Γενικού Νοσοκομείου Ηρακλείου (ΠΑΓΝΗ)», σελ.
 στ) Προς τον Υπουργό Περιβάλλοντος και Ενέργειας:
 i. με θέμα: «Η ρύπανση από την παράνομη χωματερή και η ανάγκη αποκατάστασης και απορύπανσης της θέσης Μαγούλα στον Ασπρόπυργο», σελ.
 ii. με θέμα: «Η Κυβέρνηση των πολλών λόγων συντελεί σε ένα κατ’ εξακολούθηση περιβαλλοντολογικό και κοινωνικό έγκλημα», σελ.
 ζ) Προς την Υπουργό Πολιτισμού και Αθλητισμού, με θέμα: «Αρχαιολογικοί χώροι στη δυτική Αθήνα και στον ιστορικό της περίγυρο εγκαταλελειμμένοι από την πολιτεία», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.
 ΑΛΕΞΙΑΔΗΣ Τ. , σελ.
 ΒΕΣΥΡΟΠΟΥΛΟΣ Α. , σελ.

 ΜΠΟΥΡΑΣ Α., σελ.

 ΤΡΙΑΝΤΑΦΥΛΛΙΔΗΣ Α. , σελ.

Β. Επί των επικαίρων ερωτήσεων:
 ΑΛΕΞΙΑΔΗΣ Τ. , σελ.
 ΑΜΥΡΑΣ Γ. , σελ.
 ΑΡΣΕΝΗΣ Κ. , σελ.
 ΒΑΡΔΑΚΗΣ Σ. , σελ.
 ΒΕΣΥΡΟΠΟΥΛΟΣ Α. , σελ.
 ΓΚΙΟΚΑΣ Ι. , σελ.
 ΓΡΗΓΟΡΙΑΔΗΣ Κ. , σελ.
 ΚΕΓΚΕΡΟΓΛΟΥ Β. , σελ.
 ΚΟΚΚΑΛΗΣ Β. , σελ.
 ΚΟΥΡΟΥΜΠΛΗΣ Π. , σελ.
 ΜΑΛΑΜΑ Κ. , σελ.
 ΜΕΝΔΩΝΗ Σ. , σελ.
 ΜΟΥΖΑΛΑΣ Ι. , σελ.
 ΟΙΚΟΝΟΜΟΥ Ε. , σελ.
 ΠΕΤΣΑΣ Σ. , σελ.
 ΠΛΕΥΡΗΣ Α. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΤΡΙΑΝΤΑΦΥΛΛΙΔΗΣ Α. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Κ΄

Δευτέρα 8 Νοεμβρίου 2021

Αθήνα, σήμερα στις 8 Νοεμβρίου 2021, ημέρα Δευτέρα και ώρα 13.48΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ.**

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Καλησπέρα σας, καλή εβδομάδα! Χρόνια πολλά στους εορτάζοντες, στον Άγγελο, την Αγγέλα, τον Μιχάλη, τον Γαβριήλ!

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων μας ενημερώνει ότι σήμερα θα συζητηθούν οι ακόλουθες ερωτήσεις:

Η με αριθμό 127/1-11-2021 επίκαιρη ερώτηση, η με αριθμό 132/1-11-2021 επίκαιρη ερώτηση, η με αριθμό 131/1-11-2021 επίκαιρη ερώτηση, η με αριθμό 134/1-11-2021 επίκαιρη ερώτηση, η με αριθμό 118/20-10-2021 επίκαιρη ερώτηση, η με αριθμό 133/1-11-2021 επίκαιρη ερώτηση, η με αριθμό 135/1-11-2021 επίκαιρη ερώτηση, η με αριθμό 139/1-11-2021 επίκαιρη ερώτηση, η με αριθμό 117/29-10-2021 επίκαιρη ερώτηση, η με αριθμό 128/1-11-2021 επίκαιρη ερώτηση, η με αριθμό 141/1-11-2021 επίκαιρη ερώτηση, η με αριθμό 122/1-11-2021 επίκαιρη ερώτηση και η με αριθμό 114/29-10-2021 επίκαιρη ερώτηση.

Ξεκινάμε με την τέταρτη με αριθμό 122/1-11-2021 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα: «Υπέρμετρη και φονική αστυνομική βία».

Κύριε Γρηγοριάδη, καλημέρα σας και καλή εβδομάδα. Έχετε τον λόγο για δύο λεπτά.

**ΚΛΕΩΝ ΓΡΗΓΟΡΙΑΔΗΣ:** Καλημέρα, κύριε Πρόεδρε, καλή εβδομάδα. Ευχαριστώ πολύ που μου δίνετε τον λόγο.

Ευχαριστώ πολύ, κύριε Υπουργέ, κύριε Οικονόμου, που είστε εδώ για να απαντήσετε στην ερώτησή μας.

Κύριε Υπουργέ, όπως ξέρετε, την Παρασκευή στις 22 του Οκτώβρη 2021 μία από τις πολλές καταδιώξεις υπόπτων από αστυνομικούς της ομάδας «ΔΙΑΣ» στο Πέραμα κατέληξε σε μια βροχή από σφαίρες, τριάντα έξι στον αριθμό, οι οποίες είχαν σαν αποτέλεσμα τον φόνο, κατά τη γνώμη μας, ενός άοπλου ανθρώπου και μάλιστα δεκαοκτάχρονου ανθρώπου, ο οποίος ήταν Ρομά, Τσιγγάνος, του Νίκου Σαμπάνη.

H δυσαναλογία της φονικής αστυνομικής βίας προκαλεί ήδη ερωτήματα, κύριε Υπουργέ, για τον ρόλο ομάδων όπως είναι η ομάδα «ΔΙΑΣ». Ταυτοχρόνως, την ίδια στιγμή κυβερνητικά στελέχη, όπως για παράδειγμα ο Υπουργός Ανάπτυξης κ. Άδωνις Γεωργιάδης, έσπευσαν πριν η δικαιοσύνη τοποθετηθεί να δώσουν συγχαρητήρια στους αστυνομικούς που σκότωσαν τον άοπλο άνθρωπο, ενώ καταδίωκαν αυτόν τον άνθρωπο, επειδή έκαναν το καθήκον τους.

Στη συνέχεια, τη Δευτέρα, αμέσως μετά, την επόμενη βδομάδα, στις 25 Οκτωβρίου, κύριε Πρόεδρε, συνέβη εντελώς απρόκλητη επίθεση των ΜΑΤ εναντίον ειρηνικότατης πορείας κατά της αστυνομικής βίας που είχε προηγηθεί και της αυθαιρεσίας στα Προπύλαια με τραυματισμούς πολιτών, κύριε Υπουργέ, μεταξύ των οποίων και μελών του Κοινοβουλίου μας, όπως είναι η κ. Απατζίδη, που έχει την τιμή να κάθεται δίπλα μου αυτή τη στιγμή και ευτυχώς έχει γλιτώσει τα χειρότερα.

Το ίδιο βράδυ, κύριε Υπουργέ, δικηγόρος χτυπήθηκε από άνδρα των ΜΑΤ, ενώ την επόμενη μέρα το πρωί ή την ίδια μέρα το πρωί, δεν θυμάμαι ακριβώς, έχει καταγραφεί και βίντεο με άντρα των ΜΑΤ, ο οποίος σπάει υαλοπίνακα πόρτας σε μαγαζί στα Εξάρχεια τραυματίζοντας μια γυναίκα η οποία δεν αντιστέκεται, φαίνεται πολύ καθαρά. Του λέει «είσαι τρελός;» και αυτός απαντάει «ναι, ρε, είμαι τρελός».

Κύριε Υπουργέ, ξέρω ότι έχετε καλή πρόθεση και θέλετε η Αστυνομία μας να είναι μια ευνομούμενη, μια δημοκρατική, μια ευρωπαϊκή αστυνομία. Σας ρωτάω, λοιπόν, τι σκοπό έχετε, τι προτίθεται να κάνετε για τον εκδημοκρατισμό -επιτέλους- κάποια στιγμή των Σωμάτων Ασφαλείας, τον έλεγχο της ψυχολογικής κατάστασης των ατόμων που τα στελεχώνουν και την πραγματική κάποια στιγμή -επιτέλους- λογοδοσία για τις πράξεις τους.

Και δεύτερον, τι προτίθεται να κάνετε με τις στρατιωτικοποιημένες -γιατί περί αυτού πρόκειται- ομάδες όπως είναι τα ΜΑΤ, η ομάδα «ΔΙΑΣ» και η «ΔΡΑΣΗ», και της στελέχωση της ΕΛ.ΑΣ. αποκλειστικά με αποφοίτους των σχολών της -τουλάχιστον- διετούς πραγματικής δημοκρατικής εκπαίδευσης.

Σας το λέω αυτό, κύριε Υπουργέ, γιατί προκύπτει ότι οι άνθρωποι που σκότωσαν τον δεκαοκτάχρονο στο Πέραμα, τον Ρομά, είχαν εκπαιδευτεί, αφού είχαν προσληφθεί από τότε που αναλάβατε τη διακυβέρνηση, είτε στην πολύ καλή περίπτωση τέσσερις μήνες είτε στην κακή περίπτωση την εποχή του Έβρου -που τρέχαμε και δεν φτάναμε- εικοσιπέντε μέρες.

Αυτά. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς, κύριε Γρηγοριάδη.

Να πούμε και χρόνια πολλά στην Αεροπορία μας.

Θα απαντήσει ο Υφυπουργός Προστασίας του Πολίτη κ. Ελευθέριος Οικονόμου.

Κύριε Οικονόμου, καλησπέρα σας, καλή εβδομάδα. Τρία λεπτά για εσάς.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρίες και κύριοι Βουλευτές, σχετικά με το Πέραμα έγιναν όλα τα προβλεπόμενα τόσο σε σχέση με τη δικαστική και πειθαρχική διαδικασία όσο και σε σχέση με την επιχειρησιακή αξιολόγηση από πλευράς Υπουργείου και Αρχηγείου.

Μέρος της Αντιπολίτευσης, μεταξύ των οποίων και το ΜέΡΑ25, και στη δραματική αυτή περίπτωση θέλησαν να πολιτικοποιήσουν το ζήτημα και να παρουσιάσουν την Αστυνομία ως έναν αυταρχικό αντιδημοκρατικό μηχανισμό, ενώ τους παραβατικούς ως θύματα. Αυτές οι προσεγγίσεις δεν βοηθούν τη δημοκρατία ούτε τα ανθρώπινα δικαιώματα. Η Ελλάδα είναι μια ώριμη ευρωπαϊκή δημοκρατία. Το νομοθετικό της πλαίσιο αλλά και η λειτουργία του κράτους εγγυώνται τη σταθερότητα του πολιτεύματος και οφείλουν να εγγυώνται και τη ασφάλεια των πολιτών, της ζωής και της περιουσίας, διότι η δημοκρατία δεν μπορεί να λειτουργήσει χωρίς ασφάλεια.

Στην περίπτωση του συμβάντος στο Πέραμα, από την πλευρά του Υπουργείου σε επίπεδο πολιτικής ηγεσίας την εξετάσαμε ως αφορμή για την περαιτέρω βελτίωση των επιχειρησιακών λειτουργιών και της διάρθρωσης δυνάμεων της Άμεσης Δράσης. Οι παράμετροι του περιστατικού, όχι μόνον αυτού του Περάματος αλλά και των άλλων, οδήγησαν σε αποφάσεις για περισσότερη και πιο πολυεπίπεδη εκπαίδευση του προσωπικού της Ελληνικής Αστυνομίας που βρίσκεται στους δρόμους ημέρα και νύχτα και καλείται όλο και πιο συχνά να αντιμετωπίσει καταδιώξεις και ακραίες συμπεριφορές εγκληματιών.

Προτεραιότητά μας και αυτό διατυπώθηκε με μεγάλη σαφήνεια στις τελευταίες δηλώσεις του Υπουργού κ. Θεοδωρικάκου, είναι η συνεχής εκπαίδευση του συνόλου των αστυνομικών, με προτεραιότητα τα στελέχη που υπηρετούν στην ομάδα «ΔΙΑΣ» και τις άλλες υπηρεσίες άμεσης επέμβασης και πρώτης αντίδρασης.

Το ζητούμενο για την Αστυνομία, αλλά και το σύνολο του Υπουργείου Προστασίας του Πολίτη είναι ασφάλεια για όλους, ασφάλεια παντού. Υπάρχει ένα τρίπτυχο που στρατηγικά θα ακολουθήσουμε: Ψηφιοποίηση των επιχειρησιακών δομών, διαλειτουργικότητα, εκπαίδευση και τεχνογνωσία στο προσωπικό, βελτίωση του νομικού και διοικητικού πλαισίου όπου χρειάζεται.

Είναι λυπηρό ότι οι πολιτικοί σχηματισμοί της Αντιπολίτευσης σε κάθε ευκαιρία επιτίθενται με πλήρη μηδενιστική διάθεση στον Έλληνα αστυνομικό, ασκούν αντιπολίτευση με βλέμμα στραμμένο σε προηγούμενες δεκαετίες, στη δεκαετία του 1950 και του 1960. Οι συνθήκες τότε ήταν διαφορετικές από σήμερα. Η κοινωνία ήταν διαφορετική. Το έγκλημα μέσα στα χρόνια αυτά εξελίσσεται. Οι προκλήσεις είναι διαφορετικές, αλλά και η Ελλάδα είναι άλλη. Το δημοκρατικό μας πολίτευμα είναι πλέον ένα κεκτημένο.

Η έννοια του δικαιωματισμού, όπως την εννοούν κάποιοι κύκλοι της Αριστεράς, αγιοποιεί τον εγκληματία, εξαγνίζει τις συμπεριφορές του μειονοτικού και πετροβολεί τις δομές ασφαλείας του κράτους, τον άντρα και τη γυναίκα αστυνομικό. Προσβλέπει σε έναν κοινωνικό διχασμό και πόλωση σε κάθε ευκαιρία. Αγνοεί τα δεδομένα της τάξεως, του νόμου και της πολιτειακής σταθερότητας της χώρας μας.

Επιχειρούμε για μια καλύτερη Αστυνομία, για περισσότερη ασφάλεια, για μεγαλύτερη επιχειρησιακή δυνατότητα. Ακόμη και όταν υπάρχουν αστοχίες, κενά, δυσλειτουργίες στη δράση της καθημερινότητας αυτές θα διορθωθούν, θα είναι αφορμές για μεγαλύτερη συγκρότηση, ετοιμότητα και δυνατότητα. Ο Έλληνας αστυνομικός δεν είναι ο εγκληματίας. Αποστολή του είναι να μάχεται με τον εγκληματία.

Ο τρόπος που αντιμετωπίζει την Ελληνική Αστυνομία η συντριπτική πλειοψηφία της κοινωνίας των πολιτών δίνει κουράγιο, αυτοπεποίθηση και ικανοποίηση στους αστυνομικούς. Οι πολιτικά συμπλεγματικές συμπεριφορές και αντιδράσεις μειοψηφιών δεν μπορούν να επηρεάσουν την Αστυνομία που υπηρετεί το Σύνταγμα, τους νόμους, την τάξη, τη συλλογική ασφάλεια.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ, κύριε Υπουργέ.

Τον λόγο έχει ο κ. Γρηγοριάδης για τρία λεπτά.

**ΚΛΕΩΝ ΓΡΗΓΟΡΙΑΔΗΣ:** Κύριε Υπουργέ, αναλώσατε από τα τρία λεπτά τα δύο λεπτά και πενήντα πέντε δευτερόλεπτα για να μου πείτε ότι το θέμα σας είναι στη μισαλλοδοξία και στο παρελθόν. Δεν έχουμε τέτοια πρόθεση και νομίζω ότι η ομιλία σας δείχνει ποιος θέλει να γυρίσει στο παρελθόν. Εγώ σας έχω πει κατ’ επανάληψη ότι δεν σας χαρίζουμε τους Έλληνες αστυνομικούς, είναι λαϊκά παιδιά, φτωχά παιδιά, παιδιά φτωχών οικογενειών που έχουν κάνει την επιλογή τους και είμαστε πλάι τους. Δεν τους θεωρούμε ξένους από εμάς. Τους θεωρούμε μέσα στο κοινωνικό σώμα. Θεωρούμε ότι είναι κομμάτι από εμάς, σάρκα εκ της σαρκός μας.

Το πρόβλημα, κύριε Υπουργέ, έχει ως εξής: Κατά κάποιον τρόπο λέτε ότι πολιτικοποιήσαμε το συμβάν με τη δολοφονία του δεκαοκτάχρονου Ρομά, όταν τα στοιχεία είναι συντριπτικά; Το κέντρο στο οποίο οφείλουν να υπακούσουν και θα υπάκουαν αν ήταν εκπαιδευμένοι οι άνδρες της ομάδας «ΔΙΑΣ», κύριε Υπουργέ, τους διατάζει να πάψουν την καταδίωξη. Είστε αστυνομικός και γνωρίζετε πολύ καλά ότι τη διαταγή από το κέντρο οφείλεις να την υπακούς. Αν απλώς έκαναν το καθήκον τους και δεν καταπατούσαν τον όρκο τους και υπάκουαν τη διαταγή του κέντρου, δεν θα είχε πεθάνει ένας δεκαοκτάχρονος άνθρωπος.

Δεύτερον, έριξαν τριάντα έξι σφαίρες, κύριε Υπουργέ, σε ακινητοποιημένο όχημα το οποίο στην αρχή προσπάθησαν να ισχυριστούν ότι τους τραυμάτισε -και απεδείχθη ότι ουδόλως τους τραυμάτισε- από πίσω, σκοτώνοντας τους ανθρώπους. Δεν υπάκουσαν. Έριξαν τριάντα έξι σφαίρες από πίσω σε ανθρώπους, στα κεφάλια τους, χωρίς να ρίξουν καμμιά στα λάστιχα του αυτοκινήτου ενώ ισχυρίζονται ότι προσπαθούσαν να το ακινητοποιήσουν.

Δεν είπατε λέξη για το γεγονός ότι ο Υπουργός Προστασίας του Πολίτη πήγε το ίδιο βράδυ στη ΓΑΔΑ για τους επισκεφθεί. Σας ρωτάω, κύριε Οικονόμου, είστε τόσο καιρό Υπουργός, έχετε πάει ποτέ στην ΓΑΔΑ να δείτε κανέναν αριστεριστή αν είναι καλά στην υγεία του που τον χτύπησαν ΜΑΤ; Έχετε πάει ποτέ στη ΓΑΔΑ να δείτε κανέναν αναρχικό; Έχετε πάει ποτέ στη ΓΑΔΑ να δείτε κανέναν Βουλευτή του Κομμουνιστικού Κόμματος που τον έχουν χτυπήσει τα ΜΑΤ; Έχετε πάει ποτέ στη ΓΑΔΑ για να δείτε εμένα ή οποιονδήποτε άλλον έχουν χτυπήσει τα ΜΑΤ; Δεν το έχετε κάνει. Το κάνετε μόνο όταν κινδύνευσε να αποκαλυφθεί ότι αυτοί οι άνθρωποι λόγω ελλιπούς εκπαίδευσης, θέλω να πιστεύω, δολοφόνησαν εν ψυχρώ έναν δεκαοχτάχρονο και τα στοιχεία είναι συντριπτικά.

Επίσης, όσον αφορά τη συνάδελφό μας δεν μου είπατε τίποτα. Δεν σας αφορά αυτό; Δεν σας ενδιαφέρει; Δεν σας απασχολεί το γεγονός ότι επίορκοι αστυνομικοί καταπάτησαν το Σύνταγμα σε μία Βουλευτή, η οποία δεν τη βλέπετε να είναι πολύ τρομακτικό πρόσωπο; Εσείς αν τη βλέπατε και ήσασταν άνδρας των ΜΑΤ με εξάρτηση, θα φοβόσασταν μη σας σκοτώσει; Μάλλον όχι. Άρχισαν να της ρίχνουν χημικά. Της έριξαν μια ασπίδα στο πρόσωπό. Της έριξαν αγκωνιά στο μάτι. Ευτυχώς στον ιατροδικαστή έχουν κατατεθεί οι φωτογραφίες. Δεν σας άκουσα να λέτε τίποτα. Δεν αισθάνεστε την ανάγκη ως πολιτικός προϊστάμενος να απολογηθείτε για το γεγονός αυτό; Θα μπορούσε να είναι της Νέας Δημοκρατίας. Αν οι Βουλευτές της Νέας Δημοκρατίας ήταν λίγο πιο ακτιβιστές, θα έδερναν και αυτούς μαζί μας τα ΜΑΤ. Αυτό σας λέω. Δεν αισθάνεστε την ανάγκη.

Επίσης, μας λέτε τι; Λέτε ότι η ανάλυση των περιστατικών οδήγησε τελικά στην απόφασή σας, της ηγεσίας του Υπουργείου σας, να κάνετε αυτά που εξαγγείλατε. Δηλαδή, τι; Να βάλετε κάμερες στα ΜΑΤ, να βάλουν διακριτικά στις στολές τους.

Όμως, κύριε Υπουργέ, το εξήγγειλε ξανά ο προηγούμενος από τον κ. Θεοδωρικάκο, ο προϊστάμενός σας ο προηγούμενος, ο κ. Χρυσοχοΐδης, πριν από έναν και χρόνο. Δεν μπήκαν οι κάμερες.

Επίσης, ουρλιάζει όλη η Αντιπολίτευση και όχι τα μικρά κόμματα που έχουν εμμονές με τη δημοκρατία -όλοι- ότι οι άνδρες των ΜΑΤ σε ένα περιβάλλον που δεν θεωρείται αμιγώς φασιστικό, οφείλουν να έχουν διακριτικά. Διακριτικά δεν έχουν οι Ταλιμπάν. Οι Ταλιμπάν και ο ISIS δεν έχουν διακριτικά. Οι ένστολοί μας οφείλουν να έχουν διακριτικά για να ξέρουμε ποιος χτυπάει Βουλευτή του ελληνικού Κοινοβουλίου στα Προπύλαια, γι’ αυτόν ακριβώς τον λόγο.

Και τελειώνω, κύριε Πρόεδρε -και ευχαριστώ για την ανοχή σας- λέγοντάς σας, κύριε Υφυπουργέ, ότι επίσης είπατε ότι διατάχθηκαν ΕΔΕ. Κάθε φορά αυτό μας λέτε ότι διατάχθηκαν ένορκες διοικητικές εξετάσεις.

Θα σας δώσω δύο στοιχεία και θέλω τη γνώμη σας στη δευτερολογία σας. Το 2018 διατάχθησαν τριακόσιες τριάντα μία ένορκες διοικητικές εξετάσεις ακριβώς για λόγους τέτοιους -αστυνομικής βίας, υπέρβασης των ορίων των αστυνομικών- από τις οποίες τριακόσιες τριάντα μία, κύριε Υπουργέ, την 31-12-2018 -δηλαδή, την τελευταία μέρα του χρόνου για να συνεννοούμαστε- εκκρεμούσαν οι διακόσιες ογδόντα έξι. Θέλετε να κάνετε την αφαίρεση; Θα καταλάβετε ότι συζητήθηκαν και πάρθηκαν αποφάσεις για είκοσι. Το 2019 διέταξε διακόσιες ογδόντα οκτώ ΕΔΕ η Αστυνομία, εκ των οποίων στο τέλος του χρόνου, την 31-12-2019, οι διακόσια πενήντα δύο εκκρεμούσαν.

Είναι πεντακάθαρο, κύριε Υπουργέ, ότι δεν έχουμε εμείς εμμονές. Εσείς είναι που δεν έχετε καταλάβει. Δεν είμαστε ανόητοι. Δεν θα πέσει η Κυβέρνηση επειδή έγινε αυτό. Προσπαθούμε να χτυπήσουμε έναν κώδωνα κινδύνου και να σας πούμε ότι εδώ κινδυνεύει η δημοκρατία. Σχεδόν τριακόσιες χιλιάδες μας ψήφισαν, κύριε Υπουργέ. Μπορεί να είμαστε μικρό κόμμα, αλλά αυτοί οι Έλληνες έχουν τα ίδια συνταγματικά δικαιώματα εκπροσώπησης.

Αν ένας άνδρας των ΜΑΤ δεν σέβεται αιρετό εκλεγμένο αντιπρόσωπο του ελληνικού λαού, κινδυνεύει η δημοκρατία, κύριε Υπουργέ. Δεν έχουμε καμμία άλλη εμμονή. Πιστεύουμε ότι είστε δημοκρατικός και πιστεύουμε ότι θέλετε να εξυγιάνετε την Αστυνομία.

Με τον τρόπο που μου απαντήσατε η Αστυνομία αποθρασύνεται, κύριε Υπουργέ, και θα χτυπάει χειρότερα. Θα συνεχίσει να πυροβολεί πισώπλατα κοινωνικές ομάδες που δεν εγκρίνει επειδή είναι Τσιγγάνοι ή επειδή είναι επαγγελματίες ιερόδουλες ή για οποιοδήποτε άλλο λόγο.

Τα αναφέρω αυτά γιατί ο προκάτοχος του σημερινού Υπουργού, ο κ. Χρυσοχοΐδης, έχει μείνει για πάντα στην ιστορία της ζωής του το γεγονός με τις … που είχαν AIDS, τις οποίες αφού βασάνισαν στην Ασφάλεια, στη συνέχεια έδωσε και τα στοιχεία του στη δημοσιότητα. Για αυτό πρέπει να αμυνθεί ο κ. Χρυσοχοίδης.

Ευχαριστώ πολύ για την ανοχή, ,κύριε Πρόεδρε.

(Στο σημείο αυτό ο Βουλευτής o κ. Κλέων Γρηγοριάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Γρηγοριάδη.

Κύριε Υφυπουργέ, έχετε και εσείς τρία λεπτά για τη δευτερολογία σας.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ πολύ.

Θέσατε και διάφορα άλλα θέματα τώρα, αλλά περιορίζομαι να απαντήσω στην ουσία της ερώτησής σας, δεδομένου ότι υπάρχει ο περιορισμός του χρόνου.

Κύριε Πρόεδρε, κυρίες και κύριοι Βουλευτές, σημαντικά ζητήματα που αφορούν το Υπουργείο Προστασίας του Πολίτη βρίσκονται στην καρδιά της επικαιρότητας τις τελευταίες μέρες συνιστώντας αντικείμενο του δημοσίου διαλόγου. Όταν, μάλιστα, αυτός ο διάλογος διεξάγεται υπεύθυνα, μακριά από μικροκομματικές τακτικές και εντυπωσιασμούς, τότε είναι βέβαιο ότι προάγει τόσο τη γόνιμη ανταλλαγή απόψεων ανάμεσα στις πολιτικές δυνάμεις του τόπου μας όσο και την υπεύθυνη και ολοκληρωμένη ενημέρωση της κοινής γνώμης.

Προτού υπεισέλθω στην ουσία των ερωτημάτων που τίθενται στην υπό συζήτηση επίκαιρη ερώτηση θα ήθελα να επισημάνω συνοπτικά ορισμένα στοιχεία για το συμβάν της 22ας Οκτωβρίου στο Πέραμα όσο και για τις υπόλοιπες δύο αναφορές σας σε περιστατικά στα Προπύλαια και στα Εξάρχεια.

Κατ’ αρχάς σε ό,τι αφορά το περιστατικό που ξεκίνησε βραδινές ώρες της 22ας Οκτωβρίου από την περιοχή του Αγίου Ιωάννη Ρέντη και κατέληξε στο Πέραμα με το δραματικό αυτό αποτέλεσμα, όπως ήδη γνωρίζετε τόσο ο δικαστικός όσο και ο πειθαρχικός έλεγχος βρίσκονται σε πλήρη εξέλιξη. Κατά συνέπεια είναι απολύτως σαφές ότι στο στάδιο αυτό δεν μπορεί να διατυπωθεί καμμία ασφαλής κρίση και ειλικρινά διερωτώμαι πώς τόσο εύκολα και πριν καν προχωρήσει η όλη διαδικασία έχετε καταλήξει κατά την άποψή σας σε ασφαλή συμπεράσματα για ένα τόσο σοβαρό θέμα που αφορά απώλεια ανθρώπινης ζωής.

**ΚΛΕΩΝ ΓΡΗΓΟΡΙΑΔΗΣ:** Τριάντα έξι σφαίρες από πίσω!

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Πρόκειται για ένα τραγικό συμβάν, η εξέταση του οποίου απαιτεί τη σε βάθος διερεύνηση των πραγματικών περιστατικών, σε συνδυασμό με την ακολουθία των ενεργειών όλων ανεξαιρέτως των εμπλεκομένων. Να σημειωθεί ότι για το περιστατικό ενημερώθηκε άμεσα και η ανεξάρτητη αρχή Συνήγορος του Πολίτη στο πλαίσιο των αρμοδιοτήτων της ως εθνικού μηχανισμού διερεύνησης περιστατικών αυθαιρεσίας. Έχει σχηματιστεί ποινική δικογραφία από το Τμήμα Εγκλημάτων κατά Ζωής και Προσωπικής Ελευθερίας και η υπόθεση πλέον, όπως γνωρίζετε, βρίσκεται στα χέρια της τακτικής ανάκρισης.

Για τις καταγγελίες περί τραυματισμού πολιτών, μεταξύ των οποίων και μέλους του ελληνικού Κοινοβουλίου, την 25η Οκτωβρίου στο κέντρο της Αθήνας, το οποίο ασφαλώς και καταδικάζουμε και το διερευνούμε με τη δέουσα προσοχή, να είστε απόλυτα βέβαιος ότι εκεί όπου υπάρχουν ευθύνες και στη συγκεκριμένη περίπτωση θα επιβληθούν με τη δέουσα αυστηρότητα. Μάλιστα έχουν υπάρξει και συναντήσεις της κυρίας Βουλευτού με τον Γενικό Αστυνομικό Διευθυντή Αττικής κ.λπ. όπου δόθηκαν και κάποιες πρώτες εξηγήσεις που αφορούσαν την επιχειρησιακή συνολικότερη εξέλιξη των δραστηριοτήτων στο συγκεκριμένο σημείο. Στόχος μας είναι να διερευνηθεί η υπόθεση από πειθαρχικής πλευράς, ενώ παράλληλα βρίσκεται σε εξέλιξη και προανάκριση από την Υποδιεύθυνση Κρατικής Ασφάλειας.

Και επειδή κάνατε και μια αναφορά ως προς τον χρόνο διεκπεραίωσης των ΕΔΕ, θα πρέπει να γνωρίζετε ότι χρειάζεται ο απαιτούμενος χρόνος σε συνάρτηση και με το πώς προχωρούν οι αντίστοιχες ποινικές υποθέσεις, διότι αυτό έχει γίνει αποδεκτό και από τη νομολογία τόσο από τα ελληνικά όσο και από τα ευρωπαϊκά δικαστήρια. Διότι η πληρότητα και η αντικειμενικότητα διερεύνησης των υποθέσεων απαιτεί και τον αναγκαίο χρόνο και να υπάρχει η ισότητα από πλευράς αντιμετώπισης όλων των συνθηκών και του σεβασμού ακόμη της θέσης αυτού ο οποίος εξετάζεται ως υπαίτιος σε ένα συγκεκριμένο συμβάν.

Τέλος, σε ό,τι αφορά τα καταγγελλόμενα για επίμεμπτες ενέργειες αστυνομικών σε βάρος πολιτών στην περιοχή των Εξαρχείων την 26η Οκτωβρίου, ήδη και εδώ βρίσκεται σε εξέλιξη ένορκη διοικητική εξέταση για διερεύνηση όλων των πτυχών. Τόσο για την υπόθεση στα Προπύλαια όσο και για την υπόθεση των Εξαρχείων επίσης έχει ενημερωθεί ο Συνήγορος του Πολίτη για τις δικές του κατά λόγο αρμοδιότητας ενέργειες.

Ας δούμε στο σημείο αυτό τα κύρια ζητήματα της υπό συζήτηση επίκαιρης ερώτησης. Μελέτησα προσεκτικά τα ερωτήματα που τίθενται, ειδικότερα την αναφορά περί δήθεν ανάγκης εκδημοκρατισμού του σώματος της Ελληνικής Αστυνομίας. Η αναφορά αυτή οδηγεί σε μια πέρα για πέρα εσφαλμένη αντίληψη περί δήθεν ύπαρξης δημοκρατικού ελλείμματος στις τάξεις των ανδρών και γυναικών της Ελληνικής Αστυνομίας. Επιτρέψτε μου, λοιπόν, ως ανήκων στην πολιτική ηγεσία του Υπουργείου Προστασίας του Πολίτη αλλά κυρίως και ως επίτιμος Αρχηγός της Ελληνικής Αστυνομίας να δηλώσω κατηγορηματικά την αντίθεσή μου και την αποστροφή μου απέναντι σε μια τόσο στρεβλή και επικίνδυνη για την κοινωνική συνοχή αντίληψη που επιχειρούν ορισμένοι -ευτυχώς λίγοι- να καλλιεργήσουν.

Κυρίες και κύριοι, η Ελληνική Αστυνομία κινείται και δρα αυστηρά εντός του πλαισίου του Συντάγματος και της έννομης τάξης της ελληνικής πολιτείας. Διέπεται από πειθαρχία, δομική επάρκεια και πλαίσιο αυτοελέγχου, διαθέτοντας αποτελεσματικούς μηχανισμούς λογοδοσίας για εκείνες τις περιορισμένες αποκλίνουσες συμπεριφορές, οι οποίες σας βεβαιώνω ότι όχι μόνον ελέγχονται, αλλά και τιμωρούνται. Όσοι επιχειρούν κατά καιρούς να αφήσουν αιχμές για την δημοκρατική αντίληψη στις τάξεις του Σώματος της Ελληνικής Αστυνομίας αναμασώντας έναν ακραίο και διχαστικό για την κοινωνία πάνω απ’ όλα πολιτικό λόγο οφείλουν να μη λησμονούν.

Οι υπηρεσίες της Ελληνικής Αστυνομίας ήταν αυτές που διεξήγαγαν όλες τις έρευνες για τις έκνομες ενέργειες και συμπεριφορές της ηγεσίας και των μελών της Χρυσής Αυγής, που οδήγησαν το φιλοναζιστικό αυτό μόρφωμα ενώπιον της ελληνικής δικαιοσύνης.

Τούτων δοθέντων, απευθύνω κάλεσμα προς όλους και ειδικότερα προς τα μέλη του ελληνικού Κοινοβουλίου να μην αναπαράγονται υπαινιγμοί για τη δημοκρατική αντίληψη της Ελληνικής Αστυνομίας, που καθημερινά επιτελεί με υψηλό αίσθημα ευθύνης την αποστολή της, με απόλυτο σεβασμό στο Σύνταγμα και τους νόμους του κράτους και ιδιαίτερα σε αυτή τη δύσκολη περίοδο την οποία διερχόμεθα, τόσο από πλευράς εξωτερικών όσο και εσωτερικών απειλών.

Η Αστυνομία διασφαλίζει τη σταθερότητα της δημοκρατίας απέναντι σε κάθε απειλή. Είναι η ελάχιστη αναγνώριση που οφείλουμε όλοι στα στελέχη της Ελληνικής Αστυνομίας, που από συστάσεώς της το 1984 έως και σήμερα έχει πληρώσει βαρύ φόρο αίματος, αριθμώντας εκατόν εξήντα νεκρούς εν ώρα καθήκοντος και πάνω από δύο χιλιάδες τραυματίες Ελληνίδες και Έλληνες αστυνομικούς.

Κυρίες και κύριοι, βρισκόμαστε εδώ επιδιώκοντας κοινό τόπο με όσους ενδιαφέρονται ειλικρινά να απολαμβάνουν όλοι ανεξαιρέτως οι πολίτες της χώρας ασφάλεια για τη ζωή και την περιουσία τους. Η Ελληνική Αστυνομία είναι ένας ζωντανός οργανισμός. Κύριο μέλημα όλων μας είναι η στοχευμένη θεραπεία εκείνων των λειτουργιών, που παρουσιάζουν τεκμηριωμένες αδυναμίες στην κατεύθυνση μιας λειτουργικής αναδιάταξης του σώματος μακριά από αυταπάτες και αφορισμούς.

Για τον σκοπό αυτό ήδη ανακοινώθηκε συγκεκριμένη δέσμευση πρωτοβουλιών από τον Υπουργό Προστασίας του Πολίτη. Στόχος είναι η βελτίωση της λειτουργίας των υπηρεσιών πρώτης ανταπόκρισης της Ελληνικής Αστυνομίας, η αναβάθμιση της εκπαίδευσης του συνόλου του αστυνομικού προσωπικού και του τρόπου λειτουργίας της Αστυνομικής Ακαδημίας. Με την ευκαιρία της ερώτησης σάς καταθέτω για τα Πρακτικά το δελτίο Τύπου με τις ανακοινώσεις του Υπουργού κ. Θεοδωρικάκου σχετικά με τις πρωτοβουλίες που αναλαμβάνουμε, όχι γιατί δεν τις γνωρίζετε, αλλά για να τις λάβετε υπ’ όψιν σας.

Σας ευχαριστώ πολύ.

(Στο σημείο αυτό ο Υφυπουργός Προστασίας του Πολίτη κ. Ελευθέριος Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

**ΚΛΕΩΝ ΓΡΗΓΟΡΙΑΔΗΣ:** Κύριε Πρόεδρε, μπορώ να διορθώσω κάτι από τα λεγόμενά μου παρακαλώ;

**ΠΡΟΕΔΡΕΥΩΝ (Απόστολος Αβδελάς):** Βεβαίως.

**ΚΛΕΩΝ ΓΡΗΓΟΡΙΑΔΗΣ:** Δεν θέλω να απαντήσω στον κύριο Υπουργό, σέβομαι τη διαδικασία. Μόνο που εν τη ρύμη του λόγου μου, κύριε Πρόεδρε, και μετανιώνω πολύ σκληρά γι’ αυτό, καθώς δεν μου ερχόταν στο μυαλό μου η λέξη «οροθετικές» για τις κυρίες, που ο κ. Χρυσοχοΐδης με τον κ. Λοβέρδο έδωσαν τα ονόματά τους στη δημοσιότητα. Θα ήθελα να αντικατασταθεί ο όρος, που δυστυχώς χρησιμοποίησα και μετανιώνω γι’ αυτό, από τον όρο «οροθετικές ιερόδουλες», που είναι ο πραγματικός όρος. Το άλλο είναι υβριστικό και δεν με εκφράζει καθόλου, απλώς άνθρωποι είμαστε και καμμιά φορά από παραδρομή κάνουμε λάθη.

**ΠΡΟΕΔΡΕΥΩΝ (Απόστολος Αβδελάς):** Βεβαίως, ευχαριστούμε.

Πάμε στην ένατη με αριθμό 139/1-11-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Μέτρα ενίσχυσης των επιχειρήσεων και των εργαζομένων στις σεισμόπληκτες περιοχές και θέσπιση «ειδικής καταβολής» λόγω έκτακτης ανάγκης».

Κύριε Κεγκέρογλου, έχετε δύο λεπτά για το ξεκίνημά σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είμαστε πάνω από μήνα μετά τον καταστροφικό σεισμό στον Νομό Ηρακλείου και τα προβλήματα αναδεικνύονται, αυξάνονται και οξύνονται.

Δημιουργήθηκε με τις πρώτες κυβερνητικές ανακοινώσεις η προσδοκία ότι δεν θα υπάρχει γραφειοκρατία και πράγματι για τις αρχικές προκαταβολές υπήρξε μια εύκολη, πολύ εύκολη θα έλεγα, διαδικασία, η οποία όμως στη συνέχεια άλλαξε. Η στεγαστική συνδρομή τώρα για την αποκατάσταση της προχωρεί μετ’ εμποδίων, όπως βεβαίως και η ενίσχυση για την αποκατάσταση. Οι ιδιοκτήτες αντιμετωπίζουν πολλά προβλήματα, ανάλογα και διαφορετικά μεταξύ τους, και δεν υπάρχει αυτή τη στιγμή η αναγκαία ανταπόκριση για να διορθωθούν.

Σας έχω θέσει ήδη το πρόβλημα με τους ιδιοκτήτες που απέκτησαν από κληρονομιά ή αγόρασαν μέχρι 26 Σεπτεμβρίου και δεν έχει ολοκληρωθεί η διαδικασία μεταβίβασης ή αποδοχής κληρονομιάς. Τέτοια προβλήματα υπάρχουν πλείστα. Το κύριο όμως πρόβλημα που έχει αυτή τη στιγμή, κυρίως για τους μεγάλους οικισμούς, βάλει φραγμό στη διαδικασία ανοικοδόμησης είναι ο κόφτης των εκατόν πενήντα τετραγωνικών.

Είναι πολλές οι περιπτώσεις που υπάρχει κατοικία, επαγγελματική στέγη και αποθήκη. Πρέπει να επιλέξει ο άνθρωπος ή το σπίτι να φτιάξει ή το μαγαζί ή το κατάστημα ή την αποθήκη. Είναι σωστό πρέπει να υπάρχει ένα όριο, αλλά τα εκατόν πενήντα τετραγωνικά να αφορούν χωριστά την κατοικία και χωριστά, εάν υπάρχει επαγγελματική στέγη.

Υπάρχουν ζητήματα με την απώλεια εισοδήματος των επαγγελματιών, των εργαζομένων. Δεν υπάρχει καμμιά μέριμνα μέχρι στιγμής εκτός από την πρόβλεψη για την ανοικοδόμηση του κτηρίου ή την αποζημίωση των πρώτων υλών, των εμπορευμάτων κ.λπ.. Για την απώλεια εισοδήματος τίποτα.

Αυτό που ζητούμε, λοιπόν, είναι να υπάρξει ένα σχέδιο και ένα πρόγραμμα να αποζημιωθεί η επιχείρηση και οι εργαζόμενοι να ενισχυθούν με ειδικού σκοπού ενισχύσεις. Μπορεί να είναι, όπως αντίστοιχη με την επιστρεπτέα προκαταβολή που εφαρμόστηκε κατά την περίοδο της πανδημίας και αποζημίωση ειδικού σκοπού για τον εργαζόμενο.

Επίσης, πρέπει να σας πω για ένα θέμα του Υπουργείου Οικονομικών που αφορά στις τριμηνιαίες ή άλλες περιοδικές υποχρεώσεις υποβολής στοιχείων στο myDATA. Για παράδειγμα, ΦΠΑ τρίτου τριμήνου: Δεν έχει δοθεί σε αυτά αναστολή ή παράταση.

Θέλουμε, λοιπόν, για όλα αυτά να μας πείτε εάν έχετε επεξεργαστεί κάποιες λύσεις και αν προτίθεστε να αλλάξετε, να τροποποιήσετε την ΚΥΑ που αφορά στο ανώτερο πλαφόν των τετραγωνικών.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Βεσυρόπουλε, καλημέρα σας, καλή εβδομάδα! Έχετε τον λόγο για τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, οφείλω να επισημάνω ότι η Κυβέρνηση από την πρώτη στιγμή έδωσε απτά δείγματα γραφής, κινητοποιήθηκε για να στηρίξει όλους όσους επλήγησαν από τον σεισμό της 27ης Σεπτεμβρίου 2021 στην Κρήτη. Θεσπίστηκαν άμεσα ειδικές διατάξεις για την κρατική αρωγή προς φυσικά και νομικά πρόσωπα, που επλήγησαν και προωθήθηκε η υλοποίηση στοχευμένων οικονομικών μέτρων στήριξης τόσο για τους πληγέντες όσο και για την αποκατάσταση των περιοχών. Παράλληλα, επεκτάθηκε η πλατφόρμα arogi.gov.gr προκειμένου να χορηγηθούν μέσω αυτής οι σχετικές ενισχύσεις.

Σημειώνεται ότι μέχρι σήμερα το Υπουργείο Οικονομικών βάσει στοιχείων έχει προβεί σε καταβολή αποζημιώσεων συνολικού ύψους 18.649.907,92 ευρώ σε συνολικά δύο χιλιάδες εκατόν τριάντα οκτώ δικαιούχους που επλήγησαν από τον σεισμό.

Μεταξύ άλλων, έχουν υλοποιηθεί τα εξής: Πρώτον, χορήγηση πρώτης αρωγής έναντι στεγαστικής συνδρομής σε ιδιοκτήτες επαγγελματικών εγκαταστάσεων, κατοικιών και λοιπών κτηρίων, που έχουν πληγεί από τον σεισμό, ύψους 14.000 ευρώ ή 8.000 ευρώ ή 3.000 ευρώ, ανάλογα με το μέγεθος των εκτιμώμενων ζημιών. Δικαιούχοι της πρώτης αρωγής είναι οι ιδιοκτήτες ακινήτων κατά πλήρη ή ψιλή κυριότητα, μεταξύ άλλων και κτηριακών επαγγελματικών εγκαταστάσεων που υπέστησαν βλάβες από τον σεισμό, όπως αυτά προκύπτουν από το πιο πρόσφατο Ε9.

Δεύτερον, χορήγηση πρώτης αρωγής έναντι της επιχορήγησης για αποκατάσταση ζημιών σε εξοπλισμό και μέσα παραγωγής ύψους 8.000 ευρώ ή 4.000 ευρώ ή 2.000 ευρώ, ανάλογα με το μέγεθος των ζημιών στις εγκαταστάσεις. Δικαιούχοι είναι επιχειρήσεις ανεξάρτητα από τη νομική τους μορφή, συμπεριλαμβανομένων και των αγροτικών εκμεταλλεύσεων, καθώς και μη κερδοσκοπικού χαρακτήρα φορείς, που έχουν υποστεί υλικές ζημιές που προκλήθηκαν από τον σεισμό σε στοιχεία ενεργητικού, όπως εξοπλισμός, πρώτες ύλες, εμπορεύματα, μέσα παραγωγής, αποθηκευμένα προϊόντα κ.ά.

Θα πρέπει να σας ενημερώσω ότι σε πρώτη φάση η πλατφόρμα arogi.gov.gr άνοιξε την 6η Οκτωβρίου προκειμένου να δεχθεί αιτήσεις για περιοχές των Δήμων Μινώα Πεδιάδας και Αρχανών Αστερουσίων της Περιφερειακής Ενότητας Ηρακλείου της Περιφέρειας Κρήτης, που έχουν πληγεί από τον σεισμό.

Σε δεύτερη φάση, με τις κοινές υπουργικές αποφάσεις της 22ας Οκτωβρίου 2021 η πλατφόρμα επεκτάθηκε και για τους πληγέντες σε άλλες περιοχές, οι οποίοι μέχρι τώρα δεν είχαν ενταχθεί στην περίμετρο των δικαιούχων πρώτης αρωγής.

Τι έχει γίνει με τους εργαζόμενους; Προκειμένου να διασφαλιστούν οι θέσεις εργασίας, έχει εκπονηθεί σχέδιο νομοθετικής διάταξης για τη θέσπιση έκτακτων μέτρων αντιμετώπισης των συνεπειών του φαινομένου σε επιχειρήσεις και εργαζόμενους. Σύμφωνα με αυτά, παρέχεται η δυνατότητα στις επιχειρήσεις και στους εργοδότες του ιδιωτικού τομέα των περιοχών που έχουν πληγεί, ανεξαρτήτως κλάδου και επιχειρηματικής δραστηριότητας, να θέτουν σε αναστολή τις συμβάσεις εργασίας μέρους ή όλων των εργαζομένων τους από την ημερομηνία εκδήλωσης του φυσικού φαινομένου και για χρονικό διάστημα μέχρι τρεις μήνες.

Οι εργαζόμενοι που τίθενται σε αναστολή είναι δικαιούχοι έκτακτης οικονομικής ενίσχυσης, ως αποζημίωση ειδικού σκοπού ποσού 534 ευρώ, που αντιστοιχεί σε τριάντα μέρες κατ’ αναλογία των ημερών διάρκειας της αναστολής των συμβάσεων εργασίας τους, καθώς και αναλογίας δώρου Χριστουγέννων.

Επίσης, για τους εργαζόμενους των οποίων οι συμβάσεις εργασίας τους έχει τεθεί σε αναστολή παρέχεται πλήρης ασφαλιστική κάλυψη, υπολογιζόμενη επί του ονομαστικού τους μισθού.

Για τα υπόλοιπα θα σας απαντήσω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Κεγκέρογλου, έχετε και εσείς για τρία λεπτά τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το αρχικό ποσό το οποίο εξασφαλίσατε για την οικιστική αποκατάσταση της περιοχής αποδεικνύεται ότι είναι μικρό. Ενώ, λοιπόν, στην αρχή άνοιξε η πλατφόρμα και μπορούσε ο καθένας που είχε πληγεί, με δική του ευθύνη, να δηλώσει τον βαθμό ζημιάς, αφού δεν είχαν προχωρήσει οι έλεγχοι, παρατηρήθηκε προφανώς το φαινόμενο να υπάρχει μεγάλη απορρόφηση μέσω των προκαταβολών των χρημάτων.

Στη συνέχεια, ήρθε αυτό και διακόπηκε. Διακόπηκε, γιατί ακριβώς εάν κάνεις έναν απλό υπολογισμό με έξι χιλιάδες και πλέον κίτρινα και εφόσον αυτά μπορούσαν, σύμφωνα με την αρχική διαδικασία, να δηλώσουν το μέσο ή και το μέγιστο της προκαταβολής, τα χρήματα τα οποία θα απαιτούνταν ήταν πολλαπλάσια από αυτά που εξασφαλίσατε, σταματήσατε τη διαδικασία. Αυτό φαίνεται από τα νούμερα.

Ή θα έπρεπε, λοιπόν, στην αρχή να υπάρχει πιο κανονικοποιημένη διαδικασία, ούτως ώστε να μη μπορούν με δική τους εκτίμηση -άρα και αυθαίρετα σε έναν βαθμό- να δηλώσουν τον βαθμό ζημιάς ή έπρεπε οι έλεγχοι να έχουν γίνει πολύ πιο γρήγορα για να γίνει η καταβολή της προκαταβολής με βάση το έντυπο και την εκτίμηση των μηχανικών που επισκέπτονται το κτήριο. Αυτό είναι το ένα.

Επομένως, σήμερα, πρέπει να δείτε τα χρήματα τα οποία απαιτούνται και τις διαδικασίες που πρέπει να γίνουν, τις διορθώσεις, για να προχωρήσει ομαλά αυτή η διαδικασία.

Το δεύτερο είναι το εξής: Υπάρχει ο κόφτης των εκατόν πενήντα τετραγωνικών. Λέει, λοιπόν, η ΚΥΑ, ενώ μου είχατε απαντήσει ότι αυτό αφορά μόνο την προκαταβολή, για να υπάρχει ένας περιορισμός, στη συνέχεια αποδείχθηκε ότι αφορούσε και το σύνολο της αποζημίωσης. Έτσι, τουλάχιστον, δημοσιοποιήθηκε. Έχουμε αντιμετώπιση των ζημιών σε ένα ή δύο σπίτια που είχε ένας ιδιοκτήτης και ενός καταστήματος, μιας αποθήκης που θα πρέπει να αποζημιωθεί μέσα από εκατόν πενήντα τετραγωνικά κρατικής ενίσχυσης. Δεν γίνεται. Θα πρέπει να τροποποιηθεί η ΚΥΑ. Είναι το κύριο αίτημα των επαγγελματιών της περιοχής, των σεισμοπαθών της περιοχής, να διαχωριστεί εκατόν πενήντα τετραγωνικά για κατοικία, εκατόν πενήντα τετραγωνικά για επαγγελματική στέγη, αποθήκες και άλλες χρήσεις.

Το τρίτο σημείο είναι οι υποχρεώσεις. Όπως σωστά πήρατε στην αρχή την απόφαση για εξαμηνιαία αναστολή ορισμένων υποχρεώσεων, να μπουν και οι άλλες υποχρεώσεις στην εξαμηνιαία αναστολή ή τουλάχιστον, μέχρι το τέλος του χρόνου, εφόσον θα είναι απαραίτητο, για να κλείσουν τα λογιστικά βιβλία της χρονιάς, όποια είναι απαραίτητο.

Ως προς την απώλεια εισοδήματος για επαγγελματίες και επιχειρήσεις αναφερθήκατε -και είναι αυτό μια θετική εξέλιξη- ότι μέσα από κοινή υπουργική απόφαση θα δοθεί η δυνατότητα για τρίμηνη -εγώ το βλέπω λίγο, γιατί δεν πρόκειται να αποκατασταθούν οι επιχειρήσεις μέσα στο τρίμηνο- δυνατότητα αναστολής για τους εργαζομένους. Είναι μια θετική εξέλιξη αυτό. Ταυτόχρονα, όμως, πρέπει να δείτε για τον επαγγελματία και την επιχείρηση που έχει κλείσει. Έχει και αυτός οικογένεια και δεν μπορεί να επιβιώσει. Εκεί, λοιπόν, έρχομαι με την πρόταση, να υπάρξει ειδική -όπως με την επιστρεπτέα προκαταβολή που θεσπίστηκε για την πανδημία- καταβολή για την αποζημίωση. Έτσι θα είναι ολοκληρωμένη η αντιμετώπιση και για την επιχείρηση του επαγγελματία και για τον εργαζόμενο.

Τέλος, σας έχω καταθέσει μια σειρά από ζητήματα που θέτουν οι λογιστές περιοχής για ερωτήματα που πρέπει να απαντηθούν. Ελπίζω μέσα από μια διαδικασία -που θα πρέπει να την εγκαινιάσετε- να ανοίξετε μια θυρίδα προβλημάτων εφαρμογής των αποφάσεων για τις σεισμόπληκτες περιοχές, να υποβάλετε το ερώτημα και απευθείας να απαντάται από το Υπουργείο Οικονομικών προκειμένου να έχουμε μια άμεση ανταπόκριση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Κεγκέρογλου.

Κύριε Βεσυρόπουλε, έχετε τρία λεπτά για δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, για τις φορολογικές και ασφαλιστικές υποχρεώσεις δόθηκε εξαμηνιαία αναστολή καταβολής αυτών. Άρα από την ημερομηνία του σεισμού, που ήταν 27 Σεπτεμβρίου, συν έξι μήνες έχουν αναστολή φορολογικών και ασφαλιστικών υποχρεώσεων.

Είναι δεδομένο ότι πρόθεση της Κυβέρνησης είναι να διευκολύνει επιχειρήσεις στο ζήτημα της επιστρεπτέας προκαταβολής που αναφέρατε προηγουμένως.

Σε ό,τι αφορά στην επιστροφή του επιστρεπτέου ποσού της ληφθείσας ενίσχυσης μέσω του καθεστώτος επιστρεπτέας προκαταβολής, οφείλω να επισημάνω ότι έχει ήδη δρομολογηθεί για όλες τις περιπτώσεις η διαδικασία επιστροφής με συγκεκριμένες προϋποθέσεις. Αυτό σημαίνει ότι θα δοθεί αυτή η δυνατότητα υπό την προϋπόθεση της τήρησης υποχρέωσης της διατήρησης του προσωπικού, όπως αυτή καθορίζεται σε κάθε κύκλο της επιστρεπτέας προκαταβολής επιστροφής των κάτωθι ποσοστών της ενίσχυσης:

Πρώτον, για επιχειρήσεις που έχουν κάνει έναρξη εργασιών πριν την 1η Ιανουαρίου 2019, δεν άνοιξαν υποκατάστημα την 1η Απριλίου 2019 έως την 31η Δεκεμβρίου 2020 και έχουν θετικά ακαθάριστα έσοδα το 2019 θα υπάρξει επιστροφή ποσοστού 25% της ενίσχυσης εφόσον η μείωση των ακαθάριστων εσόδων του 2020 της επιχείρησης ξεπερνάει το 70% σε σχέση με τα έσοδα του 2019 και η επιχείρηση παρουσιάζει ζημίες προ φόρων, ποσοστού 33,3% της ενίσχυσης εφόσον η μείωση των ακαθάριστων εσόδων του 2020 της επιχείρησης ανέρχεται τουλάχιστον σε 30% και έως 70% σε σχέση με τα έσοδα του 2019 και παρουσιάζει ζημίες προ φόρων και τέλος ποσοστού 50% της ενίσχυσης για τις λοιπές επιχειρήσεις.

Δεύτερον, για επιχειρήσεις που έχουν κάνει έναρξη εργασιών μετά την 1η Ιανουαρίου 2019 ή άνοιξαν υποκατάστημα από την 1η Απριλίου 2019 έως την 31η Δεκεμβρίου 2020 ή έχουν μηδενικά ακαθάριστα έσοδα το 2019 θα υπάρξει επιστροφή ποσοστού 25% της ενίσχυσης εφόσον η μείωση των ακαθάριστων εσόδων του 2020 της επιχείρησης ξεπερνά το 30% σε σχέση με τα έσοδα του 2019 και η επιχείρηση παρουσιάζει ζημίες προ φόρων, ποσοστού 33,3% της ενίσχυσης για τις λοιπές επιχειρήσεις.

Στην ίδια κατεύθυνση διευκόλυνσης των επιχειρήσεων εντάσσεται και η αύξηση των δόσεων για την αποπληρωμή του επιστρεπτέου ποσού της ληφθείσας ενίσχυσης σε εξήντα ισόποσες μηνιαίες δόσεις οι οποίες θα είναι πλέον άτοκες, ενώ εναλλακτικά θα δοθεί η δυνατότητα εφάπαξ καταβολής του επιστρεπτέου ποσού της ληφθείσας ενίσχυσης πριν τη λήξη της περιόδου χάριτος, δηλαδή την 31η Δεκεμβρίου 2021 με έκπτωση 15% επί του επιστρεπτέου ποσού.

Σχετικά με την επιστολή που θέσατε υπ’ όψιν από τους λογιστές φοροτεχνικούς του Αρκαλοχωρίου σημειώνω τα εξής. Για την επίλυση πιθανών τεχνικών θεμάτων που αντιμετωπίζονται κατά την υποβολή αιτήσεων στην πλατφόρμα arogi.gov.gr και δεν μπορούν να επιλυθούν μέσω των σχετικών οδηγιών που έχουν ήδη δημοσιευθεί, έχει προβλεφθεί η διενέργεια σχετικής επικοινωνίας με υποβολή σχετικών αιτημάτων. Η διαδικασία που πρέπει να ακολουθηθεί μετά την υποβολή της αίτησης για στεγαστική συνδρομή προβλέπεται αναλυτικά από τις οικείες υπουργικές αποφάσεις. Στο ζήτημα της αναστολής των εργαζομένων και της καταβολής αποζημιώσεων ειδικού σκοπού αναφέρθηκα ήδη.

Για το ζήτημα των επιστρεπτέων προκαταβολών ανέφερα λίγο πριν όχι μόνο την πρόθεση αλλά και τις ενέργειες της κυβέρνησης να διευκολύνει τις επιχειρήσεις στο ζήτημα της επιστροφής τους. Για τη διαβίβαση παραστατικών στο myDATA αξιολογούνται όλες οι προτάσεις, που υποβάλλονται από τους αρμόδιους φορείς και οι τελικές αποφάσεις λαμβάνονται με γνώμονα την παραγωγική ανασυγκρότηση, την κοινωνική δικαιοσύνη και την αποτελεσματική εφαρμογή της φορολογικής πολιτικής.

Για τη λήψη στεγαστικής συνδρομής λόγω θανάτου του συνιδιοκτήτη κτηρίου ή μη έγκυρης ολοκλήρωσης διαδικασιών μεταβίβασης περιουσίας είτε μη έγκυρης αποδοχής κληρονομιάς σας αναφέρω ότι εν ζωή συνιδιοκτήτης μπορεί να υποβάλει χωρίς κανένα πρόβλημα ηλεκτρονική αίτηση στην πλατφόρμα για κρατική αρωγή για το ποσοστό, που του αντιστοιχεί. Για το υπόλοιπο ποσοστό, καθώς και για τις υπόλοιπες περιπτώσεις απόκτησης ακινήτου θα πρέπει να τηρηθούν οι διαδικασίες που ορίζονται από τον νόμο.

Σε κάθε περίπτωση οι δικαιούχοι έχουν τη δυνατότητα να καταθέσουν αίτηση στη διεύθυνση αποκατάστασης επιπτώσεων φυσικών καταστροφών η οποία υπάγεται στο Υπουργείο Υποδομών ώστε να διενεργηθούν αυτοψίες από τα αρμόδια όργανα και στη συνέχεια να αποκατασταθούν οι τυχόν ζημιές τους.

Συνοψίζοντας, η Kυβέρνησή μας παραμένει αρωγός από την πρώτη στιγμή για όλους όσους έχουν πληγεί από τις φυσικές καταστροφές. Εννοείται πως συνεχίζουμε να αφουγκραζόμαστε όλα τα θέματα που πιθανώς ανακύπτουν και να δρομολογούμε άμεσα την επίλυσή τους.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Βεσυρόπουλε.

Και μιας και είναι απέναντί μου ο κ. Κεγκέρογλου να πω ότι κατόπιν συνεννόησης δεν θα συζητηθούν η έκτη με αριθμό 138/1-11-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μεγάλα προβλήματα δημιουργούνται από την απόφαση της Κυβέρνησης για την κατανομή των βοσκοτόπων - μεγάλες περικοπές στις επιδοτήσεις».

Δεν θα συζητηθεί, επίσης, η δεύτερη με αριθμό 137/1-11-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Ένταξη των σεισμόπληκτων περιοχών σε πρόγραμμα ενεργειακού συμψηφισμού και ένταξη των κτηρίων που θα ανακατασκευαστούν στο «ΕΞΟΙΚΟΝΟΜΩ ΚΑΤ’ ΟΙΚΟΝ» - Αυτονόητο το «πάγωμα» των λογαριασμών ρεύματος».

Θα συζητηθεί η όγδοη με αριθμό 118/29-10-2021 επίκαιρη ερώτηση δεύτερου κύκλου Βουλευτή Λαρίσης του ΣΥΡΙΖΑ - Προοδευτική Συμμαχία κ. Βασιλείου Κόκκαλη προς τον Υπουργό Οικονομικών, με θέμα: ««Ιανός»- Ένα χρόνο μετά ο απολογισμός».

Κύριε Κόκκαλη, καλή εβδομάδα. Έχετε τον λόγο για δυο λεπτά.

**ΒΑΣΙΛΕΙΟΣ ΚΟΚΚΑΛΗΣ:** Καλή εβδομάδα, κύριε Πρόεδρε. Ευχαριστώ.

Κύριε Υπουργέ, εν πρώτοις να αναφέρω ότι η ερώτηση απευθυνόταν στον κ. Τριαντόπουλο με το σκεπτικό να μας απαντήσει η Κυβέρνηση συνολικά για την πορεία αποκατάστασης των ζημιών λόγω της πλημμύρας του «Ιανού» στις 18 Σεπτεμβρίου 2020 σε όλους τους τομείς: υποδομές, αγροτικές καλλιέργειες, επιχειρήσεις. Πλην όμως, η απάντηση ήταν ότι δεν έχει αρμοδιότητα. Η ερώτηση είναι: αυτό είναι το επιτελικό κράτος;

Επελέγη το Υπουργείο Οικονομικών. Βέβαια αναγκαστικά η κουβέντα είναι και για τα αγροτικά. Γνωρίζω ότι δεν είστε αρμόδιος. Χωρίς να είναι αντικείμενο της παρούσας θέλω και σήμερα ζητώ, κύριε Υπουργέ, από την Κυβέρνηση, η κοινή υπουργική απόφαση η οποία ισχύει για την Κρήτη να ισχύσει και για τα Φάρσαλα, για την Καρδίτσα, για το Δαμάσι και για το Μεσοχώρι.

Γιατί το λέω αυτό; Διότι στην Κρήτη αποζημιώνονται όλες οι ιδιοκτησίες έως εκατόν πενήντα τετραγωνικά μέτρα. Όλες! Και καλά κάνουν. Όπως και όλες οι επιχειρήσεις. Δυστυχώς, στα Φάρσαλα και στο Δαμάσι, μόνο μία. Δεν είναι αυτό άνιση μεταχείριση μεταξύ όμοιων καταστάσεων; Γι’ αυτό και σήμερα κάνω έκκληση και ζητώ από την Κυβέρνηση να ισχύσει η ΚΥΑ και για τους σεισμοπαθείς της Ελασσόνας αλλά και τους πλημμυροπαθείς.

Τώρα, θα σας μεταφέρω την πραγματικότητα. Η πραγματικότητα ποια είναι; Ότι οι επιχειρήσεις έχουν λάβει μόνο το 20% της επιχορήγησης. Μόνο το 2%!

Δεύτερον, ο ΕΛΓΑ δεν έχει αποζημιώσει πολυετείς καλλιέργειες. Καθόλου.

Και τρίτον, ακόμη οι ενστάσεις εκκρεμούν.

Και ένα τελευταίο, κύριε Υπουργέ: Στις επιχειρήσεις που είχαν αποθηκευμένα προϊόντα ακόμη δεν έχει ολοκληρωθεί η διαδικασία, όχι αποζημιώσεων, αλλά καταγραφής! Και έρχεται σε αντιδιαστολή με το δελτίο Τύπου του Υπουργείου Αγροτικής Ανάπτυξης στις 3 Νοεμβρίου του 2020, ενάμιση μήνα μετά την πλημμύρα, «άνευ προηγουμένου η ταχύτητα καταβολής και το ύψος αποζημίωσης στους πληγέντες αγρότες του «Ιανού»».

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κόκκαλη.

Θα απαντήσει ο Υφυπουργός Οικονομικών, κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η Κυβέρνηση του Κυριάκου Μητσοτάκη είναι αυτή που θεσμοθέτησε ένα νέο σύστημα κρατικής αρωγής, ένα πάγιο καθεστώς αποζημιώσεων για όσους πλήττονται από φυσικές καταστροφές. Αυτό έγινε τον περασμένο Απρίλιο και για πρώτη φορά καθιερώθηκε στη χώρα μας ένα μόνιμο σταθερό και αυτοματοποιημένο πλαίσιο έγκαιρης υποστήριξης των πληγέντων από φυσικές καταστροφές.

Τον Σεπτέμβρη του 2020, κατά τον οποίο τα νησιά του Ιονίου, η Στερεά Ελλάδα και η Θεσσαλία επλήγησαν από τον «Ιανό», δεν είχε ακόμη θεσμοθετηθεί. Η Κυβέρνηση ωστόσο επιδεικνύοντας άμεσα αντανακλαστικά υιοθέτησε και εφάρμοσε ένα ολιστικό πακέτο μέτρων για τη γρήγορη και δίκαιη στήριξη των πληγέντων, αλλά και την ταχύτερη δυνατή αποκατάσταση των ζημιών. Και φυσικά η περιοχή της Θεσσαλίας κατέστη δικαιούχος στοχευμένων και εξειδικευμένων μέτρων στήριξης όπως τα εξής:

Πρώτο πυλώνα των μέτρων στήριξης αποτέλεσαν τα άμεσα μέτρα αναστολής υποχρεώσεων επιχειρήσεων και προστασίας εργαζομένων, τα οποία περιελάμβαναν: Αναστολή της πληρωμής όλων των εκκρεμών βεβαιωμένων και ληξιπρόθεσμων φορολογικών υποχρεώσεων τόσο για τις επιχειρήσεις όσο και για τα φυσικά πρόσωπα για έξι μήνες. Αναστολή ή ρύθμιση δανειακών υποχρεώσεων στους πολίτες των περιοχών που επλήγησαν, σε συνεργασία με την Ελληνική Ένωση Τραπεζών. Αναστολή για ένα έτος πλειστηριασμών και κατασχέσεων επί της κινητής ή ακίνητης περιουσίας φυσικών ή νομικών προσώπων στις πληγείσες περιοχές. Προστασία των θέσεων εργασίας στις πληγείσες περιοχές για ένα τρίμηνο και παροχή οικονομικής ενίσχυσης 534 ευρώ στους εργαζόμενους των οποίων η σύμβαση εργασίας τέθηκε σε αναστολή. Ρύθμιση και αναστολή ασφαλιστικών υποχρεώσεων των επιχειρήσεων των πληγεισών περιοχών για ένα εξάμηνο. Χαρακτηρισμός ως αφορολόγητων και ακατάσχετων των ενισχύσεων και των αποζημιώσεων προς τα φυσικά και νομικά πρόσωπα που επλήγησαν.

Δεύτερο πυλώνα αποτέλεσε η αποκατάσταση των ζημιών σε υποδομές. Για την αποκατάσταση υποδομών δικτύων και αντιπλημμυρικών έργων διοχετεύτηκαν μέσω του Προγράμματος Δημοσίων Επενδύσεων, συνολικά, 338 εκατομμύρια ευρώ στους πληγέντες δήμους και τις περιφέρειες από τα αρμόδια Υπουργεία. Εξ αυτών τα 232 εκατομμύρια ευρώ αφορούν παρεμβάσεις και έργα για την Περιφέρεια της Θεσσαλίας. Φυσικά δρομολογούνται και άλλες φάσεις χρηματοδότησης, καθώς η διαδικασία αποκατάστασης έχει μακροπρόθεσμο ορίζοντα.

Ενεργοποιήσαμε παράλληλα έργα αντιπλημμυρικής θωράκισης και προστασίας από τους παραχωρησιούχους στις Περιφερειακές Ενότητες Καρδίτσας, Τρικάλων και Φθιώτιδας συνολικού ύψους 85 εκατομμυρίων ευρώ.

Τα Υπουργεία Αγροτικής Ανάπτυξης και Τροφίμων και Εσωτερικών εξασφάλισαν 3,6 εκατομμύρια ευρώ για τους Τοπικούς Οργανισμούς Εγγείων Βελτιώσεων, προκειμένου να αποκατασταθούν βλάβες στα αρδευτικά δίκτυα και στις συναφείς υποδομές.

Ο τρίτος πυλώνας στήριξης συνδέεται με τα μέτρα αρωγής για τις επιχειρήσεις, τις αγροτικές εκμεταλλεύσεις και τους αγρότες. Σύμφωνα με τα στοιχεία έξι χιλιάδες σαράντα επτά επιχειρήσεις έλαβαν από το Υπουργείο Υποδομών και Μεταφορών εφάπαξ ενίσχυση 8.000 ευρώ η καθεμία. Το συνολικό ποσό αθροιστικά ανήλθε στα 48,4 εκατομμύρια ευρώ. Ένα μεγάλο μέρος του συγκεκριμένου ποσού διοχετεύτηκε στις επιχειρήσεις της Θεσσαλίας, ενώ η διαδικασία καταβολής και των τελευταίων εκκρεμοτήτων θα ολοκληρωθεί τις επόμενες ημέρες από το αρμόδιο Υπουργείο μετά την έκτακτη χρηματοδότηση σε συνέχεια του συμπληρωματικού προϋπολογισμού.

Είναι, επίσης, ιδιαίτερα σημαντικό να αναφέρω ότι στο πλαίσιο του τέταρτου κύκλου της επιστρεπτέας προκαταβολής τέσσερις χιλιάδες πεντακόσιες είκοσι δύο επιχειρήσεις της Θεσσαλίας έλαβαν συνολικά 5,2 εκατομμύρια ευρώ ως χρηματοδοτική στήριξη από το Υπουργείο Οικονομικών χωρίς να έχουν μείωση τζίρου, αλλά ως ένα επιπλέον μέτρο στήριξης λόγω της θεομηνίας.

Έως και το καλοκαίρι του 2021 προχώρησε η χορήγηση προκαταβολής 20% της εκτιμηθείσας ζημίας σε τρεις χιλιάδες εκατόν είκοσι πέντε επιχειρήσεις και αγροτικές εκμεταλλεύσεις με ποσό 8,8 εκατομμύρια ευρώ. Ήταν η πρώτη φορά που αποφασίστηκε η χορήγηση προκαταβολής έναντι αποζημίωσης σε επιχειρήσεις που επλήγησαν από θεομηνία, καθώς και η πρώτη φορά που κατέστησαν δικαιούχοι αποζημίωσης για αγροτικές εκμεταλλεύσεις.

Στη δευτερολογία μου θα αναφερθώ σε ακόμη περισσότερα μέτρα και δράσεις στήριξης.

**ΠΡΟΕΔΡΕΥΩΝ (Απόστολος Αβδελάς):** Μπορείτε να μου πείτε όσα θέλετε αρκεί να τηρήσετε τον χρόνο. Καταλαβαίνω ότι τα ερωτήματα είναι πολλά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είναι πάρα πολλά τα ερωτήματα.

**ΠΡΟΕΔΡΕΥΩΝ (Απόστολος Αβδελάς):** Καταλαβαίνω. Κανένα πρόβλημα, κύριε Υφυπουργέ.

Τον λόγο έχει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κύριε Υπουργέ, νομίζω θα συμφωνήσουμε στη φράση: Ό,τι έχει πέσει, ό,τι έχει καταστραφεί πρέπει να φτιαχτεί. Σωστά;

Επαναλαμβάνω το συγκεκριμένο δεν είναι αντικείμενο της επίκαιρης. Στην Κρήτη αυτό ισχύει. Και καλά κάνει και ισχύει. Να ισχύσει και για το Δαμάσι και για τα Φάρσαλα. Υπάρχουν άνθρωποι οι οποίοι εκτός από το σπίτι έχουν και μια αποθήκη και επειδή είναι πάνω από μία ιδιοκτησία δεν έχει αποζημιωθεί. Νομίζω ότι είναι δίκαιο να ισχύσει η συγκεκριμένη απόφαση και για τις περιοχές της Θεσσαλίας.

Τώρα επειδή μου απαριθμήσατε τι ακριβώς έχει κάνει η Κυβέρνηση του Κυριάκου Μητσοτάκη, ακούστε. Όταν γκρεμίζεται ένα σπίτι ή πλημμυρίζει και χάνει ο άνθρωπος τη δουλειά του η αναστολή κατασχέσεων και φορολογικών υποχρεώσεων δεν είναι δώρο, είναι η αυτονόητη υποχρέωση της πολιτείας. Όπως αυτονόητη είναι η υποχρέωση για έγκαιρη καταβολή των αποζημιώσεων.

Και εγώ θα κάνω μια ερώτηση ρητορική, δεν θα την απαντήσω εγώ. Χρήστος Τριαντόπουλος, 21 Σεπτεμβρίου 2021, δημοσιεύθηκε στην Εφημερίδα της Κυβερνήσεως η απόφαση του Υπουργού Οικονομικών: «Καθορισμός επιχορήγησης των πληγέντων από τις πλημμύρες στα Φάρσαλα», ΦΕΚ 21/9/21. Ένα χρόνο μετά, κύριε Υπουργέ -θα μου πείτε ότι δεν είναι δικιά σας αρμοδιότητα- όταν εκδίδεται η απόφαση, ακόμα καταθέτουν δικαιολογητικά, μιλάμε για έγκαιρη αντιμετώπιση των συνεπειών από την πλημμύρα ή από τον σεισμό;

Νομίζω ότι αυτό αντιστρατεύεται την κοινή λογική και την ίδια την πραγματικότητα. Σας το είπα και πριν. Είπατε νούμερα, είπατε αριθμούς. Οι επιχειρηματίες έχουν λάβει μόνο το 20%. Θα λάβουν το υπόλοιπο; Ή ναι ή όχι.

Πολλές καλλιέργειες δεν έχουν αποζημιωθεί καν και δεν υπάρχει και οδικός χάρτης, όπως οι πολυετίες. Ενστάσεις. Ακόμα δεν έχει εκδικαστεί ούτε μία ένσταση. Μακάρι να γίνουν γρήγορα. Ξέρετε η πραγματικότητα είναι διαφορετική από αυτά τα οποία θέλουμε να γίνουν και να γίνουν άμεσα.

Όταν η απόφαση του αρμοδίου Υπουργού για τις πλημμύρες στα Φάρσαλα και στην Καρδίτσα εκδίδεται ένα χρόνο μετά -ένα χρόνο, το λέει το ΦΕΚ- δεν μπορεί να μιλάμε για έγκαιρη αντιμετώπιση.

Και κλείνω, κύριε Πρόεδρε, πάλι με την προτροπή η απόφαση για τους σεισμοπαθείς στην Κρήτη, που αποζημιώνονται όλες οι ιδιοκτησίες και όλες οι επιχειρήσεις, να ισχύσει και για την περιοχή της Λάρισας, και για το Δαμάσι και για το Μεσοχώρι, αλλά και για τα Φάρσαλα. Νομίζω ότι είναι δίκαιο και πρέπει να γίνει πράξη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κόκκαλη.

Κύριε Υφυπουργέ, έχετε τρία λεπτά για τη δευτερολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, έχει περάσει ένας χρόνος από τη θεομηνία και μέσα σε ένα περιβάλλον περιορισμών και δυσκολιών από την πανδημία του κορωνοϊού έχει ήδη ξεκινήσει η δεύτερη φάση αποζημίωσης των επιχειρήσεων, η οποία ανέρχεται συνολικά στο 55% της εκτιμηθείσας ζημίας.

Οφείλω να επισημάνω ότι σε αντίστοιχες περιπτώσεις κατά το παρελθόν - επειδή ήσασταν τεσσεράμισι χρόνια κυβέρνηση- η επιχορήγηση έφτανε μόλις στο 30% και χορηγείτο μετά από τρία ή και περισσότερα χρόνια. Γυρίστε λίγο στο παρελθόν και θα δείτε.

Η δεύτερη φάση αποζημίωσης περιλαμβάνει την έκδοση των τελικών αποφάσεων επιχορήγησης μετά την υποβολή των σχετικών συγκεντρωτικών καταλόγων από την περιφέρεια, την εξέταση των δικαιολογητικών των δικαιούχων και την εξόφλησή τους.

Μέχρι σήμερα έχουν ήδη εκδοθεί οι τελικές αποφάσεις για τις Περιφερειακές Ενότητες Μαγνησίας, Λαρίσης και Τρικάλων, αναμένεται η έκδοση τελικής απόφασης για την Περιφερειακή Ενότητα Καρδίτσας και από την εξέταση των δικαιολογητικών έχει ήδη ξεκινήσει και θα προχωρήσει με εντατικούς ρυθμούς η καταβολή των τελικών ποσών στους δικαιούχους.

Να παραθέσω επιγραμματικά σχετικά αναλυτικά στοιχεία ανά νομό: Στην Περιφερειακή Ενότητα Καρδίτσας το ποσό που θα διατεθεί σε τρεις χιλιάδες τριάντα εννέα δικαιούχους ανέρχεται στα 27,1 εκατομμύρια ευρώ. Στην Περιφερειακή Ενότητα Λαρίσης το ποσό που θα διατεθεί σε εννιακόσιους τριάντα τρεις δικαιούχους ανέρχεται σε 3,3 εκατομμύρια ευρώ. Στην Περιφερειακή Ενότητα Μαγνησίας το ποσό που θα διατεθεί σε τριακόσιους ογδόντα οκτώ δικαιούχους ανέρχεται σε 1,9 εκατομμύριο ευρώ. Στην Περιφερειακή Ενότητα Τρικάλων το ποσό που θα διατεθεί σε εκατόν τριάντα τρεις δικαιούχους ανέρχεται στα 241.636 ευρώ. Συνολικά το ποσό που διατίθεται από το Υπουργείο Οικονομικών σε πέντε χιλιάδες είκοσι τρεις επιχειρήσεις και αγροτικές εκμεταλλεύσεις της Θεσσαλίας ανέρχεται περίπου σε 34,3 εκατομμύρια ευρώ.

Άμεση ήταν και η κινητοποίηση του ΕΛΓΑ με το συνολικό ποσό που έχει διατεθεί μέχρι σήμερα να ανέρχεται συνολικά στα 60.000.000 ευρώ. Και σε αυτήν την περίπτωση ένα μεγάλο μέρος του ποσού κατευθύνθηκε σε παραγωγούς της Θεσσαλίας. Μάλιστα, είναι η πρώτη φορά που έγιναν οι πληρωμές σε τόσο σύντομο χρονικό διάστημα.

Συνεχίζοντας την ανάλυση του πακέτου των μέτρων στήριξης ακολουθεί ο τέταρτος πυλώνας αυτών. Ο τέταρτος πυλώνας, λοιπόν, αφορά τα νοικοκυριά και τη στεγαστική συνδρομή σε φυσικά πρόσωπα. Το διαθέσιμο ποσό από το Υπουργείο Εσωτερικών προς τους οκτώ πληγέντες δήμους της Θεσσαλίας για δράσεις κοινωνικής προστασίας ανήλθε στα 10,5 εκατομμύρια ευρώ. Το συνολικό διαθέσιμο ποσό για όλους τους πληγέντες δήμους άγγιξε τα 16,6 εκατομμύρια ευρώ. Δεκατρείς χιλιάδες εκατόν δεκαέξι δικαιούχοι έλαβαν από το Υπουργείο Υποδομών και Μεταφορών εφάπαξ ενίσχυση 5.000 ευρώ για ζημιές σε κατοικίες με τη συνολική ενίσχυση να ανέρχεται σε 58,1 εκατομμύρια ευρώ. Και πάλι ένα σημαντικό μέρος αφορούσε πληγέντες στη Θεσσαλία.

Η αρχική εκτίμηση για την παροχή στεγαστικής συνδρομής με επισκευή και ανακατασκευή κτηριακών εγκαταστάσεων σε φυσικά και νομικά πρόσωπα ανέρχεται στα 40,6 εκατομμύρια ευρώ. Η ενίσχυση αυτή αφορά κτήρια που επλήγησαν τόσο από τον κυκλώνα όσο και από τις πλημμύρες που ακολούθησαν. Το ποσό για την επιδότηση ενοικίου συγκατοίκησης για την κάλυψη δαπανών προσωρινής στέγασης εκτιμάται στα 2,5 εκατομμύρια ευρώ και έχει χρονικό ορίζοντα διετίας.

Γίνεται, λοιπόν, ευρέως αντιληπτό ότι η Κυβέρνηση, σε στενή συνεργασία με την τοπική αυτοδιοίκηση, ενεργοποίησε και υλοποίησε ένα σύνολο μέτρων για τη στήριξη των πολιτών -την αποζημίωση επιχειρήσεων, αγροτικών εκμεταλλεύσεων και αγροτών, την αποκατάσταση των ζημιών, αλλά και την αναβάθμιση του αναπτυξιακού δυναμικού των πληγεισών περιοχών, στις οποίες συμπεριλαμβάνεται και η Θεσσαλία- και το κυριότερο με ταχύτητες που δεν είχαν συνηθίσει οι πολίτες στο παρελθόν.

Και κλείνω την τοποθέτησή μου, όπως ξεκίνησα, επισημαίνοντας ότι το νέο θεσμικό πλαίσιο για την κρατική αρωγή αποτελεί μια κορυφαία μεταρρύθμιση της Κυβέρνησης του Κυριάκου Μητσοτάκη. Ο ν.4797/2021 ψηφιοποίησε και απλοποίησε διαδικασίες και διεύρυνε το πλέγμα στήριξης των πληγέντων προκειμένου σε αντίστοιχες μελλοντικές περιπτώσεις ο κρατικός μηχανισμός να κινείται με ταχύτερους ρυθμούς συγκριτικά με αυτούς του παρελθόντος. Και αυτό συνιστά ένα σημαντικό βήμα προόδου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και εμείς, κύριε Υπουργέ.

Δεν θα ζητηθούν κατόπιν συνεννόησης η δεύτερη με αριθμό 136/1-11-2021 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ**.** Δημητρίου Κωνσταντόπουλουπρος τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας» και η πρώτη με αριθμό 115/29-10-20201 επίκαιρη ερώτηση δεύτερου κύκλου της Βουλευτού Καστοριάς του ΣΥΡΙΖΑ - Προοδευτική Συμμαχία κ. Ολυμπίας Τελιγιορίδου προς τον ΥπουργόΑγροτικής Ανάπτυξης και Τροφίμων, με θέμα: «Παράνομη κατανομή του Εθνικού Αποθέματος των Δικαιωμάτων Βασικής Ενίσχυσης στην Π.Ε. Καστοριάς».

Και πάμε στην επόμενη, στη δέκατη με αριθμό 133/1-11-2021 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του ΣΥΡΙΖΑ -Προοδευτική Συμμαχία κ. Αλέξανδρου (Αλέκου) Τριανταφυλλίδηπρος τον Υπουργό Οικονομικών, με θέμα: «Άμεση αποκατάσταση της κατάφωρης αδικίας σε βάρος των συνταξιούχων σχετικά με την φορολόγηση των αναδρομικών της περιόδου 2015-2016, για τις περικοπές του 2012».

Κύριε Τριανταφυλλίδη, καλησπέρα σας, καλή εβδομάδα.

Έχετε δύο λεπτά για το ξεκίνημά σας και σας παρακαλώ πολύ να μην ξεφύγετε από τα οκτώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Το ζήτημα για το οποίο σας ελέγχουμε, κύριε Υπουργέ, αφορά την απαράδεκτη και άδικη υπερφορολόγηση των αναδρομικών που επέβαλε η Κυβέρνησή σας και επηρεάζει άμεσα την καθημερινότητα πλέον του ενός εκατομμυρίου διακοσίων χιλιάδων συνταξιούχων και μάλιστα σε καιρούς χαλεπούς, σε καιρούς πανδημίας και ακρίβειας. Είναι τα αναδρομικά που έλαβαν πριν από ένα χρόνο με αποφάσεις της ελληνικής δικαιοσύνης του Συμβουλίου της Επικρατείας. Και εκ του αποτελέσματος, κύριε Βεσυρόπουλε, τιμωρητικά και εκδικητικά τους τα παίρνετε πίσω μέσω της εξοντωτικής φορολόγησης.

Πιο συγκεκριμένα είναι τα αναδρομικά που αφορούν περικοπές των μνημονιακών νόμων 4051 και 4093 του 2012 επί των κύριων συντάξεων για το εντεκάμηνο Ιουνίου 2015 - Μαΐου 2016, περικοπές που κρίθηκαν αντισυνταγματικές και επεστράφησαν στους συνταξιούχους τον Οκτώβριο του 2020. Πρόκειται μάλιστα για ποσά που δόθηκαν με πενταετή καθυστέρηση και χωρίς καν τον προβλεπόμενο τόκο του 6% κατ’ έτος μετά από σωρεία δικαστικών αποφάσεων, διοικητικών δικαστηρίων. Αναφέρω ενδεικτικά τις 3338/2021 και 3350/2021 και την 504/2021 του Ελεγκτικού Συνεδρίου.

Με την από 23-02 απόφαση του διοικητή της ΑΑΔΕ τα ποσά αυτά φορολογήθηκαν αθροιστικά με τα εισοδήματα και τους φορολογικούς συντελεστές των ετών 2015 και 2016 και επιπλέον με την ειδική εισφορά αλληλεγγύης για συνολικά εισοδήματα που υπερβαίνουν τις 12.000 ευρώ, γεγονός που οδηγεί σε συνολική φορολογία - επιστροφή η οποία ανέρχεται πέραν του 55% του ποσού των αναδρομικών. Θα καταθέσω στα Πρακτικά δημοσίευμα της «Εφημερίδας των Συντακτών» Χριστίνας Κοψίνη με συγκεκριμένο παράδειγμα της για το ύψος του φόρου που επιβλήθηκε -και γι’ αυτό δεν υπάρχουν προσωπικά δεδομένα, έχει καταγραφεί- του Προέδρου της Πανελλήνιας Ομοσπονδίας Συνταξιούχων Επικουρικής Ασφάλισης του κ. Αριστοτέλη Κάντα.

Σημειώνει: Για το έτος 2015 με ποσό αναδρομικών 1721,46 ευρώ ο πρόσθετος φόρος που πρέπει να επιστρέψει ο εν λόγω συνταξιούχος είναι 688 ευρώ, ενώ για το έτος 2016 και για ποσό 1130, 43 ευρώ πρέπει να καταβληθεί από τον ίδιο φόρος 395,61 ευρώ. Υποχρεώνετε μάλιστα τους συνταξιούχους να υποβάλλουν και τροποποιητική δήλωση για τα ποσά αυτά μέχρι τις 31-12-2021 με την πρόσθετη οικονομική επιβάρυνση των συνταξιούχων για την αμοιβή του λογιστή τους, ενώ ο φόρος που θα προκύψει από τις συγκεκριμένες δηλώσεις θα πρέπει να πληρωθεί μέχρι τις 31 Ιανουαρίου του 2022.

Δηλαδή, όχι απλά τους υπερφορολογείτε, αλλά τους βάζετε και το μαχαίρι στο λαιμό με αυτό το ελάχιστο χρονικό περιθώριο που δίνετε για την αποπληρωμή.

Κοντολογίς, δεν τους επιστρέψατε νομιμοτόκως με 6% τα δικά τους χρήματα, δεν τους φορολογείτε με βάση το συντελεστή 20%, όπως όριζε ο νόμος της δικής σας Κυβέρνησης, της Νέας Δημοκρατίας, ο ν.4172, άρθρο 43α και 60 παράγραφος 4 και δεν τους φορολογείτε αυτοτελώς με συντελεστή 20% με βάση τον νόμο του ΣΥΡΙΖΑ με τα άρθρα 10 έως και 15 του ν.4575 του Δεκεμβρίου του 2018 των ειδικών μισθολογίων. Και να φανταστεί κανείς και να λάβει υπ’ όψιν το συγκριτικό ότι τότε η κυβέρνησή μας του ΣΥΡΙΖΑ -επειδή το είπατε και στην προηγούμενη ερώτηση- λειτουργούσε κάτω από την δαγκάνα της τρόικας, τους ασφυκτικούς δημοσιονομικούς περιορισμούς σε σχέση με τα νούμερα και τους δείκτες. Εσείς δεν λειτουργείτε μέσα σε αυτά τα αυστηρά δημοσιονομικά περιθώρια, κύριε Υπουργέ.

Τι κάνετε; Θεσπίσατε τιμωρητικό συντελεστή-πέλεκυ ως 55%, συντελεστή- λαιμητόμο Μητσοτάκη, καθιστώντας απολύτως δικαιολογημένη την αίσθηση του εμπαιγμού που αισθάνονται οι Έλληνες συνταξιούχοι, που ό,τι έλαβαν με το ένα χέρι ως αναδρομικά, η πολιτεία μέσω της φορολογίας τούς τα παίρνει από την άλλη. Ποια; Τα δικά τους χρήματα. Και δεν κάνετε αυτό που είναι σαφές, να εξομοιώσετε προς το ευμενέστερο τον φορολογικό συντελεστή, 20% σε όλους τους συνταξιούχους.

Και καταλήγω με το εξής. Όλες αυτές τις επιστολές, που έχω ανά χείρας τις καταθέτω στα Πρακτικά. Είναι από την Πανελλήνια Ομοσπονδία Συνταξιούχων Επικουρικής Ασφάλισης ΕΤΕΑΕΠ (ΠΟΣΕΑ-ΕΤΕΑΕΠ) με την υπογραφή του προέδρου τους, του κ. Κάντα. Είναι από τις Συνεργαζόμενες Συνταξιουχικές Οργανώσεις με ημερομηνία 26-10-2021 με τις αντίστοιχες υπογραφές. Είναι από την Ανώτατη Γενική Συνομοσπονδία Συνταξιούχων Ελλάδος, που ζητούν την αυτοτελή φορολόγηση των αναδρομικών τους με συντελεστή 20% με βάση την ίση φορολογική μεταχείριση προς τους δικαιούχους των ειδικών μισθολογίων. Είναι από την Πανελλήνια Ομοσπονδία Πολιτικών Συνταξιούχων. Όλες αυτές τις έστειλαν στον κ. Σταϊκούρα, σε εσάς την πολιτική ηγεσία του Υπουργείου Οικονομικών. Και βέβαια, είναι η επιστολή του Ενιαίου Δικτύου Συνταξιούχων, που υπογράφει ο κ. Χατζόπουλος και η κ. Μουρίκη και ακριβώς ζητούν ένα ενιαίο πράγμα, ίση αντιμετώπιση, ενιαία στάση, 20% συντελεστή φορολόγησης. Πού το βρήκατε το μέχρι 55%, κύριε Υπουργέ;

Και το λέω αυτό -περιμένω, βέβαια, την απάντησή σας- γιατί σε γραπτή ερώτηση βουλευτών μας, του ΣΥΡΙΖΑ, εσείς απαντήσατε και είπατε το εξής. Έχω εδώ την απάντησή σας. «Σε κάθε περίπτωση το Υπουργείο Οικονομικών εξετάζει όλες τις προτάσεις για αλλαγές και βελτιώσεις της φορολογικής νομοθεσίας που υποβάλλονται από φορείς και συλλόγους.». Αυτοί είναι οι φορείς και οι σύλλογοι. Υπογραφή: Απόστολος Βεσυρόπουλος. Περιμένω να δω, λοιπόν: Αυτό που γράψατε, το εννοείτε;

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη. Εντάξει, δεν περάσατε τα οκτώ λεπτά. Σταματήσατε στα έξι και κάτι.

Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, έχω απαντήσει σε ερωτήσεις συναδέλφων με το ίδιο ακριβώς θέμα, παραθέτοντας αναλυτικά στοιχεία.

Θα πρέπει αρχικά να υπενθυμίσω ότι το ζήτημα ανέκυψε μετά από δικαστικές αποφάσεις και αυτή η Κυβέρνηση απέδειξε έμπρακτα ότι σέβεται τις δικαστικές αποφάσεις για την επιστροφή των αναδρομικών. Ουσιαστικά, διεύρυνε το εύρος των δυνητικά δικαιούχων των συγκεκριμένων δικαστικών αποφάσεων, έστω κι αν αυτοί δεν κατέθεσαν προσφυγή. Πώς έγινε αυτό; Με την τροπολογία που φέραμε και ψηφίσαμε τον Ιούλιο του 2020, με την οποία επεκτάθηκε η απόδοση των αναδρομικών για το ενδεκάμηνο Ιουνίου 2015 - Μαΐου 2016 και για όσους από τους συνταξιούχους δεν είχαν ασκήσει αγωγή ενώπιον των διοικητικών δικαστηρίων. Σημειώνω ότι οι υπ' αριθμόν 1439 και 1443 του 2020 αποφάσεις του Συμβουλίου της Επικρατείας προέβλεπαν σαφέστατα επιστροφή των αναδρομικών μόνο σε όσους είχαν ασκήσει ένδικα μέσα. Η Κυβέρνησή μας δεν έμεινε όμως σ’ αυτό, στην επέκταση του αριθμού των δικαιούχων για την καταβολή των αναδρομικών.

Με την ψήφιση του ν.4701/2020 και συγκεκριμένα με το άρθρο 30 δώσαμε τη βέλτιστη δυνατή και ρεαλιστική λύση που θα μπορούσε να δοθεί στο πρόβλημα με τα αναδρομικά ποσά συντάξεων, για τα οποία οι συνταξιούχοι κλήθηκαν να πληρώσουν φόρο. Ουσιαστικά, είχαμε να αντιμετωπίσουμε το πρόβλημα ενός μεγάλου αριθμού αναδρομικών συντάξεων, που εισπράχθηκαν το 2013 από τους δικαιούχους, οι οποίοι, όμως, δεν συμπεριέλαβαν τα συγκεκριμένα ποσά στη φορολογική τους δήλωση, με αποτέλεσμα να καταλογισθεί φόρος.

Υπήρχαν και περιπτώσεις κατά τις οποίες προέκυψαν και ορισμένες πράξεις προσδιορισμού φόρου, που εκδόθηκαν παρά το γεγονός ότι τα εισοδήματα αυτά είχαν συμπεριληφθεί από τους φορολογουμένους στις δηλώσεις που είχαν υποβάλλει. Μέσα από τη νομοθετική ρύθμιση, που φέραμε και ψηφίσαμε, δόθηκε η δυνατότητα σε όλους αυτούς τους ανθρώπους να υποβάλλουν τροποποιητικές δηλώσεις για να διασφαλιστεί η φορολόγηση των σχετικών ποσών στο έτος, στο οποίο πράγματι, ανάγονται και όχι συνολικά στο έτος στο οποίο εισπράχθηκαν.

Προβλέφθηκε, επίσης, ότι δεν θα υποβληθούν πρόστιμα, ενώ μειώθηκαν σημαντικά οι επιβαλλόμενες προσαυξήσεις στους συνταξιούχους που έλαβαν καθυστερημένα την πρώτη τους σύνταξη για τα μη δηλωθέντα αναδρομικά τους.

Στη δευτερολογία μου θα αναφερθώ, κύριε Πρόεδρε, σε περισσότερες λεπτομέρειες του ζητήματος.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ για την τήρηση του χρόνου, κύριε Βεσυρόπουλε.

Ο κ. Τριανταφυλλίδης έχει τον λόγο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, είμαστε στη Βουλή, δεν είμαστε σε φορολογικό συνέδριο και επομένως, περιμένω μία πολιτική απάντηση που να εκφράζει την πολιτική βούληση της Κυβέρνησής σας, εκτός και αν το κάνετε πάλι για λόγους επικοινωνιακούς, δηλαδή τι; Να βγαίνουν οι Βουλευτές σας στα καφενεία της Ημαθίας, της Πέλλας κ.λπ. και να λένε τι παράπονο έχετε εσείς οι συνταξιούχοι, σας δώσαμε 1.400.000.000, χωρίς να γνωρίζουν ότι τα μισά από αυτά τους τα έχετε πάρει πίσω μέσω του συγκεκριμένου φορολογικού συντελεστή μέχρι το 55%. Αναρωτιέμαι πραγματικά, αν έχετε καταλάβει ότι μιλάμε για συνταξιούχους, για τους απόμαχους της ζωής, για ανθρώπους που πλήρωσαν ένα σκασμό κρατήσεις μια ολόκληρη ζωή, για να έχουν τα αναγκαία τα οποία κρατήθηκαν.

Τους καταργήσατε στην αρχή, το 2010, 400 ευρώ από τη 13η και 14η σύνταξη. Μετά εξαφανίσατε τα δώρα Χριστουγέννων, Πάσχα κ.λπ.. Οι μνημονιακές σας κυβερνήσεις! Στη συνέχεια, μπήκαμε σε μία διαδικασία, που έχει να κάνει με την πανδημία, όπου όλος ο κόσμος έχει πραγματικά ανάγκη να κρατηθεί από κάπου. Και τι κάνετε; τους τα δίνετε και μετά τους παίρνετε πίσω. Τους βάζετε και πρόστιμο και τους καλείτε να τρέξουν να κάνουν και τροποποιητική, ενώ με βάση τα στοιχεία που έχετε και στον e-ΕΦΚΑ και στην ΑΑΔΕ, θα μπορούσαν αυτή τη διαδικασία να την κάνουν, χωρίς να χρειάζονται όλες αυτές οι διαδικασίες.

Ειλικρινά, έχετε μία δυσανεξία -εγώ σας καταλαβαίνω, γιατί δεν είναι η πρώτη φορά- γιατί τα δώσατε, επειδή ήσασταν υποχρεωμένοι λόγω των αποφάσεων του Σ.τ.Ε.. Σπάσατε τον δικό σας κανόνα. Ποιος είναι ο δικό σας κανόνας; Να παίρνετε από τους πολλούς και να τα δίνετε στους λίγους. Αυτό κάνατε με τη ΔΕΗ, με το ξεπούλημα, αυτό κάνετε με τις λαϊκές αγορές, που την αφιερώνετε στις πέντε αλυσίδες των super market κ.λπ.. Οπότε, σας κακοφάνηκε επειδή δώσατε στους πολλούς και λέτε πώς θα πάρουμε πίσω για να ισχύει πάντα ο κανόνας της Νέας Δημοκρατίας ότι παίρνει από τους πολλούς για να δώσει στους λίγους, την ολιγαρχία του πλούτου και να εφαρμόσει και να επιβεβαιώσει;

Περιμένω να με διαψεύσετε, κύριε Βεσυρόπουλε. Βγείτε και πείτε -αφήστε τα φορολογικά και τις αποφάσεις και τις τροπολογίες κ.λπ.- για ποιο λόγο δεν ισχύει ο αυτοτελής αποκλειστικός συντελεστής του 20%; Τον προέβλεπε και ο δικός σας νόμος του 2013 στο άρθρο 60, τον προβλέψαμε και εμείς και έτσι δεν μπορούν να υπάρχουν τα ειδικά μισθολόγια με 20% και όλοι οι υπόλοιποι με 55%. Αντιβαίνει και παραβιάζει ουσιαστικό κανόνα Συνταγματικού Δικαίου. Όλοι οι Έλληνες είναι ίσοι και απολαμβάνουν ισονομία και ισηγορία, ισοπολιτεία. Πώς τους βάζετε σε αυτή τη μέγγενη σε καιρούς μνημονιακούς, παππούδες και γιαγιάδες, που θα έπρεπε γι’ αυτήν την ελεεινή συμπεριφορά να τους φιλάτε τα χέρια για όσα έχουν δώσει για να κρατήσουν την πατρίδα και τη χώρα όρθια.

Ειλικρινά, εκπλήσσομαι γι’ αυτό που κάνετε και περιμένω να δω τι θα κάνετε, γιατί εσείς το γράψατε αυτό εδώ. Λέτε για κοινωνική δικαιοσύνη: Οι τελικές αποφάσεις θέτουν ως όριο και κριτήριο τη βιώσιμη ανάπτυξη και την κοινωνική δικαιοσύνη. Αυτή είναι η κοινωνική δικαιοσύνη; Εμείς το δείξαμε, το αποδείξαμε ως ΣΥΡΙΖΑ. Σε καιρούς μνημονιακούς, με το πιστόλι στον κρόταφο, είπαμε φορολογικός συντελεστής για τα ειδικά μισθολόγια 20%. Κάντε το και εσείς!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Τριανταφυλλίδη.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, σε συνέχεια των όσων ανέφερα στην πρωτολογία μου, σημειώνω ότι όσοι έλαβαν αναδρομικές αποδοχές εντός του έτους 2020, οι οποίες ανάγονται στα φορολογικά έτη 2015 και 2016, θα πρέπει να υποβάλουν τροποποιητικές δηλώσεις.

Θα πρέπει, επίσης, να υπενθυμίσω ότι η ειδική φορολογική μεταχείριση που είχε θεσπισθεί για τους δικαιούχους των αναδρομικών αποδοχών και συντάξεων, που καταβλήθηκαν δυνάμει των διατάξεων των άρθρων 10 έως 15 του ν.4575/2018 -αυτόν που αναφέρατε- που προέβλεπε ξεκάθαρα ότι κατά την καταβολή των αναδρομικών αυτών διενεργήθηκε παρακράτηση φόρου με συντελεστή 20%, με την οποία εξαντλούνταν κάθε άλλη φορολογική υποχρέωση, συμπεριλαμβανομένης και της ειδικής εισφοράς αλληλεγγύης. Ξαναλέω, κατά την καταβολή αυτών των ποσών, πέρυσι τον Οκτώβριο δηλαδή.

Αναφέρομαι στο ν.4172/2013, όπως είπατε εσείς, στο άρθρο 60 παράγραφος 4 εδάφιο τρίτο. Τί σημαίνει αυτό; Σημαίνει ότι γινόταν προείσπραξη του φόρου κατά την καταβολή των αναδρομικών και δεν χρειαζόταν να βεβαιωθεί με την υποβολή της φορολογικής δήλωσης μετά από ένα έτος, τώρα που μιλάμε.

Ως χρόνος κτήσης των αναδρομικών θεωρήθηκε το φορολογικό έτος 2018. Γι’ αυτά που δώσατε, για τα ειδικά μισθολόγια μιλάμε. Δεν υπάρχει ανάλογη ρύθμιση για τα ποσά που καταβλήθηκαν με βάση τη σχετική ΚΥΑ ως επιστροφή ποσών μειώσεων συντάξεων ιδιωτικού τομέα ούτε για τα ποσά που καταβλήθηκαν με βάση την αντίστοιχη ΚΥΑ ως επιστροφή ποσών μειώσεων συντάξεων του δημοσίου τομέα.

Οι συγκεκριμένες κοινές υπουργικές αποφάσεις, που ανέφερα, προέβλεπαν την καταβολή των αναδρομικών, χωρίς να πραγματοποιηθεί παρακράτηση φόρου και ειδικής εισφοράς αλληλεγγύης. Συνεπώς, τα εισοδήματα αυτά υπάγονται ως προς τη φορολόγησή τους στις γενικές διατάξεις, δηλαδή στην κλίμακα που ίσχυε για τα φορολογικά έτη 2015 - 2016, όπου ανάγονται τα εισοδήματα αυτά.

Άρα, διαχωρίζονται οι περιπτώσεις. Αυτό σημαίνει ότι τα αναδρομικά που προβλέπονται σύμφωνα με τον ν.4575/2018 αναφέρονται σε εφάπαξ χρηματικά ποσά προς εν ενεργεία στελέχη συγκεκριμένων φορέων του ευρύτερου δημόσιου τομέα και τους συνταξιούχους των συγκεκριμένων κατηγοριών, ενώ τα αναδρομικά των άρθρων 33 και 34 του ν.4734/2020 αφορούν το σύνολο των συνταξιούχων του δημοσίου και ιδιωτικού τομέα, σύμφωνα με τις σχετικά οριζόμενες διατάξεις.

Ειδικότερα, για να γίνει περισσότερο σαφές, με το ν.4575/2018 του ΣΥΡΙΖΑ προβλέφθηκε η καταβολή εφάπαξ χρηματικού ποσού προς στελέχη των Ενόπλων Δυνάμεων και των Σωμάτων Ασφαλείας, τους ιατρούς δημόσιας υγείας του ΕΣΥ, τα μέλη ΔΕΠ των Πανεπιστημίων της χώρας, τα μέλη ΕΠ των ΤΕΙ, τους δικαστικούς λειτουργούς και τα μέλη του κύριου προσωπικού του Νομικού Συμβουλίου του Κράτους.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Καλώς ή κακώς το έκαναν;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σε αυτές τις ειδικές κατηγορίες συνταξιούχων εντάσσονται αρκετοί υψηλόμισθοι, οι οποίοι, βάσει των κείμενων διατάξεων, υπάγονται αυτοδικαίως σε υψηλότερο συντελεστή φορολόγησης. Αντίθετα, ο ν.4734/2020 της Κυβέρνησής μας μερίμνησε για το σύνολο των συνταξιούχων δημοσίου και ιδιωτικού τομέα.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το 55%.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Στην ερώτησή σας κάνετε λόγο και το επαναλάβατε πάρα πολλές φορές για φορολόγηση έως και 50% του ποσού των αναδρομικών. Αναφέρατε εδώ, με συντελεστή φορολόγησης 45% και 10% εισφορά αλληλεγγύης πάει 55%. Ξέρετε για ποια εισοδήματα είναι αυτά;

Κύριε Τριανταφυλλίδη, είναι ο κ. Αλεξιάδης από πίσω σας, ο συνάδελφος. Ενημερώστε λίγο, κύριε Αλεξιάδη, για ποια εισοδήματα μιλάει. Μιλάτε για εισοδήματα συνταξιούχων πάνω από 40.000 ευρώ και εισφορά αλληλεγγύης πάνω από 50.000 ευρώ. Ως γνωστόν, δεν υπάρχουν πολλές κατηγορίες…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Συγκεκριμένα παραδείγματα σας ανέφερα.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα με ακούσετε, κύριε Τριανταφυλλίδη;

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, δεν σας διέκοψε ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα κάνετε υπομονή να με ακούσετε.

**ΠΡΟΕΔΡΕΥΩΝ (Απόστολος Αβδελάς):** Έχετε δίκιο, κύριε Υπουργέ. Συνεχίστε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ως γνωστόν, δεν υπάρχουν πολλές κατηγορίες συνταξιούχων που να λαμβάνουν σύνταξη 30.000 ευρώ ή 40.000 ευρώ ή 50.000 ευρώ τον χρόνο, δηλαδή άνω των 3.000, των 4.000 ευρώ ή 5.000 ευρώ μηνιαίων συντάξεων. Περαιτέρω, πώς μπορεί να γίνει αυτό τώρα; Είναι πρακτικά αδύνατο να γίνει σε αυτή τη χρονική στιγμή, εφόσον η παρακράτηση του 20% με εξάντληση της φορολογικής υποχρέωσης γίνεται στην πηγή, δηλαδή κατά την καταβολή των αναδρομικών ποσών, η οποία έγινε ένα χρόνο πριν.

Μετά μπορείτε να καθίσετε με τον κ. Αλεξιάδη…

**ΠΡΟΕΔΡΕΥΩΝ (Απόστολος Αβδελάς):** Αφήστε τις υποδείξεις, θα τα βρούνε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα μπορέσει να σας εξηγήσει ακριβώς τι εννοώ.

**ΤΡΥΦΩΝ ΑΛΕΞΙΑΔΗΣ:** Θα μου δώσει τον λόγο ο κύριος Πρόεδρος μετά!

**ΠΡΟΕΔΡΕΥΩΝ (Απόστολος Αβδελάς):** Όχι, όχι. Δεν θα σας δώσω τον λόγο, θα τα πείτε μεταξύ σας.

Συνεχίστε παρακαλώ, κύριε Υφυπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μπορείτε να τους εξηγήσετε.

Να υπενθυμίσω επίσης ότι με κοινές υπουργικές αποφάσεις…

**ΠΡΟΕΔΡΕΥΩΝ (Απόστολος Αβδελάς):** Παρακαλώ, παρακαλώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή διετέλεσε, κύριε Πρόεδρε…

**ΠΡΟΕΔΡΕΥΩΝ (Απόστολος Αβδελάς):** Ξέρω, ξέρω τι διετέλεσε ο κ. Αλεξιάδης. Θα τα πουν μεταξύ τους.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Πρόεδρε, η συμπεριφορά του κυρίου Υφυπουργού είναι προσβλητική. Δεν χρειάζομαι φροντιστήριο κανενός!

**ΠΡΟΕΔΡΕΥΩΝ (Απόστολος Αβδελάς):** Όχι, σας παρακαλώ, δεν είναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν είναι προσβλητική, κύριε Πρόεδρε. Σέβομαι τον συνάδελφο, αλλά επειδή η εξειδικευμένη γνώση του κυρίου πρώην Υφυπουργού και συναδέλφου…

**ΠΡΟΕΔΡΕΥΩΝ (Απόστολος Αβδελάς):** Κατάλαβα τι θέλετε να πείτε.

Κύριε Τριανταφυλλίδη, ο Υπουργός δεν είναι από αυτούς.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Μπορεί να επιβεβαιώσει τα όσα λέω αν είναι λάθος ή σωστά.

Να υπενθυμίσω επίσης ότι με κοινές υπουργικές αποφάσεις ρυθμίστηκε, μεταξύ άλλων, ο τρόπος και ο χρόνος καταβολής των επιστρεπτέων ποσών των μειώσεων συντάξεων συνταξιούχων του ιδιωτικού και δημοσίου τομέα. Σύμφωνα με αυτές, διενεργήθηκε η καταβολή των σχετικών ποσών, χωρίς την παρακράτηση φόρου εισοδήματος κατά το άρθρο 60 του ν.4172, αλλά και της ειδικής εισφοράς αλληλεγγύης του άρθρου 43α του ν.4171/2013.

Να επαναλάβω για μία ακόμη φορά ότι τα αναδρομικά που καταβλήθηκαν μέσα στο 2020 δεν επιβαρύνονται ούτε με πρόστιμα εκπρόθεσμης υποβολής δηλώσεων αλλά ούτε με τόκους εκπρόθεσμης καταβολής.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υφυπουργέ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ελπίζω να σας ακούν οι συνταξιούχοι.

**ΠΡΟΕΔΡΕΥΩΝ (Απόστολος Αβδελάς):** Κύριε Τριανταφυλλίδη, τώρα μπορείτε να τα πείτε με τον κ. Αλεξιάδη. Δεν υπάρχει πρόβλημα.

**ΤΡΥΦΩΝ ΑΛΕΞΙΑΔΗΣ:** Να μου δώσετε τον λόγο, κύριε Πρόεδρε!

**ΠΡΟΕΔΡΕΥΩΝ (Απόστολος Αβδελάς):** Όχι, μεταξύ σας να τα πείτε, όχι να απαντήσετε. Μεταξύ σας να τα πείτε, αν υπάρχει κάτι από αυτό που είπε ο Υφυπουργός.

Πάντως, κύριε Τριανταφυλλίδη, ο Υφυπουργός δεν είναι από αυτούς που προσβάλλουν. Και εσείς ανεβάσατε τόνους και η απάντηση ήταν με τόνους. Τέλος.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Δεν είπε τελικά όμως, είναι το 55; Δεν είπε.

**ΠΡΟΕΔΡΕΥΩΝ (Απόστολος Αβδελάς):** Συνεχίζουμε με τη δωδέκατη με αριθμό 135/1-11-2021 επίκαιρη ερώτηση δεύτερου κύκλου του Βουλευτή Ηρακλείου του ΣΥΡΙΖΑ-Προοδευτική Συμμαχία κ. Σωκράτη Βαρδάκη προς τον Υπουργό Οικονομικών με θέμα: «Το 70% των δημοτικών διαμερισμάτων των Δήμων του Νομού Ηρακλείου που κηρύχθηκαν σε κατάσταση έκτακτης ανάγκης λόγω του σεισμού της 27ης Σεπτεμβρίου βρίσκονται εκτός της Στεγαστικής Συνδρομής (Σ.Σ.)».

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, επιτρέψτε μου να πω κάτι. Νομίζω ότι ήμουν ξεκάθαρος. Πρέπει να υποβάλουν τροποποιητικές δηλώσεις για τα χρόνια που ανάγονται -2015-2016- και να φορολογηθούν με τους οικείους φορολογικούς συντελεστές.

**ΠΡΟΕΔΡΕΥΩΝ (Απόστολος Αβδελάς):** Νομίζω ότι το άκουσε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Γιατί η πλειονότητα των συνταξιούχων είναι 22%...

**ΠΡΟΕΔΡΕΥΩΝ (Απόστολος Αβδελάς):** Και 20% για τους άλλους, για τους οποίους έχει γίνει.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Είναι 22% για την πλειονότητα από το 1,2 εκατομμύρια συνταξιούχους με 22% έναν χρόνο μετά…

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ. Πήγαμε στην επόμενη.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** …και όχι πέρυσι, κατά την πηγή που πήραν εφάπαξ το ποσό.

Σας ευχαριστώ, κύριε Πρόεδρε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Γιατί λέτε ψέματα;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Τριανταφυλλίδη.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Μα, δώσατε τον λόγο στον Υπουργό, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Δεν έδωσα τον λόγο. Διάβαζα και σηκώθηκε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επειδή σηκώθηκε.

**ΠΡΟΕΔΡΕΥΩΝ (Απόστολος Αβδελάς):** Του είπα να καθίσει και κάθισε.

Συνεχίζουμε με την ερώτηση του κ. Βαρδάκη.

Κύριε Βαρδάκη, καλησπέρα σας και καλή εβδομάδα. Έχετε δύο λεπτά για το ξεκίνημα, σε χαμηλούς τόνους.

**ΣΩΚΡΑΤΗΣ ΒΑΡΔΑΚΗΣ:** Επίσης, κύριε Πρόεδρε, ευχαριστώ πολύ.

Κύριε Υπουργέ, κατ’ αρχάς, πρέπει αυτές οι συζητήσεις να γίνονται σε ήρεμο κλίμα…

**ΠΡΟΕΔΡΕΥΩΝ (Απόστολος Αβδελάς):** Αυτό ζήτησα.

 **ΣΩΚΡΑΤΗΣ ΒΑΡΔΑΚΗΣ:** ...για να μπορούμε να διατυπώσουμε ένθεν και ένθεν τις απόψεις μας, μπας και βρούμε καμμιά λύση σε κάποια σοβαρά ζητήματα. Γι’ αυτό γίνονται και οι επίκαιρες ερωτήσεις.

Πριν ξεκινήσω το ερώτημά μου, σημειώστε, σας παρακαλώ, κύριε Υπουργέ, το εξής. Πριν έναν χρόνο έγιναν οι πλημμύρες στον Δήμο Χερσονήσου, ο οποίος κηρύχθηκε σε κατάσταση έκτακτης ανάγκης. Μετά από έναν χρόνο δεν έχουν αποζημιωθεί ούτε ένα ευρώ, ειδικά οι επιχειρήσεις. Σημειώστε το, σας παρακαλώ.

Στις 22 Οκτωβρίου είχαμε καταθέσει τη συγκεκριμένη ερώτηση, κύριε Υπουργέ, είχατε ζητήσει αναβολή, οπότε θα σας παρακαλούσα να δεχτείτε άλλο ένα ερώτημα σε ένα θέμα, που αν δώσετε λύση, θα δώσετε μεγάλη ανάσα σε ανθρώπους που σήμερα -πιστέψτε με- βρίσκονται σε απόλυτο κενό. Η αλήθεια είναι ότι μέχρι τότε, έναν σχεδόν μήνα μετά τους σεισμούς, χωρίς να υπολογίζουμε τους σεισμούς του Ιουλίου, υπήρχαν πολύ περισσότερα προβλήματα απ’ ό,τι υπάρχουν σήμερα.

Θέλω να είμαι ειλικρινής. Ήταν προβλήματα, βέβαια, που άπτονται θεμάτων του Υπουργείου σας. Γιατί αν αναφερθώ σε άλλα προβλήματα που άπτονται άλλων Υπουργείων, η κατάσταση, κύριε Υπουργέ, είναι τραγική, είναι στο έλεος του Θεού. Άστεγοι εργαζόμενοι -σας είπε ο συνάδελφος προηγουμένως-, επιχειρηματίες, εργαζόμενοι που έχασαν τη δουλειά τους, παρά τις διαβεβαιώσεις, δεν έχουν πάρει το επίδομα ειδικού σκοπού. Οι επιχειρηματίες δεν έχουν πάρει το επίδομα κοινωνικής αλληλεγγύης, που σας είχαμε προτείνει. Με ευχαρίστηση άκουσα προηγουμένως αυτό που είπατε ότι θα εκδοθεί υπουργική απόφαση το επόμενο διάστημα. Είναι καλοδεχούμενη, κύριε Υπουργέ. Την αναμένουμε.

Τώρα θα έρθω σε αυτό που επείγει, κύριε Υπουργέ, απλά και κατανοητά. Δεν θέλω να μου πείτε τι κάνει το Υπουργείο. Τα είπατε προηγουμένως στον κ. Κεγκέρογλου. Ο καθένας κρίνει. Πραγματικά, έχουν γίνει βήματα. Όμως, πιστέψτε με, λόγω της γάγγραινας της γραφειοκρατίας, δημιουργούνται πολύ περισσότερα προβλήματα απ’ όσα λύνονται.

Θέλω φεύγοντας από εδώ σήμερα και σας το λέω με παρρησία και κατανοητά για να μην μπούμε σε άλλα επιμέρους ζητήματα, να δώσετε λύσεις σε δύο σοβαρά ζητήματα. Κατ’ αρχάς, να δείτε για ποιον λόγο αρκετοί από τους σεισμόπληκτούς δεν έχουν πάρει ακόμα τη στεγαστική συνδρομή. Και το άλλο ζήτημα είναι αυτό στο οποίο αναφέρθηκε λίγο προηγουμένως ο συνάδελφος. Η απάντηση, όμως, που δώσατε, επιτρέψτε μου να πω ότι δεν καλύπτει το θέμα. Είναι η δυνατότητα να λάβουν στεγαστική συνδρομή όσοι είτε λόγω ανωτέρας βίας, θάνατος ιδιοκτήτη ή συνιδιοκτήτη είτε λόγω μη έγκαιρης ολοκλήρωσης διαδικασιών μεταβίβασης περιουσίας είτε περί έγκαιρης αποδοχής κληρονομιάς, αδυνατούν να υποβάλλουν την αίτηση στη συγκεκριμένη πλατφόρμα.

Βέβαια, κύριε Υπουργέ, επιτρέψτε μου, αν δώσετε -που πιστεύω ότι θα δώσετε- λύση σήμερα στα δύο αυτά ζητήματα εννοείται ότι θα είναι δώρο άδωρο αν δεν δώσετε παράταση στη συγκεκριμένη ημερομηνία που προβλέπεται για την υποβολή των συγκεκριμένων δηλώσεων, η οποία όπως καλά ξέρετε λήγει στις 15 Νοεμβρίου.

Για του λόγου το αληθές, κύριε Υπουργέ, αν θέλετε θα σας καταθέσω μετά στα Πρακτικά δημοσιεύματα εφημερίδων με τίτλο: «Σε απόγνωση πολίτες, λογιστές, επιχειρήσεις του Δήμου Αρκαλοχωρίου».

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Βαρδάκη.

Και σ’ αυτή την ερώτηση θα απαντήσει ο Υφυπουργός Οικονομικών κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, στην απάντησή μου προς την ερώτηση του συναδέλφου κ. Κεγκέρογλου για τα μέτρα που ενεργοποιήθηκαν για τη στήριξη επιχειρήσεων και εργαζομένων, αλλά και για το ζήτημα της επιστροφής της επιστρεπτέας προκαταβολής για τις πληγείσες επιχειρήσεις, καταγράφεται η βούλησή μας να στηρίξουμε και να διευκολύνουμε όσους επλήγησαν από τον σεισμό της 27ης Σεπτεμβρίου.

Η πλατφόρμα arogi.gov.gr για τις ενισχύσεις άνοιξε την 6η Οκτωβρίου προκειμένου να κατατεθούν αιτήσεις πληγέντων από τις περιοχές των Δήμων Μινώα Πεδιάδος και Αρχανών Αστερουσίων της Περιφερειακής Ενότητας Ηρακλείου. Είχαμε δεσμευτεί από την πρώτη στιγμή ότι η πλατφόρμα θα επεκτεινόταν παράλληλα με την πρόοδο των αυτοπτών των αρμόδιων υπηρεσιών στις περιοχές που επλήγησαν από τον σεισμό. Περνώντας, λοιπόν, στην πράξη με τις κοινές υπουργικές αποφάσεις της 22ας Οκτωβρίου ΓΔΟΥ 998, 999 και 1000 τροποποιήθηκαν οι αρχικές αποφάσεις της 6ης Οκτωβρίου ΓΔΟΥ 978, 979 και 980 και προχώρησε η δεύτερη φάση της διαδικασίας επεκτείνοντας το εύρος των δικαιούχων που επλήγησαν από τον σεισμό της 27ης Σεπτεμβρίου 2021.

Σε ό,τι αφορά στο ερώτημά σας σχετικά με το χρονοδιάγραμμα καταβολής προκαταβολής στους πληγέντες, σας αναφέρω ότι το χρονοδιάγραμμα συμβαδίζει απόλυτα με την πορεία των αιτήσεων και τη ροή της επεξεργασίας αυτών από τις αρμόδιες υπηρεσίες. Σας ενημερώνω ότι βάσει στοιχείων το Υπουργείο Οικονομικών έχει προβεί μέχρι σήμερα σε καταβολή αποζημιώσεων συνολικού ύψους 18.649.907,92 ευρώ σε σύνολο δύο χιλιάδων εκατόν τριάντα οκτώ δικαιούχων που επλήγησαν από τον σεισμό.

Για την καλύτερη και δικαιότερη καταβολή των ενισχύσεων οι δικαιούχοι θα πρέπει να υποβάλουν ως δικαιολογητικά: Το δελτίο επανελέγχου του ακινήτου από τις αρμόδιες υπηρεσίες του Υπουργείου Υποδομών και Μεταφορών, με το οποίο το κτήριο έχει κριθεί επικίνδυνο για χρήση, με την ένδειξη «κόκκινο» δηλαδή, ή προσωρινά ακατάλληλο για χρήση με την ένδειξη «κίτρινο» ή κατάλληλο για χρήση με την ένδειξη «πράσινο» με ελαφρές βλάβες από τον σεισμό ή εναλλακτικά το δελτίο ταχείας αυτοψίας του ακινήτου από τις αρμόδιες υπηρεσίες του Υπουργείου Υποδομών και Μεταφορών με το οποίο το κτήριο έχει κριθεί μη κατοικήσιμο σε περίπτωση που δεν έχει διενεργηθεί επανέλεγχος.

Σχετικά με την προγραμματισμένη για την Παρασκευή 15 Οκτωβρίου πληρωμή των δικαιούχων της δικαστικής συνδρομής ανεστάλη αιτιολογημένα λόγω της έκτακτης ανάγκης εξαιτίας της κακοκαιρίας, με την οποία ανεστάλη στην Περιφέρεια Αττικής η λειτουργία όλων των δημόσιων υπηρεσιών. Η πληρωμή, όμως, πραγματοποιήθηκε την πρώτη εργάσιμη μέρα αμέσως μετά, τη Δευτέρα 18 Οκτωβρίου.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς ευχαριστούμε.

Ορίστε, κύριε Βαρδάκη, έχετε τον λόγο.

**ΣΩΚΡΑΤΗΣ ΒΑΡΔΑΚΗΣ:** Κύριε Υπουργέ, όπως καταλάβατε από την τοποθέτησή μου, δεν υπάρχει κανένας λόγος αντιπολιτευτικής ή επικοινωνιακής τακτικής. Προσπαθούμε να συμβάλλουμε στην επίλυση μείζονος σημασίας ζητημάτων ανθρώπων που σήμερα βάλλονται από παντού. Πιστέψτε με.

Άλλωστε, κύριε Υπουργέ, όλοι έχουμε δεσμευθεί από τον ίδιο τον Πρωθυπουργό ότι δεν θα αφήσουμε τους σεισμόπληκτους στο έλεος του θεού. Έχουμε, λοιπόν, υποχρέωση να σταθούμε στο ύψος των περιστάσεων.

Επαναλαμβάνω, κύριε Υπουργέ, και επιτρέψτε μου να το πω όσο πιο κατανοητά μπορώ: Θα ελέγξετε τις επόμενες ημέρες για ποιο λόγο αρκετοί συμπολίτες μας δεν έχουν μπει στο πρόγραμμα στεγαστικής αρωγής; Αυτό είναι το ένα. Δεύτερον, θα δώσετε τη δυνατότητα σε πολίτες να λάβουν στεγαστική συνδρομή, που, όπως σας είπα, λόγω ανωτέρας βίας -θάνατος ιδιοκτήτη ή μη έγκαιρης ολοκλήρωσης διαδικασιών μεταβίβασης περιουσίας ή μη έγκαιρης αποδοχής κληρονομιάς- αδυνατούν να υποβάλουν το αίτημά τους στην πλατφόρμα τη συγκεκριμένη;

Κύριε Υπουργέ, πέθανε ο χ, ο ψ δύο μήνες πριν, που ήταν ιδιοκτήτης -να το πω όσο μπορώ πιο απλά και κατανοητά- ενός σπιτιού. Αυτή τη στιγμή οι κληρονόμοι του ή ο κληρονόμος του δεν μπορεί να μπει στην arogi.

Άρα μήπως μια πρόταση -λέω τώρα εγώ- θα ήταν για όλα αυτά τα ορφανά ακίνητα να ανοίξει το σύστημα της ΑΑΔΕ και να δηλωθούν στο Ε9 και με αυτόν τον τρόπο να προχωρήσετε το αίτημα της στεγαστικής συνδρομής;

Δεύτερον, όπως σας είπα και στην πρωτολογία μου, κύριε Υπουργέ, όλα αυτά εάν σήμερα πείτε ότι «ναι, θα τα δω τις επόμενες μέρες» υποχρεωτικά για να μην είναι δώρο άδωρο όλες αυτές οι προτάσεις, οι δεσμεύσεις, η υλοποίηση των δεσμεύσεων, αν θέλετε -θα το δούμε παρακάτω τι θα μας πείτε- να δώσετε μια παράταση, διότι ούτε οι προηγούμενες περιπτώσεις από τις 27 Σεπτέμβρη και σήμερα δεν έχουν προλάβει να μπουν στην arogi.

Οπότε, κύριε Υπουργέ, θα σας παρακαλέσω να ξεκινήσετε από αυτό, εάν δοθεί μια παράταση μετά την 15η του Νοέμβρη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Βαρδάκη.

Ορίστε, κύριε Υπουργέ, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, η Κυβέρνηση απέδειξε έμπρακτα για μια ακόμη φορά ότι ανταποκρίνεται άμεσα και αποτελεσματικά στις ανάγκες των συμπατριωτών μας που βιώνουν τις επιπτώσεις μιας φυσικής καταστροφής. Απέδειξε έμπρακτα ότι κεντρικός της στόχος ήταν η χορήγηση των αποζημιώσεων με ταχύτητα και η στήριξη νοικοκυριών, επιχειρήσεων και εργαζομένων.

Επισημαίνω ξανά ότι με τις κοινές υπουργικές αποφάσεις ΓΔΟΥ 998,999 και 1000 τροποποιήθηκαν οι αρχικές αποφάσεις και προχώρησε η δεύτερη φάση της διαδικασίας, διευρύνοντας τον αριθμό των δικαιούχων που επλήγησαν από τον σεισμό της 27ης Σεπτεμβρίου 2021 και μεταξύ άλλων συμπεριελήφθησαν και οι περιοχές που αναφέρετε στην ερώτησή σας.

Από εκεί και πέρα, ποιες είναι οι δυνατότητες που προσφέρει η πλατφόρμα arogi.gov.gr από τις 22 Οκτωβρίου;

Πρώτον, μπορεί να υποβληθεί αίτηση προκειμένου να δοθεί προκαταβολή έναντι επιχορήγησης για τις ζημιές, εξοπλισμό και μέσα παραγωγής. Την αίτηση μπορούν να υποβάλλουν οι επιχειρήσεις όλου του Δήμου Μινώα Πεδιάδος και επιπλέον περιοχές του Δήμου Αρχανών Αστερουσίων.

Δεύτερον, αίτηση επιχορήγησης έναντι στεγαστικής συνδρομής μπορούν να υποβάλουν και οι ιδιοκτήτες κτηρίων με ζημιές λόγω του σεισμού και σε λοιπές περιοχές της Κρήτης που έχουν οριοθετηθεί και έχουν τεθεί σε κατάσταση έκτακτης ανάγκης, όπως περιλαμβάνεται στις ΚΥΑ που ανέφερα πριν.

Τρίτον, αίτηση αποζημίωσης οικοσκευής μπορούν να υποβάλουν και τα φυσικά πρόσωπα που χρησιμοποιούν κατοικίες που υπέστησαν ζημιές λόγω του σεισμού και σε λοιπές περιοχές της Κρήτης που έχουν οριοθετηθεί και έχουν τεθεί σε κατάσταση έκτακτης ανάγκης και περιλαμβάνονται στις σχετικές ΚΥΑ.

Αναφορικά με το επιπρόσθετο κι εξειδικευμένο ερώτημά σας σχετικά με την αδυναμία υποβολής αίτησης για λήψη στεγαστικής συνδρομής λόγω θανάτου του συνιδιοκτήτη κτηρίου ή μη έγκαιρης ολοκλήρωσης διαδικασιών μεταβίβασης περιουσίας είτε μη έγκαιρης αποδοχής κληρονομιάς σάς θέτουμε υπ’ όψιν ότι ο εν ζωή συνιδιοκτήτης μπορεί να υποβάλει χωρίς κανένα πρόβλημα ηλεκτρονική αίτηση στην πλατφόρμα για κρατική αρωγή για το ποσοστό που του αντιστοιχεί.

**ΣΩΚΡΑΤΗΣ ΒΑΡΔΑΚΗΣ:** Ο κληρονόμος;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για το υπόλοιπο ποσοστό θα πρέπει να τηρηθούν οι διαδικασίες που ορίζονται από τον νόμο, αποδοχής κληρονομιάς και λοιπά. Σε κάθε περίπτωση οι δικαιούχοι έχουν τη δυνατότητα να καταθέσουν αίτηση στη Διεύθυνση Αποκατάστασης Επιπτώσεων Φυσικών Καταστροφών, η οποία υπάγεται στο Υπουργείο Υποδομών, ώστε να διενεργηθούν αυτοψίες από τα αρμόδια όργανα και στη συνέχεια να αποκατασταθούν οι τυχόν ζημιές τους.

Συνοψίζοντας, η Κυβέρνηση και το Υπουργείο Οικονομικών συνεχίζουν με γοργούς ρυθμούς την υλοποίηση των μέτρων στήριξης των πληγέντων από τους σεισμούς, με στόχο την ταχύτερη δυνατή ανακούφιση νοικοκυριών και επιχειρήσεων και την ανασυγκρότηση των περιοχών. Είμαστε εδώ για να αντιμετωπίζουμε και όποια άλλα ζητήματα πιθανόν δημιουργηθούν ή και να επικαιροποιήσουμε μέτρα και παρεμβάσεις, εφόσον κρίνονται αναγκαία, όπως και αυτό που αναφέρατε προηγουμένως.

Σας ευχαριστώ.

**ΣΩΚΡΑΤΗΣ ΒΑΡΔΑΚΗΣ:** Την παράταση θα τη δώσετε, κύριε Υπουργέ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα τα εξετάσουμε όλα αυτά. Αν απαιτηθεί, ναι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Καλή συνέχεια και στους δύο.

Και πάμε τώρα στην επόμενη, την τέταρτη με αριθμό 131/1-11-2021 επίκαιρη ερώτηση δευτέρου κύκλου, του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Εσωτερικών, με θέμα: «Άμεση ανάγκη αποζημιώσεων και αποκαταστάσεων στην Κέρκυρα λόγω «Μπάλλου»».

Κύριε Αρσένη, καλησπέρα σας και καλή εβδομάδα. Έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, δυστυχώς δεν έχει περάσει μήνας από τη μεγάλη καταστροφή στην Κέρκυρα κι είναι σαν να έχει ξεχαστεί για την Κυβέρνηση. Έχουμε τις μπούκες στα ποτάμια, στον ποταμό στη Μεσογγή και αλλού να παραμένουν κλειστές, έχουμε τη διάλυση στο οδικό δίκτυο, στα τειχία που προστατεύουν τις ιδιοκτησίες και τους δρόμους από τα ποτάμια και τα ρέματα να μην έχουν αποκατασταθεί αυτές οι ζημιές. Κοινώς, έχουμε μια Κέρκυρα που στην επόμενη νεροποντή θα βρεθεί σε πολύ χειρότερη κατάσταση απ’ ό,τι βρέθηκε με τον «Μπάλλο». Αν ήταν ανοχύρωτη πριν τον «Μπάλλο» σήμερα είναι εντελώς ανοχύρωτη η Κέρκυρα, ακριβώς επειδή έχουν διαλυθεί όλα τα προστατευτικά μέτρα που είχαν ληφθεί οποτεδήποτε στο παρελθόν.

Θα μου πείτε: ήταν μεγάλη νεροποντή. Μιλάμε για μόλις εβδομήντα οκτώ χιλιοστά βροχής, όταν προηγήθηκε η κακοκαιρία «Αθηνά» στα εκατόν εξήντα, όταν μια μέγιστη βροχόπτωση που μπορεί να δώσει η Κέρκυρα είναι τα τριακόσια σχεδόν χιλιοστά βροχής. Αλλά τι έχει γίνει; Ενώ υπήρχαν οι χάρτες επικινδυνότητας δεν ελήφθησαν ποτέ υπ’ όψιν, δεν έχουν ληφθεί τώρα υπ’ όψιν και βέβαια δεν προχωράτε ουσιαστικά στις αποκαταστάσεις, δεν προχωράτε ουσιαστικά στις αποζημιώσεις και στην ουσία έχετε ξεχάσει την Κέρκυρα. Πήγατε στις επόμενες καταστροφές.

Η ερώτηση αυτή έχει σκοπό να δεσμευτείτε εδώ στην Ολομέλεια για το τι ακριβώς θα κάνετε για την Κέρκυρα όσον αφορά τα 20 εκατομμύρια που ζητάνε οι δήμοι -και εσείς έχετε δώσει μόνο 1 εκατομμύριο-, εφόσον σας φέρουν τις αποδείξεις των έργων και της πληρωμής και στους τρεις δήμους και τι πρόκειται να κάνετε με τις αποζημιώσεις ως Κυβέρνηση. Δεν είναι δυνατόν να πηγαίνουμε από τη μία καταστροφή στην άλλη, να μην λαμβάνουμε μέτρα πρόληψης, να μην αποκαθιστούμε ζημιές, να μην αποζημιώνουμε και απλά να περιμένουμε την επόμενη φορά, όπως έγινε στην Ιθάκη πέρυσι και φέτος. Πρέπει επιτέλους να αποζημιωθούν αυτοί οι άνθρωποι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αρσένη.

Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, καλή εβδομάδα, έχετε τρία λεπτά για το ξεκίνημά σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε, και ευχαριστώ και τον κ. Αρσένη για την ερώτηση.

Είναι πλέον γεγονός ότι η κλιματική αλλαγή δημιουργεί ακραία καιρικά φαινόμενα, τα οποία είναι πλέον τόσο τακτικά που πρέπει δυστυχώς να είμαστε συνεχώς προετοιμασμένοι για να μην κινδυνεύουν ζωές και περιουσίες. Βασικό ζητούμενο σ’ αυτές τις περιπτώσεις είναι η άμεση αντίδραση και φυσικά το προλαμβάνειν είναι καλύτερο από το θεραπεύειν -θα συμφωνήσω εδώ με τον κ. Αρσένη.

Χαρακτηριστικό παράδειγμα είναι η περίπτωση της Κέρκυρας που δοκιμάστηκε από την κακοκαιρία «Μπάλλος». Αναφέρω εδώ την άμεση αντίδραση των τοπικών δημάρχων και την άμεση συνεργασία που είχαν με την Πολιτική Προστασία, παράδειγμα που ξέρω από πρώτο χέρι, κύριε Αρσένη, γιατί ήμασταν στο συνέδριο της ΚΕΔΕ στη Θεσσαλονίκη, όταν ο Κωνσταντίνος Λέσσης, ο δήμαρχος της νότιας Κέρκυρας, είχε άμεση επικοινωνία τηλεφωνικά με ανθρώπους που κινδύνευαν και μες στο συνέδριο συντονίσαμε επικοινωνία με τον κ. Στυλιανίδη πριν καν ειδοποιηθεί η Πολιτική Προστασία με το σύστημα προειδοποίησης, ώστε να σπεύσουν εναέρια μέσα για να απεγκλωβίσουν ανθρώπους και να σώσουν ανθρώπινες ζωές. Πραγματικά θέλω να συγχαρώ και την Πολιτική Προστασία αλλά φυσικά και τους δημάρχους και το δίκτυο επικοινωνίας που είχαν και στη νότια Κέρκυρα και στην Κέρκυρα, ώστε να μπορέσουμε να προστατεύσουμε, όσο μπορούσαμε, περιουσίες, αλλά κυρίως να προστατεύσουμε τους ανθρώπους.

Είμαστε έκτοτε σε συνεχή συνεργασία μαζί τους, ώστε να στηρίξουμε και τους δήμους και την περιφέρεια και φυσικά τους πολίτες που ήρθαν αντιμέτωποι με τη σφοδρή κακοκαιρία στα μέσα του Οκτώβρη. Ζητήσαμε από την πρώτη στιγμή να γίνει καταγραφή των ζημιών και να αποσταλούν τα σχετικά τεχνικά δελτία, προκειμένου να προχωρήσουμε στην άμεση συνδρομή για την αντιμετώπιση αυτής της φυσικής καταστροφής.

Έπειτα από επιστολές της Περιφέρειας Ιονίων Νήσων και των Δήμων του Νομού Κέρκυρας και του Δήμου Ιθάκης, προχωρήσαμε άμεσα σε έκτακτη επιχορήγηση για την αντιμετώπιση των συνεπειών της κακοκαιρίας. Αναφέρω ότι η Περιφέρεια Ιονίων Νήσων επιχορηγήθηκε με το ποσό των 500 χιλιάδων ευρώ, ο Δήμος Κεντρικής Κέρκυρας και Διαποντίων Νήσων και ο Δήμος Νότιας Κέρκυρας με το ποσό των 300 χιλιάδων ευρώ έκαστος, ο Δήμος Ιθάκης με το ποσό των 400 χιλιάδων ευρώ. Τονίζω ότι αυτή η επιχορήγηση έγινε μετά από τις επιστολές των αρμόδιων φορέων και χωρίς να περιμένουμε την αποστολή των τεχνικών δελτίων. Όταν υποβληθούν όλα τα απαραίτητα δικαιολογητικά, φυσικά οι υπηρεσίες μας θα τα εξετάσουν, θα αξιολογηθεί η κατάσταση και θα συνδράμουμε εκ νέου με έκτακτη χρηματοδότηση και τους δήμους και την περιφέρεια.

Όσον αφορά τις οικονομικές ενισχύσεις κοινωνικού χαρακτήρα που χορηγούνται από το Υπουργείο Εσωτερικών -εδώ είναι τα επιδόματα των 600 ευρώ που δίνονται σε έξοδα πρώτης διαβίωσης σε όσους έχουν πληγεί και η κατοικία τους δεν μπορεί να κατοικηθεί, αλλά και των έως 6 χιλιάδων ευρώ για αποκατάσταση της οικοσκευής- αναφέρω ότι μέχρι σήμερα δεν εκκρεμούν στην υπηρεσία μας τέτοια αιτήματα, γιατί προφανώς δεν έχει ολοκληρωθεί η καταγραφή των ζημιών.

Όπως ξέρετε, η περιοχή έχει κηρυχθεί σε κατάσταση έκτακτης ανάγκης για έξι μήνες και επομένως υπάρχει το περιθώριο για να υποβάλουν αυτά τα αιτήματά τους. Φυσικά αυτά τα αιτήματα θα ικανοποιηθούν, οι πολίτες θα πάρουν τα χρήματα που δικαιούνται, γιατί έχουμε δείξει όλο το χρονικό διάστημα που είμαστε η Κυβέρνηση του Κυριάκου Μητσοτάκη ότι σε τέτοιου είδους περιπτώσεις επεμβαίνουμε άμεσα και όταν υπάρχουν τεκμηριωμένα αιτήματα τα ικανοποιούμε με χρηματοδότηση από το Υπουργείο Εσωτερικών και φυσικά μέσα στο πλαίσιο της κρατικής αρωγής που αυτή η Κυβέρνηση θέσπισε.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Κύριε Αρσένη, έχετε τρία λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, στον ποταμό Μεσογγή δεν θα ξεχάσω τη συζήτηση με έναν από τους ψαράδες εκεί, ο οποίος αν και δεν θα αποζημιωθεί ποτέ για τις ζημιές από τον «Μπάλλο», δεν μπορεί να ασκήσει το επάγγελμά του, μιας και είναι κλεισμένη η μπούκα του Μεσογγή και μέχρι να ανοίξει είναι αποκλεισμένος μέσα στον ποταμό όπου ελλιμενιζόταν τόσο καιρό μαζί με άλλους ψαράδες. Η κατάσταση είναι δραματική και συνεχίζει το νησί να είναι κομμένο στη μέση. Υπάρχουν σημεία που δεν μπορούν να επικοινωνήσουν μεταξύ τους. Αλλά έχουμε και την υπόσχεση από την Κυβέρνηση ότι με την εγκατάλειψη των δήμων και των τεχνικών υπηρεσιών τουλάχιστον θα έστελνε τον στρατό να κάνει αυτό που έκαναν μέχρι τώρα οι δήμοι από μόνοι τους. Πήγαν τέσσερις εργαζόμενοι στον στρατό, έκαναν μια επιτόπια έρευνα και έφυγαν για να μελετήσουν τα στοιχεία τους. Κανένα έργο άμεσης αποκατάστασης, όπως συνηθιζόταν να γίνεται παλιότερα.

Οπότε εδώ πέρα το ερώτημα παραμένει και αναρωτιόμαστε αν τελικά θα δοθούν αυτά τα 20 εκατομμύρια ευρώ. Εσείς λέτε ότι περιμένετε τα έγγραφα από τους δήμους, να υποβληθούν όλα τα δικαιολογητικά.

Εμείς ανησυχούμε. Ανησυχούμε γιατί βλέπουμε την Ιθάκη, που δεν έγιναν οι αποκαταστάσεις και οι αποζημιώσεις του 2020 και πήγαμε στη ζημιά του 2021.

Ανησυχούμε, γιατί βλέπουμε να φεύγει από την επικαιρότητα η μεγάλη ζημιά στην Κέρκυρα. Λέτε ότι οι δήμαρχοι έκαναν τα πάντα σωστά. Ο Δήμος Κεντρικής Κέρκυρας είχε 1 εκατομμύριο ευρώ στη διάθεσή του για αντιπλημμυρικά. Αν είχε αξιοποιήσει αυτά τα χρήματα, αυτή τη στιγμή δεν θα μιλούσαμε για αυτές τις ζημιές. Δεν καταλαβαίνω πώς βλέπετε ότι όλοι οι δήμοι έκαναν αυτά που έπρεπε.

Ποια η άποψή σας; Πώς είναι δυνατόν να έμεινε 1 εκατομμύριο ευρώ αδιάθετο που ήταν προκαθορισμένο ότι θα χρησιμοποιηθεί για αντιπλημμυρικά;

Και τέλος, υπάρχουν οι χάρτες επικινδυνότητας. Αυτοί οι χάρτες τι μας λένε;

Κατ’ αρχάς, να πούμε ότι από το 1 εκατομμύριο ευρώ που πήγε στους δύο δήμους το 0,5 είναι στην περιφέρεια. Τα υπόλοιπα μοιράστηκαν στους δύο δήμους, περίπου 0,5 εκατομμύριο είναι αυτό που πήγε στους δύο δήμους.

Ως προς τους χάρτες επικινδυνότητας, θα έπρεπε η Πολιτική Προστασία μαζί με τους δήμους την περιφέρεια να τους κάνουν καθημερινό εργαλείο. Τι νόημα έχει να έρχεται η Πυροσβεστική με έναν χάρτη επικινδυνότητας των ρεμάτων από τον «Μπάλλο» και αυτός ο χάρτης να μην έχει χρησιμοποιηθεί σαν καθημερινό εργαλείο εργασίας. Κάθε εβδομάδα θα πρέπει να συζητιέται πώς προχωρούν τα αντιπλημμυρικά έργα που έχουν αποφασιστεί να γίνουν, με βάση αυτόν τον χάρτη. Είναι αυτονόητο. Τι περιμένουμε; Να γίνει η επόμενη πλημμύρα;

Εσείς μιλήσατε για την κλιματική αλλαγή -και ολοκληρώνω, κύριε Πρόεδρε-και τα ακραία καιρικά φαινόμενα. Δεν ήταν ακραίο το ύψος της βροχής που έκανε τις καταστροφές. Εβδομήντα εννιά περίπου χιλιοστά βροχής δεν είναι ακραίο καιρικό φαινόμενο, όσο γρήγορα και αν πέσουν.

Θα ήθελα να επαναλάβω ότι μπορεί στην Κέρκυρα ιστορικά να έχουν καταγραφεί και σχεδόν τριακόσια χιλιοστά βροχής σε μικρό χρονικό διάστημα. Άρα τα χειρότερα μπορεί να είναι μπροστά μας και είμαστε στην αρχή της περιόδου των βροχών. Αυτή τη στιγμή έχουν λαβωθεί οι υποδομές της Κέρκυρας και χρειάζεται άμεση επέμβαση. Να σας το πω απλά: Μόνο το ίδιο φαινόμενο να συμβεί, με τις μπούκες, δηλαδή το κλείσιμο των ποταμών, κλειστές από τη στιγμή, η πλημμύρα θα είναι συγκλονιστική. Οι επιπτώσεις της στις ιδιοκτησίες θα είναι συγκλονιστικές. Οι ζημιές στα δίκτυα θα είναι συγκλονιστική.

Σας παρακαλώ θερμά να παρέμβετε άμεσα. Αυτό που βλέπουμε μέχρι στιγμής είναι μια επικοινωνιακή διαχείριση. Λυπάμαι που το λέω. Πραγματικά, το ότι έχουν μείνει ακόμα τα ποτάμια κλειστά είναι κάτι το οποίο είναι αχαρακτήριστο.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Αρσένη.

Ορίστε, κύριε Πέτσα, έχετε τον λόγο για τρία λεπτά.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Έχω δύο σημεία στη δευτερολογία μου. Ζητήσατε μια δέσμευση, ότι οι ζημιές θα αποκατασταθούν και όσοι δικαιούνται χρήματα θα τα λάβουν από την Κυβέρνηση και φυσικά, αυτή τη δέσμευση την έχετε. Σας είπα ότι προχωρήσαμε σε πρώτες κατανομές χρημάτων με βάση την πρώτη εκτίμηση και όταν έχουμε τα τεχνικά δελτία, θα προχωρήσουμε σε οτιδήποτε χρειαστεί. Είναι θέμα ημερών, όχι μηνών.

Δεύτερο στοιχείο: Μιλήσατε για τα ακραία φαινόμενα και την προετοιμασία που πρέπει να έχουμε. Δεν θέλω να ξεχνάει κανείς, ιδίως σε αυτή την Αίθουσα και όλοι οι συμπολίτες μας, ότι περάσαμε μια υπερδεκαετή περίοδο μεγάλης κρίσης, που έφερε πίσω πάρα πολλά έργα, σχεδόν αυτονόητα, σε επίπεδο περιφερειακό και τοπικό, όπως ήταν οι συνέπειες που είχαμε λόγω της συνθήκης που ζήσαμε από το 2010 και μετά, την υπογραφή των μνημονίων και τη συρρίκνωση της παρέμβασης μέσω των δημοσίων οικονομικών για λόγους προφανείς που σχετίζονται με τη σχεδόν χρεοκοπία της χώρας.

Τι πρέπει να κάνουμε τώρα; Να επιταχύνουμε. Πώς επιταχύνουμε; Πρώτον, διότι δίνουμε προτεραιότητα σε αυτό το στοιχείο. Σας παραπέμπω μόνο και μόνο στη δημιουργία του Υπουργείου Πολιτικής Προστασίας και Κλιματικής Κρίσης, το οποίο είναι πολύ κομβικό για να μπορέσουν πολλές διαδικασίες που γίνονταν από πολλά Υπουργεία να γίνονται συντονισμένα. Σας παραπέμπω στο γεγονός ότι είχαμε ένα νομοσχέδιο την κρατική αρωγή, που κινεί πολύ πιο γρήγορα τις διαδικασίες αποζημιώσεων για φυσικά πρόσωπα και επιχειρήσεις, μεταξύ των οποίων είναι και οι αγροτικές εκμεταλλεύσεις και ο πρωτογενής τομέας, όπως οι ψαράδες. Δεν ξέρω το συγκεκριμένο παράδειγμα που είπατε, αλλά μέσω του ΕΛΓΑ έχουν αλλάξει οι τρόποι που αποζημιώνονται και αυτές οι περιπτώσεις ήδη από τον «Ιανό» και έχουμε ακολουθήσει αυτό το μοντέλο και σε όλα τα υπόλοιπα φυσικά φαινόμενα που είχαμε ζήσει, από τις πλημμύρες στον Έβρο μέχρι τον σεισμό στη Θεσσαλία ή στη Σάμο.

Έχουμε, επίσης, ένα άλλο πολιτικό συμπέρασμα, ότι δεν ενδείκνυται αυτό το πεδίο των φυσικών καταστροφών και της αντιμετώπισης της κλιματικής κρίσης για μικροπολιτικές αντιπαραθέσεις.

Αντιλαμβάνομαι απόλυτα ότι ξέρετε, κύριε Αρσένη, πάρα πολύ καλά το θέμα, ασχολείστε ο ίδιος. Είναι άλλο θέμα ο μετριασμός, το mitigation για την κλιματική αλλαγή, όπου κάνουμε ό,τι μπορούμε μέσα από τις προσπάθειες μείωσης των εκπομπών διοξειδίου του άνθρακα και είναι άλλο ζήτημα η προσαρμογή σε αυτή που θα συμβαίνει και το adaptation προϋποθέτει επενδύσεις πολλών εκατομμυρίων ευρώ.

Αυτές οι επενδύσεις χρειάζονται σχέδιο και για το σχέδιο χρειάζεται χρόνος. Είμαστε σε μια φάση στην οποία γίνονται τέτοιες μελέτες πάρα πολλές ανά την επικράτεια. Αναφερθήκατε στα ζητήματα που σχετίζονται με τις λεκάνες απορροής. Ευτυχώς υπάρχουν τέτοιες μελέτες σε αρκετά σημεία από τις υπηρεσίες διαφόρων Υπουργείων και πάνω σε αυτούς τους χάρτες προτεραιοποιούμε τις παρεμβάσεις μας, γιατί τα χρήματα –όπως ξέρετε- δεν είναι ατέλειωτα. Αν ήταν ατελείωτα τότε δεν θα υπήρχε πρόβλημα ποτέ. Όμως πρέπει να υπάρχουν προτεραιοποιήσεις ώστε να μπορέσουμε να κάνουμε το έργο που περιμένουν οι πολίτες από εμάς. Δεν χωρεί πεδίο λαϊκισμού, αλλά συνεργασίας.

Σας ευχαριστώ κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Υπουργέ. Το καλύτερο δίδυμο ήσασταν.

Συνεχίζουμε με την ενδέκατη με αριθμό 134/1-11-2021 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Ιωάννη Μουζάλα προς τον Υπουργό Εσωτερικών, με θέμα: «Άμεση η ανάγκη για κατασκευή αντιπλημμυρικών έργων ανάσχεσης των υδάτων Κηφισού και Ιλισού ποταμού».

Κύριε Μουζάλα, καλησπέρα σας, καλή εβδομάδα. Έχετε δύο λεπτά στη διάθεσή σας.

**ΙΩΑΝΝΗΣ ΜΟΥΖΑΛΑΣ:** Καλησπέρα, κύριε Πρόεδρε. Ευχαριστώ.

Κύριε Υπουργέ, να σας ευχαριστήσω που είσαστε εδώ σήμερα να απαντήσετε. Κατά τη δική μου άποψη επωμίζεστε ένα βάρος που το μεγαλύτερο κομμάτι του δεν σας ανήκει -θα το αποδείξω αυτό στη δευτερολογία μου-, αλλά το εκτιμώ ιδιαίτερα. Γιατί αυτή η ερώτηση είχε μια πολύπλοκη πορεία ενάμιση μήνα τώρα από το ένα Υπουργείο στο άλλο μέχρι που βρεθήκατε εσείς να αποδεχτείτε. Επομένως πολλά από αυτά που θα πω δεν αφορούν εσάς προσωπικά ή προσωπικές δικές σας ευθύνες.

Το πρόβλημα που θέτει η ερώτηση είναι η εξής: Κάτω από τις συγκεκριμένες συνθήκες με την κλιματική αλλαγή και με τις πυρκαγιές, κάτω από την αποψίλωση της Πάρνηθας τι ακριβώς γίνεται, ώστε να αποφευχθούν οι πλημμύρες στα νότια προάστια, εκεί που είναι οι εκβολές του Κηφισού στη θάλασσα; Τι γίνεται για τον Ιλισό; Τι γίνεται με τους αγωγούς όμβριων υδάτων; Πώς δεν θα θρηνήσουμε θύματα και τεράστιες καταστροφές περιουσίας, όταν με μια μικρή βροχή -όπως λέει και ο κ. Λέκκας, με σαράντα οκτώ χιλιοστόμετρα νερού- είχαμε πολύ άσχημα φαινόμενα -τα θυμόσαστε πρόσφατα- σε αυτές τις περιοχές;

Τα ίδια ερωτήματα έχουμε κάνει οι πέντε Βουλευτές του ΣΥΡΙΖΑ των νοτίων προαστίων, αλλά έχει υποβάλει -οφείλω να ομολογήσω- και ο κ. Σπανάκης από τη Νέα Δημοκρατία στο Υπουργείο Μεταφορών μια αντίστοιχη ερώτηση, καθώς και οι δήμαρχοι Πειραιά, ο Δήμαρχος Ταύρου, Καλλιθέας, Ρέντη-Νίκαιας. Το πρόβλημα είναι οξύ. Το πρόβλημα έρχεται. Οι πυρκαγιές πέρασαν. Με τις πλημμύρες στον Νότιο Τομέα τι ακριβώς προβλέπεται να γίνει και τι γίνεται τώρα;

Ευχαριστώ, κύριε Υπουργέ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Μουζάλα. Θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Κύριε Πέτσα, έχετε τρία λεπτά για την πρωτολογία σας.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε. Ευχαριστώ και τον κ. Μουζάλα για την ερώτηση.

Κύριε Υπουργέ, σας ευχαριστώ επίσης για την κατανόησή σας και τη βοήθειά σας να προγραμματιστεί αυτή η απάντηση στον κοινοβουλευτικό έλεγχο. Είναι υποχρέωση της Κυβέρνησης -η οποία δρα συλλογικά φυσικά- να απαντά στους πολίτες μέσω των Βουλευτών που απευθύνουν ερωτήματα κοινοβουλευτικού ελέγχου.

Οι πρόσφατες πυρκαγιές στη βόρεια Αττική έκαψαν δασικές και θαμνώδεις εκτάσεις, οι οποίες βρίσκονται εντός της λεκάνης απορροής του Κηφισού ποταμού. Επίσης είναι γεγονός ότι ο Κηφισός αποτελεί τον κύριο αποδέκτη των όμβριων υδάτων του Λεκανοπεδίου και των συμβαλλόντων ρεμάτων που εδώ και χρόνια πιέζεται λόγω της μεγάλης αστικοποίησης.

Ακόμη είναι γεγονός ότι κάθε χρόνο ερχόμαστε αντιμέτωποι με όλο πιο έντονα και απρόβλεπτα καιρικά φαινόμενα λόγω της κλιματικής αλλαγής και πλέον κλιματικής κρίσης. Δυστυχώς αυτό το τρίπτυχο των παραγόντων έχει ως αποτέλεσμα ο Κηφισός να σηκώνει χρόνο με τον χρόνο πρόσθετο όγκο νερού και η ανάγκη κατασκευής νέων σύγχρονων αντιπλημμυρικών έργων να καθίσταται πιο επιτακτική από ποτέ.

Γνωρίζουμε, όμως, όλοι ότι ο χρόνος, οι διαδικασίες και οι εμπλεκόμενοι φορείς μεταξύ κεντρικού κράτους και τοπικής αυτοδιοίκησης από τη μελέτη μέχρι την κατασκευή και την παράδοση ενός τέτοιου έργου είναι πολλοί και δεν μπορεί από τη μια μέρα στην άλλη να βλέπουμε να υλοποιούνται αυτά τα έργα.

Τονίζω, όμως, ότι οι επικουρικές ενέργειες και έργα ταχείας επέμβασης για τη μείωση του πλημμυρικού κινδύνου οφείλουν να γίνουν άμεσα από τους αρμόδιους φορείς, ώστε οι περιοχές που κινδυνεύουν από πλημμύρες να μην αντιμετωπίζουν αντίστοιχα φαινόμενα και αντίστοιχες καταστροφές.

Στο πλαίσιο, λοιπόν, του ξεκαθαρίσματος των αρμοδιοτήτων μεταξύ των δασαρχείων και των αρχών τοπικής αυτοδιοίκησης η Κυβέρνηση έκανε το πρώτο βήμα άμεσα. Λίγες μέρες μετά τις πυρκαγιές του Αυγούστου με την πράξη νομοθετικού περιεχομένου της 13ης Αυγούστου, η οποία κυρώθηκε με το άρθρο 2 του ν.4284/2021, οι δασικές υπηρεσίες των αποκεντρωμένων διοικήσεων της χώρας μεταφέρθηκαν στο Υπουργείο Περιβάλλοντος και Ενέργειας ως σύνολο αρμοδιοτήτων προσωπικού οργανικών θέσεων και υλικοτεχνικής υποδομής ώστε οι δράσεις όλων των δασαρχείων να είναι συντονισμένες και προγραμματισμένες υπό την ομπρέλα του καθ’ ύλην αρμόδιου Υπουργείου. Όμως έχουν να γίνουν ακόμα πολλά. Κι αυτά εντάσσονται στο πλαίσιο της πολυεπίπεδης διακυβέρνησης κάτι που επεξεργαζόμαστε στο Υπουργείο Εσωτερικών για το ξεκαθάρισμα των αρμοδιοτήτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα την κατανόησή σας στην πρωτολογία μου.

Όσον αφορά τα θέματα του Υπουργείου Εσωτερικών στα θέματα που θίγετε αναφέρω ότι στηρίζουμε το έργο των δήμων και των περιφερειών θεσμικά και οικονομικά. Θεσμικά, προχωρήσαμε άμεσα σε νομοθετική παρέμβαση για την επιτάχυνση των έργων και των μελετών για τον έλεγχο και τη ρύθμιση των πλημμυρικών ροών στις τέσσερις περιφέρειες που επλήγησαν από τις φετινές πυρκαγιές.

Συγκεκριμένα με τις διατάξεις του άρθρου 136 του ν.4831/2021 οι περιφέρειες απολαμβάνουν κομβικό ρόλο και συνάπτουν προγραμματικές συμβάσεις με τις αρμόδιες διευθύνσεις του Υπουργείου Περιβάλλοντος και Ενέργειας που διαθέτουν τη σχετική τεχνογνωσία. Επίσης, δώσαμε τη δυνατότητα η ανάθεση των δημοσίων συμβάσεων για τα αντιπλημμυρικά έργα που θα ξεκινήσουν μέχρι τις 30 Νοεμβρίου του τρέχοντος να γίνεται με τη διαδικασία της διαπραγμάτευσης χωρίς προηγούμενη δημοσίευση ή με απευθείας ανάθεση ανάλογα με το ύψος της σύμβασης. Λύσαμε, δηλαδή, τα χέρια της τοπικής αυτοδιοίκησης προκειμένου οι διαδικασίες που κρατούσαν έξι και πλέον μήνες να ολοκληρώνονται μέσα σε λίγες εβδομάδες. Ο κ. Μουζάλας ως χρηματίσας Υπουργός το γνωρίζει αυτό.

Αναφορικά με τη χρηματοδότηση αντιπλημμυρικών έργων αναφέρεται στο πρόγραμμα «Αντώνης Τρίτσης» ότι υλοποιούμε αντιπλημμυρικά έργα σε πενήντα έναν δήμους της χώρας προϋπολογισμού 150 εκατομμυρίων ευρώ. Επίσης, αναφέρω τη συνδρομή του Υπουργείου Εσωτερικών για τα αντιπλημμυρικά έργα στην Περιφέρεια Αττικής τα οποία εδράζονται σε τρεις συγκεκριμένες δράσεις. Πρώτον, η Περιφέρεια Αττικής από τις 10 Αυγούστου ως σήμερα έχει χρηματοδοτηθεί από το Υπουργείο Εσωτερικών με το ποσό των 6.450.000 ευρώ για την αντιμετώπιση ζημιών και καταστροφών που προκλήθηκαν από τις πυρκαγιές του Αυγούστου. Δεύτερον, στο πρόγραμμα δημοσίων επενδύσεων του Υπουργείου Εσωτερικών έχει ενταχθεί έργο με τίτλο «Έργα διευθέτησης ποταμού Ιλισού» με φορέα υλοποίησης την Περιφέρεια Αττικής προϋπολογισμού 10 εκατομμυρίων ευρώ. Τρίτον, στο πρόγραμμα «Αντώνης Τρίτσης» έχει ενταχθεί το έργο του Δήμου Μοσχάτου - Ταύρου με τίτλο «Κατεπείγουσες εργασίες ολοκλήρωσης αντιπλημμυρικών υποδομών Δήμου Μοσχάτου» συνολικού προϋπολογισμού 2.737.120 ευρώ. Ειδικά τώρα για την περίπτωση του Κηφισού και του Ιλισού καταθέτω στα Πρακτικά σχετικά έγγραφα της περιφέρειας Αττικής η οποία είναι αρμόδια για το σχεδιασμό και τη μελέτη νέων αντιπλημμυρικών έργων και των συναρμόδιων Υπουργείων Περιβάλλοντος και Ενέργειας και Υποδομών και Μεταφορών.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά το προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ενδεικτικά σημειώνω τα εξής. Πρώτον, έχει ξεκινήσει και επίκειται να ολοκληρωθεί άμεσα ο καθαρισμός των ρεμάτων στις καμένες περιοχές Αφιδνών, Βαρυμπόμπης και Θρακομακεδόνων από συνεργεία της Περιφέρειας Αττικής. Επίσης, η περιφέρεια έχει προβεί στην κατάρτιση γενικού σχεδίου αντιμετώπισης κινδύνων και πρότασης μελετών έργων και επιτάχυνσης διαδικασιών για τον συνολικό αντιπλημμυρικό σχεδιασμό των περιοχών που επλήγησαν από τις πυρκαγιές της θερινής περιόδου του 2021, το οποίο έχει αποσταλεί στα Υπουργεία Περιβάλλοντος και Ενέργειας και Υποδομών και Μεταφορών για τις δικές τους ενέργειες.

Δεύτερον, το Υπουργείο Περιβάλλοντος και Ενέργειας στο πλαίσιο των δικών του αρμοδιοτήτων εκπονεί μελέτη εθνικής σημασίας με τίτλο «Μελέτη έργων διευθέτησης οριοθέτησης του ποταμού Κηφισού στο τμήμα από Τρεις Γέφυρες-Ανάντη Κόκκινου Μύλου ως Αττική Οδό προκειμένου να σχεδιαστούν έργα για την αντιμετώπιση των πλημμυρικών προβλημάτων στο τμήμα αυτό λόγω της ανεπάρκειας της υφιστάμενης κοίτης.

Τρίτον, έχει δρομολογηθεί η χρηματοδότηση αντιδιαβρωτικών και αντιπλημμυρικών έργων στις περιοχές Βαρυμπόμπης, Κρυονερίου και Τατοΐου συνολικού προϋπολογισμού 18.285.903 ευρώ από το Υπουργείο Περιβάλλοντος και Ενέργειας. Αυτά τα αναφέρω γιατί όλη αυτή η περιοχή συμβάλλει στο να έρθουν τα πλημμυρικά φαινόμενα πιο χαμηλά προς τις νότιες περιοχές που ρωτάει ο κ. Μουζάλας. Επομένως, ενέργειες γίνονται και η Κυβέρνηση βρίσκεται σε απόλυτο συντονισμό δυνάμεων ώστε κάθε φορέας να στηρίξει τα απαιτούμενα αντιπλημμυρικά έργα σύμφωνα με τις αρμοδιότητές του.

Είμαστε υποχρεωμένοι και ως κυβέρνηση αποφασισμένοι να προσπαθήσουμε να λύσουμε ένα θέμα δεκαετιών. Είναι το θέμα της αντιπλημμυρικής θωράκισης έχοντας υπ’ όψιν ένα μεγάλο στοιχείο που υπάρχει: η συχνότητα πλέον και η ένταση των βροχοπτώσεων. Πρέπει να αποκτήσουμε μια ικανοποιητική αντιπλημμυρική προστασία και παράλληλα αναβάθμιση του περιβάλλοντος στο Λεκανοπέδιο ώστε να μην επανερχόμαστε σε επικίνδυνα φαινόμενα, σε τακτικά χρονικά διαστήματα.

Σας ευχαριστώ, κύριε Πρόεδρε και για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Να είστε καλά, κύριε Υπουργέ.

Κύριε Μουζάλα, έχετε κι εσείς τρία λεπτά.

**ΙΩΑΝΝΗΣ ΜΟΥΖΑΛΑΣ:** Επαναλαμβάνοντας τη θέση μου για το ότι ένα μέρος των ευθυνών δεν ανήκει στο Υπουργείο Εσωτερικών και ότι απευθύνομαι στην Κυβέρνηση κι όχι σε εσάς, θα ήθελα να ξεκινήσω λέγοντάς σας ότι, ο δήμαρχος Πειραιά στις 6 Οκτωβρίου -γνωρίζουμε όλοι ποιος είναι ο κ. Μώραλης και προφανώς δεν μπορεί κανείς να του προσάψει ότι είναι ΣΥΡΙΖΑ- ανέφερε ότι οι απαντήσεις που πήρε -και οι απαντήσεις είναι περίπου αυτές που δώσατε εσείς σήμερα, συλλέγοντας από διάφορες άλλες υπηρεσίες, με πολύ φιλότιμο οφείλω να πω- «δεν μας ικανοποιούν καθώς απλώς επιβεβαιώνουν την πολυδιάσπαση των ευθυνών». «Σήμερα, σαράντα μέρες μετά τις πρώτες δηλώσεις για έναρξη έργων -στις 6-10 αναφέρεται, δηλαδή σαράντα μέρες μετά- γνωρίζουμε ότι δεν έχει ξεκινήσει ούτε ένα έργο στα κατάντη κι εξάλλου το ίδιο συμβαίνει και στα ανάντη».

Εγώ μπορώ να σας βεβαιώσω ότι μέχρι πριν από πέντε μέρες στα κατάντη, δηλαδή στον Φαληρικό Όρμο, δεν έχει ξεκινήσει κανένα έργο, έχουν σταματήσει από το 2019 και στα ανάντη, τώρα ξεκινάνε, πάνω δηλαδή στα καμμένα πενήντα χιλιάδες στρέμματα που απορρέουν, τα νερά πέφτουν στη λεκάνη και στον Κηφισό, τώρα ξεκινάνε ακόμα δειλά - δειλά τα κορμοδέματα.

Κύριε Υπουργέ, θα πληγεί η περιοχή και οι ευθύνες της Κυβέρνησης δεν θα κρυφτούν. Εάν κάνουμε την ερώτηση, δεν είναι για να σας κάνω αντιπολίτευση. Μακάρι να προλάβετε να κάνετε τις κινήσεις που χρειάζονται ώστε να μην πληγούν αυτές οι γειτονιές που πάλι πλήττονται, αλλά δεν βλέπουμε κάτι τέτοιο.

Λέμε πως το αντιπλημμυρικό κανάλι στον Φαληρικό Όρμο δεν έχει ολοκληρωθεί, αδικαιολόγητα από την περιφέρεια, με ανόητες δικαιολογίες περί χρεοκοπίας της εταιρείας. Στο Φάληρο χρειάζεται να γίνει εκβάθυνση της θάλασσας, στην εκβολή πρέπει οι γερανοί να σκάβουν. Υπάρχουν εκατομμύρια τόνοι μπάζα από τα έργα που έχουν γίνει για το πάρκο και δεν ξέρουμε σε τι κατάσταση είναι οι αγωγοί των όμβριων υδάτων, των επιφανειακών, που και αυτοί πέφτουν. Πρέπει να υπάρξει ένα αξιόπιστο σχέδιο αντιμετώπισης της υπερχείλισης στις γέφυρες και στις όχθες του ποταμού, το οποίο δεν υπάρχει. Και τέλος στην Πάρνηθα πρέπει να προχωρήσουν πάρα πολύ γρήγορα και με πολύ καλό σχεδιασμό τα φράγματα, τα κορμοδέματα.

Ξέρετε, κύριε Υπουργέ, αυτά τα οποία ήταν ρυάκια πριν την πυρκαγιά που κατέβαιναν στον Κηφισό και πάλι ανησυχούσαμε, τώρα γίνονται ένα ποτάμι το οποίο θα κατεβάζει 4 εκατομμύρια με 14 εκατομμύρια κυβικά μέτρα νερό παραπάνω από αυτό που κατέβαινε. Το σύστημα δεν το αντέχει.

Θέλω να σας πω εδώ και να δικαιολογήσω και τις ατέλειες, κατά την άποψή μου, που είχατε στην απάντησή σας, προς όφελός σας όχι προς όφελός μου. Η υπηρεσία υδάτων στην ερώτηση των δημάρχων απαντάει με μελέτες του 2008, του 2012, του 2015, του 2004, πριν καούν δηλαδή τα πενήντα χιλιάδες στρέμματα, και η μόνη η οποία είναι σύγχρονη είναι μία του 2021, που είναι επικοινωνιακή, εκστρατείες ευαισθητοποίησης κοινού τοπικών αρχών. Λένε παρακάτω: «Ο σχεδιασμός νέων αντιπλημμυρικών έργων και η ορθή λειτουργία των υφιστάμενων δεν είναι αρμοδιότητα της διεύθυνσης υδάτων» λέει τις αρμοδιότητες της διεύθυνσης υδάτων και καταλήγει σε άλλο έγγραφο ότι «ο σχεδιασμός, ο προγραμματισμός, η εκπόνηση, η εποπτεία, ο έλεγχος και η έγκριση τεχνικών μελετών είναι αρμοδιότητα του Υπουργείου Υποδομών και Μεταφορών», το οποίο παρέπεμψε την ερώτησή μας. Δεν δέχτηκε να απαντήσει στην ερώτηση μας. Δεν απάντησε στους δημάρχους. Εσείς, τουλάχιστον, είχατε την ευγένεια να απαντήσετε. «Και σε τοπικό επίπεδο ο συνδυασμός μελέτη, κατασκευή και συντήρηση αντιπλημμυρικών έργων, είναι αρμοδιότητα της περιφέρειας». Επίσης, η δασοτεχνική διευθέτηση αφορά τις αποκεντρωμένες διοικήσεις. Εδώ είναι το κομμάτι που εσείς εμπίπτετε.

Κύριε Υπουργέ, τελειώνω με αυτό το τελευταίο που θέλω να πω. Δεν έχω σκοπό ούτε και σαν χαρακτήρας να αντιδικήσω, να κουνάω χέρια πόδια εδώ πέρα και να κατηγορώ.

Έχετε τεράστια ευθύνη σαν Κυβέρνηση. Εάν με σαράντα οκτώ χιλιοστόμετρα νερού ζήσαμε αυτό που ζήσαμε πριν από είκοσι ημέρες, σε μία κατάσταση η οποία θα προσομοιάζει με αυτό το οποίο έγινε στη Μάνδρα, θα έχουμε θύματα, θα έχουμε τεράστιες καταστροφές.

Σας βεβαιώνω ότι τα έργα στον Φαληρικό Όρμο δεν έχουν ξεκινήσει καν εκτός εάν ξεκίνησαν προχθές. Μέχρι πριν πέντε μέρες δεν είχαν ξεκινήσει καν. Δεν υπάρχουν καν μηχανήματα να σκάβουν, δεν υπάρχει σχέδιο, δεν υπάρχει τίποτα. Πάνω στα καμένα τώρα δειλά-δειλά αρχίζουν να μπαίνουν κάποια κορμοδέματα.

Υπάρχει ευθύνη της Κυβέρνησης, κύριε Υπουργέ και θα την αναζητήσουμε. Μακάρι να γίνουν όλα αυτά τα πράγματα, να μην υπάρχει ευθύνη της Κυβέρνησης και να υπάρχει από την Κυβέρνηση η δυνατότητα να πει ότι τα κάναμε όλα εξαιρετικά και δεν πνιγήκαμε.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Σας ευχαριστούμε, κύριε Μουζάλα.

Κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κατ’ αρχάς να πω κάτι το οποίο φαίνεται ότι δεν ισχύει, ότι τα χιλιοστά του νερού ήταν πολύ περισσότερα, κύριε Υπουργέ, τουλάχιστον την στιγμή που έπεφταν και δημιούργησαν το πρόβλημα.

Και, επίσης, θα ήθελα να πω ότι το βράδυ που κάναμε τη σύσκεψη με την Πολιτική Προστασία και αποφασίστηκε να κλείσει η Εθνική Οδός για τις νυχτερινές ώρες η πρόβλεψη ήταν τέτοια που επέβαλλε να πάρουμε αυτά τα μέτρα, γιατί και εμείς ανησυχούμε για το θέμα της δυνατότητας του ποταμού να διοχετεύσει όλο αυτό το νερό. Αν δεν ανησυχούσαμε δεν θα συζητούσαμε σήμερα για αυτά τα θέματα. Και χαίρομαι που στην τοποθέτησή σας ήσασταν πραγματικά ήπιος και βλέπουμε μπροστά μας ένα θέμα το οποίο ξετυλίγεται, το οποίο δεν είναι μηνών, αλλά ετών.

Σας περιέγραψα πώς θα κινηθούμε. Επισημαίνω ότι οι διαδικασίες έχουν πολύ μεγάλη σημασία για την ταχύτητα της αντιμετώπισης και της έναρξης των έργων. θα ήθελα, όμως, να εκφράσω το προσωπικό μου παράπονο ότι καμμία από τις πτέρυγες της Βουλής δεν ψήφισε τη διάταξη, την οποία σας περιέγραψα πριν, η οποία καταφέρνει να συντμήσει τις διαδικασίες στις σαράντα πέντε μέρες και μακάρι να έχουν ολοκληρωθεί οι προγραμματικές συμβάσεις μέχρι 30 Νοεμβρίου -πιστεύω θα έχουν ολοκληρωθεί- ώστε μετά τις προγραμματικές συμβάσεις μέχρι τα μέσα Δεκεμβρίου να είμαστε σχετικά έτοιμοι να ξεκινήσουν οι εργασίες. Καμμία πτέρυγα της Βουλής, όμως, πλην της κυβερνητικής πλειοψηφίας δεν ψήφισε αυτή τη διάταξη. Μετά πώς περιμένουμε να γίνουν τα αντιπλημμυρικά έργα ως διά μαγείας;

Θα κάνουμε διαγωνισμό 5 εκατομμυρίων -γιατί καταλαβαίνετε ότι αυτά τα αντιπλημμυρικά έργα είναι μεγάλου ύψους, δεν είναι μερικών χιλιάδων ευρώ- θα κάνουμε διαγωνισμούς εκατομμυρίων, διεθνείς διαγωνισμούς, θα κάνουμε δύο χρόνια να έχουμε ανάδοχο;

Πραγματικά θέλω να πω ότι είναι ένα μεγάλο θέμα. Θέλουμε συνεργασία, όχι αντιπαλότητα για αυτό ακριβώς για να μην πνιγεί κόσμος, να μη χαθούν περιουσίες. Είμαστε σε μια φάση επιτάχυνσης των διαδικασιών χωρίς προηγούμενο. Αυτό τουλάχιστον αντιλαμβάνομαι εγώ με την εμπειρία που έχω σε όλα αυτά τα θέματα ιδίως από τη δημοσιονομική πλευρά.

Τώρα για το θέμα που λέτε στο Φαληρικό Όρμο, όντως είναι ένα θέμα πολύ δύσκολο. Είχε καθυστερήσει πάρα πολύ η διαδικασία της ολοκλήρωσης των έργων από το ΣΕΦ μέχρι περίπου το Φλοίσβο και αυτό οφειλόταν σε πολύ μεγάλο βαθμό στην αδυναμία της εταιρείας να προχωρήσει για τους λόγους που όλοι γνωρίζουμε στην υλοποίηση της σύμβασης που είχε αναλάβει. Υπήρχαν μεγάλες καθυστερήσεις. Οι καθυστερήσεις αυτές μας οδήγησαν στο να πιέσουμε όσο μπορούσαμε περισσότερο την περιφέρεια. Το αρχικό χρονοδιάγραμμα ήταν κάποια στιγμή προς το φθινόπωρο να έχει φτάσει στο μεγαλύτερο βαθμό η εκτέλεση αυτών των έργων. Υπάρχουν ακόμη καθυστερήσεις και πιέζουμε σε αυτήν την κατεύθυνση και την περιφέρεια και τον ανάδοχο να προχωρήσουν όσο το δυνατόν πιο γρήγορα.

Θέλω, όμως, να θυμηθείτε ότι για πάνω από έναν χρόνο περίπου είχαν μείνει χωρίς καμμία εργασία τα συγκεκριμένα εργοτάξια. Θα το παρακολουθούμε πολύ στενά, γιατί αφορά όλη την απορροή ιδίως για τους Δήμους Καλλιθέας και Μοσχάτου.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Πέτσα.

Συνεχίζουμε με την πρώτημε αριθμό 114/29-10-2021 επίκαιρη ερώτηση πρώτου κύκλου της Βουλευτού Χαλκιδικής του ΣΥΡΙΖΑ - Προοδευτική Συμμαχία κ. Κυριακής Μάλαμα προς τον Υπουργό Αγροτικής Ανάπτυξης και Τροφίμων, με θέμα: «Κυβερνητικός εμπαιγμός στους ελαιοπαραγωγούς της Χαλκιδικής κι αδικαιολόγητη κωλυσιεργία για την ένταξή τους στο πρόγραμμα «Παγετός Άνοιξη 2021».

Κυρία Μάλαμα, έχετε τον λόγο για δύο λεπτά.

**ΚΥΡΙΑΚΗ ΜΑΛΑΜΑ:** Σας ευχαριστώ, κύριε Πρόεδρε.

Κύριε Υπουργέ, οι ελαιοπαραγωγοί της Χαλκιδικής περιμένουν αυτή τη συζήτηση εδώ και πάρα πολύ καιρό για να ακούσουν επιτέλους και κάποιες αλήθειες, αν ειπωθούν.

Εδώ και τέσσερις μήνες μοιράζετε και εσείς ως ηγεσία του Υπουργείου Αγροτικής Ανάπτυξης και Τροφίμων, αλλά και η διοίκηση του ΕΛΓΑ υποσχέσεις για την ένταξη της ελιάς Χαλκιδικής στο πρόγραμμα «Παγετός Άνοιξη 2021».

Θα σας διαβάσω τι λέγατε τον Ιούλιο στους αγρότες. Ο κ. Σπήλιος Λιβανός, Υπουργός, στις 30 Ιουλίου 2021 λέει επί λέξει: «Δύνανται να λάβουν αποζημίωση κατά παρέκκλιση της κείμενης νομοθεσίας, καθώς και προκαταβολές μέχρι ποσοστού 40% της εκτιμηθείσας αποζημίωσης, όσοι υπέστησαν ζημιές στις καλλιέργειες οι οποίες ήταν σε προανθικό στάδιο, εντασσόμενες στο ειδικό πρόγραμμα κρατικών οικονομικών ενισχύσεων για τον «Παγετό Άνοιξη 2021», με ημερομηνίες από 15-2-2021 ως 20-4-2021, το οποίο -λέει- πρόκειται να εγκριθεί από την Ευρωπαϊκή Επιτροπή».

Καταθέτω αυτό το έγγραφο στα Πρακτικά. Ήταν και η αναφορά μας εξάλλου πριν από αρκετούς μήνες.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο ίδιο μήκος κύματος ο κ. Ανδρέας Λυκουρέντζος, Πρόεδρος του ΕΛΓΑ, λέει και αυτός σε έγγραφό του στις 8 Σεπτεμβρίου του 2021, επί λέξει, για τους αγρότες της Χαλκιδικής ότι θα αποζημιωθούν.

Σας το διαβάζω: «Οι καλλιέργειές τους οι οποίες ήταν σε προανθικό στάδιο εντασσόμενες στο ειδικό πρόγραμμα κρατικών οικονομικών ενισχύσεων για τον «Παγετό Άνοιξη 2021», με την ημερομηνία πάλι 15-2-2021 έως 20-4-2021 και το οποίο θα υποβληθεί για έγκριση…» -λέει- «…στην Ευρωπαϊκή Επιτροπή».

Καταθέτω και αυτό το έγγραφο στα Πρακτικά.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στη συνέχεια όμως και παρά τις διαβεβαιώσεις και ο κύριος Υπουργός και ο Πρόεδρος του ΕΛΓΑ επιδόθηκαν σε μία θεαματική κωλοτούμπα. Ο κ. Στύλιος, σε ερώτηση του κ. Αραχωβίτη για το θέμα της ακαρπίας της ελιάς, είπε συγκεκριμένα ότι δεν έχει κατατεθεί κανένας φάκελος στην Ευρωπαϊκή Ένωση, γιατί η Ευρωπαϊκή Επιτροπή έκοψε εν τη γενέσει το συγκεκριμένο αίτημα για τις χώρες του Νότου.

Στο ίδιο μοτίβο και ο κ. Λυκουρέντζος προχθές άλλαξε το αφήγημά του σε συνάντηση με Βουλευτές και ομολόγησε ότι ο ΕΛΓΑ δεν έχει λεφτά για να αποζημιώσει τους ελαιοπαραγωγούς και ότι ψάχνουμε για κονδύλια.

Σας ρωτάμε ευθέως και περιμένουμε μια ειλικρινή απάντηση, γιατί σας βλέπουν και οι αγρότες της Χαλκιδικής, οι οποίοι είναι πλέον απογοητευμένοι. Καταθέσατε φάκελο ή οτιδήποτε άλλο στην Ευρωπαϊκή Ένωση για την ακαρπία της ελιάς, ναι ή όχι; Εάν καταθέσατε οτιδήποτε, σας έχουμε ζητήσει να μας το καταθέσετε στη Βουλή εδώ και έναν μήνα και δεν έχουμε πάρει τίποτα. Γιατί; Εάν πάλι είπατε ψέματα στους αγρότες και δεν καταθέσατε τίποτα, τότε θα πρέπει τώρα, εδώ, να μας εξηγήσετε γιατί πραγματικά τους κοροϊδέψατε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μάλαμα.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Στύλιο, έχετε τρία λεπτά για την πρωτολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να βάλουμε λίγο τα πράγματα στη σειρά, μιας που μας ακούνε και οι παραγωγοί από όλη τη χώρα, οι καλλιεργητές, οι ελαιοπαραγωγοί. Σίγουρα μας ακούνε και από τη Χαλκιδική, που ενδιαφέρουν την κ. Μάλαμα, μιας που εκπροσωπεί στη Βουλή τον συγκεκριμένο νομό.

Μια συμβουλή κατ’ αρχάς. Μιλάμε για την ελιά και για τις αποζημιώσεις οι οποίες θα δοθούν για την ελιά. Ποιος τρόπος υπάρχει να δοθούν αυτές οι αποζημιώσεις; Υπάρχουν δύο τρόποι. Αυτό έχουν πει και οι προηγούμενοι Υπουργοί και ο Υπουργός Αγροτικής Ανάπτυξης και Τροφίμων κ. Σπήλιος Λιβανός.

Υπάρχει η περίπτωση που οι ζημιές καλύπτονται από τον Κανονισμό του ΕΛΓΑ, που από εκεί «τρέχει» το πρόγραμμα και μπορούν να αποζημιωθούν, όσοι βέβαια είναι τακτοποιημένοι οικονομικά στον ΕΛΓΑ και έχουν πληρώσει τα ασφάλιστρά τους. Και υπάρχει και η άλλη περίπτωση για τους παραγωγούς για τους οποίους δεν προβλέπεται από τον Κανονισμό του ΕΛΓΑ να δοθεί η αποζημίωση.

Η πρώτη περίπτωση νομίζω ότι είναι ξεκάθαρη, είναι καθαρή και δεν συζητείται από κανέναν.

Σε σχέση με τη δεύτερη περίπτωση -αυτός που δεν προβλέπεται από τον κανονισμό του ΕΛΓΑ- σας είπε και ο Υπουργός μας, σας λέω και εγώ σήμερα, το είπαμε και στο παρελθόν, ότι καταγράφει ο ΕΛΓΑ τις ζημιές, κάνει μία επισήμανση, για να μπορεί να προχωρήσει μία διαδικασία όπου θα έχουμε μια αποτίμηση και θα υπολογίσουμε ένα ποσό με βάση το οποίο θα μπορούν να δοθούν αποζημιώσεις στους παραγωγούς και στους ελαιοκαλλιεργητές και στη Χαλκιδική, όχι μόνο στη Χαλκιδική.

Αυτές, λοιπόν, είναι οι δύο ξεχωριστές περιπτώσεις σε σχέση με τους παραγωγούς. Και το λέω κοιτάζοντάς τους στα μάτια. Άρα έχουμε αυτές τις δύο περιπτώσεις, αυτά τα δύο κανάλια.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Στη δεύτερη περίπτωση, για να μπορούμε να προχωρήσουμε ως χώρα, χρειαζόμαστε έγκριση από την Ευρωπαϊκή Επιτροπή. Αυτό σας έχουν πει οι Υπουργοί.

Σας λέω, λοιπόν, το εξής: Να προσέχετε πολύ καλά τι λέτε και τι θέτετε στις ερωτήσεις σας. Μελετήστε τα εσείς η ίδια, ας τα μελετήσουν από το γραφείο σας οι συνεργάτες σας. Θα έλεγα, επίσης, να μην ακούτε αυτά τα οποία λένε οι υπόλοιποι συνάδελφοί σας, διότι μπορεί να μην το γνωρίζουν σε βάθος το θέμα και να κάνουν ένα λάθος, το οποίο εσείς το υιοθετείτε και το επαναλαμβάνετε.

Επειδή, λοιπόν, έγινε ένα λάθος από έναν συνάδελφό μας Βουλευτή, που ανήκει στον χώρο σας και το επαναλάβατε εσείς σήμερα, σας λέω το εξής: πάρτε πίσω τη λέξη «κοροϊδία» που είπατε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υφυπουργέ.

Κυρία Μάλαμα, έχετε τον λόγο για τη δευτερολογία σας.

**ΚΥΡΙΑΚΗ ΜΑΛΑΜΑ:** Κύριε Υφυπουργέ, στην ουσία δεν απαντήσετε στα ερωτήματα που σας έβαλα, δεν απαντήσατε αν κάνατε αίτημα στην Ευρωπαϊκή Ένωση, δεν μας καταθέσατε χαρτιά και δεν μπορείτε να ισχυρίζεστε ότι δεν ξέρουμε τι μας γίνεται. Ήταν πολύ συγκεκριμένα τα ερωτήματα.

Κύριε Υφυπουργέ, το χειρότερο πράγμα για τον αγροτικό κόσμο είναι η κοροϊδία -επαναλαμβάνω, η κοροϊδία- κι, όμως, πάτε στις εκλογικές σας περιφέρειες όλοι και τάζετε στους ελαιοκαλλιεργητές ενισχύσεις και αποζημιώσεις. Προχθές κάνατε τα ίδια στη Φθιώτιδα, όπου Υπουργοί της Κυβέρνησής σας, που είναι από τη συγκεκριμένη εκλογική περιφέρεια, έθεσαν πάλι ενισχύσεις 11.000.000 ευρώ για την ακαρπία της ελιάς. Αυτή τη φορά 40 ευρώ το στρέμμα, όμως όχι πλήρη κάλυψη του κόστους παραγωγής, όπως λέγατε από την αρχή.

Την ίδια στιγμή -για να το ακούσει και ο κόσμος- το πρόγραμμα «Παγετός Άνοιξη 2021» "τρέχει". Μέχρι 15 Σεπτεμβρίου είχαν δοθεί 45.000.000 ευρώ σε δενδρώδεις καλλιέργειες που δεν κάρπισαν λόγω παγετού. Η ελιά απ’ έξω.

Θα σας καταθέσω και την επίσημη ανακοίνωση του Υπουργείου πριν από μερικές ημέρες. Δώσατε άλλα 14.000.000 ευρώ αποζημιώσεις για τον παγετό του 2021. Η ελιά πάλι έξω. Και θα σας καταθέσω και την επίσημη ανακοίνωση του ΕΛΓΑ.

Ξέρουμε πάρα πολύ καλά τι λέμε, κύριε Υπουργέ, και σας καταθέτουμε και τα αντίστοιχα έγγραφα. Και σας ρωτάμε και πάλι: Γιατί δεν εντάξατε την ελιά στις δενδρώδεις καλλιέργειες που αποζημιώνονται από το πρόγραμμα «Παγετός Άνοιξη 2021»; Γιατί δεν απαντάτε ευθέως σε αυτό και κάνετε δεξιά και αριστερά δηλώσεις και ελιγμούς, για να ξεφύγετε από τις υποχρεώσεις σας απέναντι στους παραγωγούς της ελιάς;

Απαντήστε ευθέως σε αυτό το συγκεκριμένο, στο γιατί δεν έχει γίνει τίποτα ακόμη. Γιατί τώρα λέτε ότι δεν έχετε λεφτά να πληρώσετε την ακαρπία στην ελιά, ενώ θα πληρωθούν όλοι οι άλλοι στο σύνολο του κόστους της παραγωγής τους; Δώστε μας μια ειλικρινή απάντηση απέναντι σε αυτό. Γιατί πετάτε το μπαλάκι στην Ευρώπη, ενώ δεν κάνετε καμμία κίνηση, από ό,τι αποδεικνύεται -γιατί δεν μας έχετε καταθέσει κανένα έγγραφο- για να ζητήσετε λεφτά από εκεί; Δώστε μας την αρνητική απάντηση της Ευρωπαϊκής Επιτροπής, αν είναι έτσι, δώστε μας το αίτημα που καταθέσατε, έστω αυτό που υποτίθεται ότι έχει απορριφθεί.

Σε αυτά απαντήστε μας, κύριε Υπουργέ, και κυρίως -και κλείνω με αυτό, κύριε Πρόεδρε- πείτε μας γιατί λέτε εδώ και πέντε μήνες ψέματα στους αγρότες της ελιάς. Γιατί δεν στηρίζετε αυτό το προϊόν που είναι η ναυαρχίδα της ελληνικής γεωργίας;

Γιατί τους κάνετε μπαλάκι από πρόγραμμα σε πρόγραμμα, τάζοντας πλαίσια επιδοτήσεων, τάζοντας χρήματα ενισχύσεων, τη μία φορά από μία υποτιθέμενη χρηματοδοτική πηγή και την άλλη φορά από κάποια άλλη χρηματοδοτική πηγή; Τελικά η αλήθεια είναι μία: δεν έχετε δώσει ούτε ένα σεντ μέχρι στιγμής και έχουν περάσει δύο χρόνια που οι ελαιοπαραγωγοί είναι σε αυτό το πρόβλημα. Δεν έχετε δώσει ούτε δεκάρα, ενώ ακόμη και σήμερα τάζετε την υποτιθέμενη χρηματοδότηση, κορωνοενίσχυση και υποτιθέμενη αποζημίωση για τον παγετό και ποιος ξέρει τι άλλο ακόμα.

Αυτό που θέλουμε είναι να πείτε την αλήθεια. Να ομολογήσετε ότι ήταν ψέμα τελικά όλο αυτό και να απολογηθείτε γι’ αυτή τη διαχειριστική ανικανότητα απέναντι στον αγροτικό κόσμο.

(Στο σημείο αυτό η Βουλευτής κ. Κυριακή Μάλαμα καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο κύριος Υφυπουργός για τη δευτερολογία του.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, ζήτησα από την κυρία συνάδελφο να ανακαλέσει κάποιες από τις εκφράσεις που είπε, αλλά η ίδια επανήλθε αποδίδοντας στην Κυβέρνηση ψέματα. Ξέχασε ότι μία απάντηση από αυτές που επικαλέστηκε είναι και δική μου, προσωπική. Και είμαι εδώ και μπορώ να την υποστηρίξω και να την υπερασπιστώ. Της ζητώ, λοιπόν, για δεύτερη φορά να πάρει πίσω τα περί κοροϊδίας, καθώς δεν ισχύουν και, επίσης, να πάρει πίσω τα σχετικά με τα ψέματα, τα οποία και πάλι δεν ισχύουν. Σταματώ, όμως, να κάνω μάθημα, διότι δεν είναι μέσα στις δικές μου υποχρεώσεις να της δείξω τι ισχύει και τι υπάρχει στην πραγματικότητα.

Σε σχέση με την Ευρωπαϊκή Ένωση και με τον φάκελο -το είπα εδώ στη Βουλή εγώ- ζήτησα από τον συνάδελφό Βουλευτή που ανήκει στη δική σας παράταξη να μας φέρει έναν φάκελο από μια άλλη χώρα, εάν γνωρίζει ότι έχει κατατεθεί. Δεν έχει ακουστεί τίποτα ακόμα. Το λέω, λοιπόν, και από εδώ δημόσια και προκαλώ να μας φέρουν έναν άλλο φάκελο από άλλη χώρα εάν υπάρχει κατατεθειμένος στην Ευρωπαϊκή Ένωση…

**ΚΥΡΙΑΚΗ ΜΑΛΑΜΑ:**…(δεν ακούστηκε)…

…για τον δικό μας μιλάμε, κύριε Υπουργέ!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε!

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Το «εγκεκριμένος» είναι σε δεύτερη φάση χρονική.

Σας εξηγώ λοιπόν το εξής: Οποιαδήποτε ενίσχυση δοθεί στους παραγωγούς θα έχει έγκριση της Ευρωπαϊκής Επιτροπής, διότι διαφορετικά θα είναι μια παράνομη πληρωμή. Εμείς δεν το κάνουμε αυτό. Και δεν πρόκειται να γίνει ποτέ από την Κυβέρνηση του Κυριάκου Μητσοτάκη ούτε από την πολιτική ηγεσία του Υπουργείου Αγροτικής Ανάπτυξης και Τροφίμων στις μέρες μας. Αυτά είναι ξεκάθαρα. Άρα θα έχουμε έγκριση από την Ευρωπαϊκή Επιτροπή. Όσον αφορά τον φάκελο, ψάξτε, ρωτήστε και να μας τον φέρετε.

Άρα μιλάμε για έγκριση για τις κρατικές οικονομικές ενισχύσεις. Σας είπαμε το εξής: Με το άρθρο 209 του ν.4820/2021 με την τροπολογία «Παγετός, Άνοιξη 2021» η Κυβέρνησή μας νομοθέτησε εδώ στην ελληνική Βουλή και ψηφίστηκε από την ελληνική Βουλή μία τροπολογία με την οποία μπορούμε να δώσουμε χρήματα στους παραγωγούς για τις ζημιές τους και να δώσουμε προκαταβολή 40%. Είπατε εσείς η ίδια ότι δώσαμε μέχρι στιγμής 45 εκατομμύρια και στη συνέχεια άλλα 59 εκατομμύρια ως προκαταβολές στους παραγωγούς στις περιοχές που επλήγησαν από τον «Παγετό, Άνοιξη 2021». Αυτό είναι σύμφωνα με τα δικά σας λόγια και τα υιοθετώ.

**ΚΥΡΙΑΚΗ ΜΑΛΑΜΑ:** Για την ελιά, κύριε Υφυπουργέ!

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα σας πω.

Και λέω ότι δώσαμε περίπου 60 εκατομμύρια στους παραγωγούς που επλήγησαν από τον «Παγετό, Άνοιξη 2021» που αφορά τις περιοχές Λάρισα Χαλκιδική, Πέλλα, Ημαθία και άλλες περιοχές στη χώρα.

Αλλά μιας και μιλάμε για την ελιά και θέλουμε να δώσουμε απάντηση στους ελαιοπαραγωγούς σε όλη τη χώρα, σας λέω, λοιπόν, το εξής και προσέξτε πολύ καλά και μη με διακόπτετε, διότι ο κοινοβουλευτικός έλεγχος δεν σας δίνει αυτή τη δυνατότητα.

Στον τομέα επιτραπέζιας ελιάς ποικιλίας Καλαμών, σύμφωνα με την υπ’ αριθμού -γράψτε παρακαλώ- 1338/31/23/51/6.11.2020, ΦΕΒ Β΄ 4937 κοινή απόφαση των Υπουργών Οικονομικών και Αγροτικής Ανάπτυξης και Τροφίμων και προβλέφθηκε ποσό ενίσχυσης 13.163.000 ευρώ για την ενίσχυση εκατόν ογδόντα εννέα χιλιάδων στρεμμάτων σε όλη τη χώρα που αντιστοιχούν σε άνω των δεκαπέντε χιλιάδων παραγωγούς στη χώρα. Προχωρώ για την ελιά.

Δεύτερο -είπαμε το πρώτο-, στον τομέα της επιτραπέζιας ελιάς, λοιπές κατηγορίες: Σύμφωνα με την υπ’ αριθμ. -σημειώστε και αυτό παρακαλώ- 51/126068/13-5-2021 (ΦΕΚ Β΄ 2021) κοινή υπουργική απόφαση των Υπουργών Οικονομικών και Αγροτικής Ανάπτυξης και Τροφίμων, προβλέφθηκε το ποσό των 9.412.270 ευρώ για την ενίσχυση εκατόν τριάντα τεσσάρων χιλιάδων τετρακοσίων εξήντα δύο στρεμμάτων επιτραπέζιας ελιάς Καλαμών και λοιπές, που είχαν δοθεί με διαφορετικό κωδικό και αντιστοιχούν σε εννέα χιλιάδες εξακόσιους είκοσι τρεις παραγωγούς. Αθροίζω, λοιπόν: δεκαπέντε χιλιάδες παραγωγοί στην πρώτη φάση και εννέα χιλιάδες εξακόσιοι στη δεύτερη, πάνω από είκοσι πέντε χιλιάδες παραγωγοί συνολικά στη χώρα έχουν αποζημιωθεί με το ποσό των 23.000.000 ευρώ περίπου για την ελιά.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Υφυπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Παρακαλώ, κύριε Πρόεδρε. Έχει ενδιαφέρον.

Δεν σταματάμε εκεί. Πριν από λίγες ημέρες ανακοινώθηκε και υπεγράφη στις 29 Οκτωβρίου του 2021 κοινή υπουργική απόφαση από το Υπουργείο Οικονομικών και το Υπουργείο Αγροτικής Ανάπτυξης και Τροφίμων για 11.125.560 ευρώ, η οποία αφορά επιπλέον ενίσχυση για την ελιά. Αθροίζω, λοιπόν, και λέω: 25.000.000 και άλλα 11.000.000 είναι συνολικά -να κάνω και μια έκπτωση- 35.000.000 ευρώ, που έχουν δοθεί το 2021 για τους ελαιοπαραγωγούς της χώρας.

Άρα το λέω και απευθύνομαι στους ελαιοπαραγωγούς και τους κοιτάζουμε στα μάτια και λέμε: Η Κυβέρνηση έχει δείξει τον οδικό χάρτη με τον οποίο στέκεται δίπλα στους παραγωγούς και με τον οποίο μπορεί να τους στηρίζει και να αποζημιώνει για τις καταστροφές και τις ζημιές οι οποίες έχουν συμβεί. Συνολικά 35.000.000 ευρώ έχουν δοθεί για την ελιά.

Είμαστε, όμως, εδώ, παρακολουθούμε όλα τα φαινόμενα και την κλιματική κρίση και τα ακραία φαινόμενα στη χώρα. Το γνωρίζουν αυτό οι παραγωγοί. Γι’ αυτό μας στηρίζουν: και το Υπουργείο Αγροτικής Ανάπτυξης και Τροφίμων, την πολιτική ηγεσία, και την Κυβέρνηση του Κυριάκου Μητσοτάκη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υφυπουργέ.

Θα συζητηθεί τώρα η τρίτη με αριθμό 127/1-11-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υγείας,με θέμα: «Οξυμμένα προβλήματα από τη συγχώνευση της Παιδιατρικής με την Παιδοχειρουργική Κλινική του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Εδώ και ενάμιση μήνα, μετά από δεκαεννέα μήνες πανδημίας στον χώρο της Παιδιατρικής Κλινικής του Πανεπιστημιακού Γενικού Νοσοκομείου Ηρακλείου συνυπάρχουν μέσα στην ίδια κλινική η παιδιατρική, η παιδοχειρουργική και μονάδα COVID παιδιών, δηλαδή τρία σε ένα, που έχει ως αποτέλεσμα τη μείωση τουλάχιστον κατά το ήμισυ των διαθέσιμων κλινών και των δύο κλινικών, οι οποίες προφανώς δεν επαρκούν. Το πρόβλημα αυτό, όμως, έχει οξυνθεί με την αύξηση των νοσηλευόμενων παιδιών μετά το πρόσφατο άνοιγμα των σχολείων, που είχε ως συνέπεια ακόμα και τη νοσηλεία παιδιών στον διάδρομο.

Παράλληλα, προκύπτουν σοβαροί κίνδυνοι μετάδοσης μικροβίων από τη συννοσηλεία παιδιών με λοιμώξεις με παιδιά που διανύουν την άμεση μετεγχειρητική περίοδο στην ίδια κλινική από κοινό νοσηλευτικό προσωπικό.

Η ανεπάρκεια χώρου, προφανώς, κάνει δυσχερέστερη και την απομόνωση των ανοσοκατεσταλμένων και παιδιών που χρήζουν αποθεραπείας μετά από νοσηλεία στη ΜΕΘ Παίδων, ενώ η ανάγκη παρουσίας του γονιού ή άλλου συνοδού για τη φροντίδα των παιδιών επιτείνει τις συνθήκες συνωστισμού παιδιών, γονιών, παιδιάτρων, παιδοχειρουργών, νοσηλευτριών και ούτω καθεξής σε έναν πολύ περιορισμένο χώρο, πολλαπλασιάζοντας την πιθανότητα ενδονοσοκομειακής διασποράς ειδικά κατά τη διάρκεια της πανδημίας που διανύουμε.

Ο κίνδυνος αυτός αυξάνεται και από την ύπαρξη κοινού ιατρικού προσωπικού για την περίθαλψη COVID και non COVID παιδιών τόσο στα ΤΕΠ όσο και στην κλινική. Μάλιστα, εξαιτίας της έλλειψης χωριστού παιδιατρικού ΤΕΠ COVID, τα ύποπτα κρούσματα παιδιών εξετάζονται στο ΤΕΠ COVID ενηλίκων από τον παιδίατρο που εφημερεύει στο παιδιατρικό ΤΕΠ.

Τα προβλήματα στη λειτουργία της παιδιατρικής θα επιδεινωθούν -ήδη φαίνεται αυτό- με την αποχώρηση τριών ειδικευμένων γιατρών εντός των επόμενων οκτώ μηνών. Δύο διευθυντές ΕΣΥ συνταξιοδοτούνται και ετοιμάζεται η λήξη της σύμβασης μιας επικουρικής παιδιάτρου, ενώ μια επιμελήτρια απουσιάζει ήδη με άδεια κύησης. Η δυσχέρεια στην εξασφάλιση συνθηκών ασφαλούς νοσηλείας των παιδιών λόγω της συγχώνευσης των δύο κλινικών, την οποία έχει επισημάνει πάρα πολλές φορές το Επιστημονικό Συμβούλιο, έχει γνωστοποιηθεί από τον Μάιο του 2020 στη Διοίκηση του ΠΑΓΝΗ, χωρίς να έχει δοθεί ακόμα λύση. Για άλλη μια φορά έρχονται στην επιφάνεια τα προβλήματα από τη διαχρονικά ελλιπή κρατική χρηματοδότηση της υγείας.

Η υγεία, λοιπόν, και η ασφάλεια των ασθενών, όσο και η δωρεάν παροχή ποιοτικών υπηρεσιών υγείας, υποβιβάζεται, κύριε Υπουργέ, μπροστά στη προσπάθεια εξοικονόμησης δαπανών. Για αυτόν τον λόγο, σας ρωτάμε: Σε ποιες επείγουσες ενέργειες με χρονοδιάγραμμα θα προχωρήσει η Κυβέρνηση για την άμεση κατάργηση της συγχώνευσης και τον διαχωρισμό της Παιδιατρικής από την Παιδοχειρουργική Κλινική του ΠΑΓΝΗ, την επαναφορά της λειτουργίας της Παιδιατρικής και Παιδοχειρουργικής Κλινικής του ΠΑΓΝΗ με την αύξηση των κλινών νοσηλείας, καθώς και την άμεση προκήρυξη θέσεων μόνιμων ειδικευμένων παιδιάτρων και μόνιμου νοσηλευτικού και λοιπού προσωπικού, ώστε να στελεχωθούν επαρκώς οι δύο κλινικές με ανάλογη πρόβλεψη για τα COVID περιστατικά.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Συντυχάκη.

Τον λόγο έχει ο Υπουργός Υγείας κ. Πλεύρης.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πρώτα απ’ όλα δεν υπάρχει συγχώνευση κλινικών στην οποία αναφέρεται. Υπάρχει αναπροσαρμογή, ναι, των κλινών και εσωτερικές μετακινήσεις, λόγω των ιδιαιτέρων συνθηκών που επέφερε η πανδημία. Κι όπως πολύ καλά γνωρίζετε, η πανδημία έφερε αναπροσαρμογές, όχι μόνο στο ΕΣΥ, αλλά και παγκοσμίως, προκειμένου να μπορεί να υπάρχει εξοικονόμηση και κλινών και ανθρωπίνου δυναμικού, για να διαχειριστούν τα περιστατικά COVID, τα οποία δεν υπήρχαν πριν την πανδημία και προφανέστατα επιβαρύνουν πολύ περισσότερο το σύστημα.

Στο συγκεκριμένο στο οποίο αναφέρεται, θα ήθελα να αναφερθώ στις πληρότητες, γιατί δεν υπάρχει πρόβλημα, όπως το παρουσιάζετε. Κατά το 2020 ήταν τριάντα κλίνες κι είχαν ποσοστό πληρότητας -στην Παιδιατρική Κλινική αναφέρομαι- 41,4% και το 2021 -στο δεκάμηνο- το ποσοστό πληρότητας ήταν 49,7%. Άρα δεν υπάρχει επιβάρυνση κλινών, ενώ αντίστοιχα στην Παιδοχειρουργική Κλινική τα ποσοστά ήταν 63% για το 2020 και 72% για το 2021. Συνεπώς δεν υπάρχει πρόβλημα κλινών και εξυπηρετούνται.

Στους υπηρετούντες υπάρχουν δεκαεννέα οργανικές θέσεις και υπηρετούν σε αυτές δεκαεπτά αυτή τη στιγμή. Και παράλληλα, αναφορικώς με τις προκηρύξεις στις οποίες αναφέρεστε, με την προκήρυξη ΑΣΕΠ του 2019 -ήταν προκήρυξη για τριάντα μία θέσεις διαφόρων κλάδων και ειδικοτήτων για το Πανεπιστημιακό Γενικό Νοσοκομείο Ηρακλείου- έχει ολοκληρωθεί η διαδικασία και έχουν προσληφθεί οι επιτυχόντες. Στην προκήρυξη 6Κ του 2020 προβλέπονταν είκοσι δύο θέσεις, η διαδικασία ελέγχου των αιτήσεων βρίσκεται στον ΑΣΕΠ σε εξέλιξη και μόλις ολοκληρωθεί θα γίνουν και οι προσλήψεις, έχουν δεσμευτεί οι θέσεις. Εγκρίθηκε αίτημα για πλήρωση πεντακοσίων είκοσι ένα θέσεων ακόμα τακτικού προσωπικού από τις οποίες οι δεκαεννέα προβλέπονται για την κάλυψη των θέσεων στο ΠΑΓΝΗ και έχει ολοκληρωθεί η διαδικασία πρόσληψης των επιτυχόντων και αναμένεται και η πρόσληψη των εννιακοσίων δέκα θέσεων λοιπού προσωπικού που είναι η προκήρυξη που θα βγει εντός του 2021, καθώς επίσης και οι τέσσερις χιλιάδες νοσηλευτικού προσωπικού που και αυτή είναι να βγει μέσα στο 2021 και αντιστοίχως εκεί έχει κάνει συγκεκριμένες προβλέψεις το ΠΑΓΝΗ.

Συνεπώς στη βάση του ερωτήματός σας δεν αναφερόμαστε σε συγχώνευση, υπάρχει πραγματικά αναπροσαρμογή κλινών, όπως σας την περιέγραψα λόγω της πανδημίας, αλλά όπως βλέπετε και από τις πληρότητες δεν έχει διαταραχθεί η λειτουργία ούτε της Παιδιατρικής ούτε της Παιδοχειρουργικής Κλινικής. Εξυπηρετούνται τα περιστατικά και αναφορικώς με το προσωπικό, παραπέμπω στα στοιχεία στα οποία σας ανέφερα και τα οποία δείχνουν ότι όσες αιτήσεις έχουν γίνει, καλύπτονται και παράλληλα, υπάρχει και η διαδικασία να καλυφθούν από το ΑΣΕΠ οι υπόλοιπες θέσεις.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Τον λόγο έχει ο κ. Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Κύριε Υπουργέ, όταν κάνουμε κουβέντα, θα κάνουμε επί της ουσίας κουβέντα, δεν θα παίζουμε με τις λέξεις. Τι θα πει αναπροσαρμογή; Ουδέν μονιμότερο του προσωρινού! Δεν είναι Γιάννης, είναι Γιαννάκης. Δηλαδή, αναπροσαρμόζω κάτι, το κρατώ μήνες ολόκληρους, άρα τι σημαίνει αυτό; Δεν σημαίνει συγχώνευση ή πιθανή συγχώνευση και με τη βούλα μετά από λίγο χρονικό διάστημα;

Ακούστε να σας πω. Αυτό που έχει γίνει είναι ότι τρία συγχωνεύονται σε ένα, γιατί μιλάμε για Παιδιατρική, Παιδοχειρουργική και μονάδα COVID. Είναι τρία, όχι ένα!

Δεν υπάρχει σύμφωνη γνώμη, κατ’ αρχάς, του Επιστημονικού Συμβουλίου. Δεν υπάρχει η σύμφωνη γνώμη του διευθυντή της Παιδιατρικής Κλινικής. Το ξέρετε; Υποθέτω ότι το ξέρετε, γιατί υπάρχουν αποφάσεις για αυτά, υπάρχουν επιστολές. Αντιθέτως, και οι δύο τεκμηριώνουν επιστημονικά την ανάγκη άμεσης απόδοσης του χώρου στην Παιδιατρική Κλινική.

Υπήρξε δέσμευση της 7ης ΥΠΕ για προσωρινή συνύπαρξη Παιδιατρικής και Παιδοχειρουργικής και μονάδας COVID παιδιών. Όταν όμως είναι δεκαεννέα με είκοσι μήνες τώρα αυτή η ιστορία, τότε δεν αποδεικνύεται αυτό που σας λέω, ουδέν μονιμότερο του προσωρινού;

Επικαλείστε τόσο εσείς όσο και η κ. Μπορμπουδάκη, η διοικήτρια της 7ης ΥΠΕ, για να δικαιολογήσετε τη συστέγαση των δύο κλινικών, ότι η Παιδιατρική Κλινική έχει πληρότητα χαμηλή, ότι έχει ποσοστιαία πληρότητα περίπου στο 40%. Άρα, «σηκώνει», για να το πω έτσι, τη μεταφορά της Παιδοχειρουργικής και της μονάδας COVID. Και τι σημαίνει αυτό; Σημαίνει ότι τα νοσοκομεία θα πρέπει να λειτουργήσουν με όρους ξενοδοχείου; Τι είναι τα νοσοκομεία, ξενοδοχεία είναι; Αυτό είναι το κριτήριο;

Επίσης, λέτε ότι η Παιδιατρική θα επανέλθει στο προ COVID καθεστώς, εφόσον έρθει προσωπικό. Μα, ήδη έπρεπε να είχατε προσλάβει προσωπικό. Εδώ δεν προσλαμβάνετε, εδώ με πρόσχημα τους ανεμβολίαστους και τις αναστολές έχετε πετάξει έξω κάποιες χιλιάδες υγειονομικούς, γιατρούς και νοσηλευτές.

Όποιος δεν θέλει να ζυμώσει, λοιπόν, μήνες και χρόνια κοσκινίζει. Πρόκειται για μία αντιεπιστημονική και επικίνδυνη απόφαση της 7ης ΥΠΕ, την οποία υπερασπίζεστε σήμερα και εσείς, γιατί προφανώς είναι κυβερνητική εντολή. Υπηρετείτε την κατεύθυνση για συγχωνεύσεις κλινικών στο όνομα κόστους - οφέλους για να υπηρετηθεί το νέο ΕΣΥ και το λεγόμενο ευρωπαϊκό κατεκτημένο, ένας διαχρονικός στόχος της Ευρωπαϊκής Ένωσης με ζημιωμένους ποιους; Τους ασθενείς, τους υγειονομικούς, συνολικά τον λαό.

Αυτό είναι το νέο ΕΣΥ και το ευρωπαϊκό κεκτημένο ή κατεστημένο, πείτε το όπως θέλετε: συμπτύξεις κλινικών, αγνοώντας σκόπιμα ότι η λειτουργία ενός νοσοκομείου είναι σε άμεση συνάρτηση με τον βαθμό στελέχωσής του, αυτοδιοικούμενο σύστημα που θα λογοδοτεί ανάλογα με τα κέρδη και τις ζημιές που θα έχει.

Η μείωση, όμως, των μονάδων σημαίνει λιγότερα διαθέσιμα κρεβάτια, όπως αντίστοιχα κάνει η Κυβέρνηση και στον χώρο της παιδείας. Συμπτύσσει τμήματα και συγχωνεύει σχολεία, άρα τι σημαίνει αυτό; Λιγότεροι εκπαιδευτικοί. Σημαίνει δημόσιες μονάδες λειτουργούσες ως επιχειρηματικές μονάδες υγείας που θα πωλούν υπηρεσίες σε ασθενείς-πελάτες και σε ασφαλιστικά ταμεία για να εξασφαλίσουν τη λειτουργία τους. Σημαίνει διαφοροποίηση ανάμεσα στις μονάδες υγείας-πρόνοιας ως προς την ανάπτυξη τμημάτων και υπηρεσιών, ανάλογα με το ύψος των εσόδων από την πώληση των εργασιών τους. Σημαίνει περισσότερες ελαστικές εργασιακές σχέσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για το ΚΚΕ -και θα κλείσω με αυτό, κύριε Πρόεδρε-, η υγεία είναι ένα κοινωνικό αγαθό και όχι εμπόρευμα. Δεν κινείται στη λογική κόστους - οφέλους, δεν κινείται στη λογική της πληρότητας των ξενοδοχείων και ξεκινάμε από μία λογική που λέει ότι είναι υποχρέωση του κράτους να εξασφαλίζει δωρεάν, πλήρη και απρόσκοπτη ιατροφαρμακευτική περίθαλψη και νοσηλεία σε όλους, με πλήρη κρατική χρηματοδότηση όλων των δημόσιων δομών του συστήματος υγείας. Να ενισχύσει τις κλίνες, τις κλινικές με μαζικές προσλήψεις μόνιμου προσωπικού. Αυτά ζητάμε.

Και κλείνοντας, να επαναφέρω το εξής: Θα προχωρήσετε στην άμεση κατάργηση της συγχώνευσης και πότε; Χρονοδιάγραμμα. Να μας πείτε συγκεκριμένο χρονοδιάγραμμα. Και να επανέλθει η λειτουργία της Παιδιατρικής και της Παιδοχειρουργικής Κλινικής με αύξηση των κλινών νοσηλείας.

Είναι δύο - τρία ερωτήματα πολύ συγκεκριμένα. Σε αυτά απαντήστε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, απάντησα με στοιχεία. Και στη δευτερολογία σας αναφερθήκατε και πράγματι δεν υπάρχει πρόβλημα λειτουργίας, διότι οι πληρότητες είναι πληρότητες που δεν πιέζουν τη συγκεκριμένη λειτουργία. Η δε ανακατανομή των κλινών -που δεν είναι παιχνίδι λέξεων, η συγχώνευση θα σήμαινε ότι ολοκληρώνεται μια διαδικασία- είναι μια ανακατανομή ακριβώς λόγω της πανδημίας. Και όσο διαρκεί η πανδημία θα υφίσταται και έγινε με τη σύμφωνη γνώμη της επιτροπής λοιμώξεων και της ομάδας διαχείρισης κρίσεων του νοσοκομείου. Άρα ήταν μια κατεύθυνση η οποία έπρεπε να γίνει για την πανδημία. Δεν έχει πιεστεί ούτε η Παιδιατρική ούτε η Παιδοχειρουργική Κλινική. Σας ανέφερα συγκεκριμένα στοιχεία για τις προσλήψεις που έχουν γίνει και τις επόμενες προσλήψεις που θα γίνουν.

Κύριε Πρόεδρε, επ’ ευκαιρία που βρίσκομαι στην Εθνική Αντιπροσωπεία και κρίνω ότι μέσα από αυτή την Αντιπροσωπεία θα πρέπει να απαντάμε για τις ανακρίβειες οι οποίες λέγονται γενικότερα στους αριθμούς και στα νούμερα, σήμερα ο Αρχηγός της Αξιωματικής Αντιπολίτευσης επισκέφτηκε το Νοσοκομείο «Ιπποκράτειο» της Θεσσαλονίκης. Και έχουμε πραγματικά το πρωτόγνωρο ότι, ενώ επισκέφθηκε το Νοσοκομείο «Ιπποκράτειο», έκανε δηλώσεις για το Νοσοκομείο «Παπανικολάου».

Τα νούμερα είναι αμείλικτα και πρέπει να τα γνωρίζει ο Αρχηγός της Αξιωματικής Αντιπολίτευσης. Το «Ιπποκράτειο», το οποίο επισκέφτηκε, είχε οκτώ κλίνες ΜΕΘ. Με Πρωθυπουργό τον Αλέξη Τσίπρα οι κλίνες ΜΕΘ στο «Ιπποκράτειο» ήταν οκτώ. Σήμερα επισκέφθηκε ένα νοσοκομείο μετά από εφημερία, που μετά από εφημερία το κάθε νοσοκομείο είναι καταπονημένο και το προσωπικό το ίδιο που εργάζεται είναι καταπονημένο. Είδε όμως τριάντα κλίνες ΜΕΘ με Πρωθυπουργό τον Κυριάκο Μητσοτάκη και οκτώ κλίνες ΜΑΦ. Δηλαδή τις οκτώ κλίνες που άφησε ο κ. Τσίπρας τις έχει κάνει τριάντα οκτώ κλίνες η Κυβέρνηση του Κυριάκου Μητσοτάκη.

Για το δε «Παπανικολάου», που ο πρώην Πρωθυπουργός κ. Αλέξης Τσίπρας θα μπορούσε να το επισκεφτεί για να μη λέει ανακρίβειες που του δίνουν και να έβλεπε τους ασθενείς που νοσηλεύονται στις κλίνες που λένε ότι δεν λειτουργούν, στο Νοσοκομείο «Παπανικολάου» ο κ. Τσίπρας είχε είκοσι κλίνες ΜΕΘ. Και σήμερα αν πάμε στο Νοσοκομείο «Παπανικολάου», είναι σαράντα έξι κλίνες ΜΕΘ. Και δεν υπάρχουν δεκαοκτώ κλίνες ΜΕΘ που ψευδέστατα λέει ο κ. Τσίπρας ότι δεν λειτουργούν σήμερα και υπάρχουν και φωτογραφίες. Αλλά δεν είμαστε στην Εθνική Αντιπροσωπεία εδώ πέρα για να μπαίνουμε σε αυτή την αντιπαράθεση. Εννιά συμπολίτες μας νοσηλεύονται σε αυτές τις κλίνες που υποτίθεται ότι δεν λειτουργούν. Ας τον ενημερώσουν τον κ. Τσίπρα. Και τον προκαλώ τώρα να ανέβουμε μαζί πάνω στο «Παπανικολάου». Ή θα κατεβάσει την ανάρτηση η οποία είναι ψευδής ή να πάμε να δούμε και να επισκεφθούμε τους ανθρώπους που είναι μέσα σε αυτές τις κλίνες.

Η διαφορά είναι ότι αυτές οι κλίνες είναι για «καθαρά» περιστατικά αυτή τη στιγμή βάσει του σχεδιασμού ο οποίος υπάρχει, δεν είναι για COVID περιστατικά. Συνεπώς δεν μπορούν να έχουν 100% πληρότητα, γιατί δεν μπορείς να βάλεις COVID περιστατικά εκεί πέρα που είναι «καθαρά» περιστατικά. Και ήδη έχει ανέβει κόσμος και από την Αθήνα προκειμένου να ενισχύσει το προσωπικό το οποίο βρίσκεται εκεί πέρα. Στις είκοσι όμως κλίνες ΜΕΘ του «Παπανικολάου» εμείς έχουμε σαράντα έξι και στις οκτώ του «Ιπποκρατείου» έχουμε τριάντα και οκτώ ΜΑΦ. Και δεν μπορεί να ενημερώνουν τον κ. Τσίπρα και να γράφει ανακρίβειες στο Twitter και να κάνει δηλώσεις. Τι θα πει σε αυτούς τους ασθενείς που νοσηλεύονται στις κλίνες που ο κ. Τσίπρας λέει ότι δεν λειτουργούν; Λειτουργούν. Εννιά έχουν καλυφθεί, εννιά δεν έχουν καλυφθεί και υπάρχει προσωπικό. Είναι για «καθαρά» περιστατικά βάσει του σχεδιασμού. Μπορεί να γίνει αναπροσαρμογή, να μπουν περιστατικά COVID και να μεταφερθούν αλλού τα «καθαρά» περιστατικά.

Και ενώ γίνεται μια μάχη όλου του ιατρικού και του νοσηλευτικού προσωπικού, το μόνο που κάνει ο Αρχηγός της Αξιωματικής Αντιπολίτευσης είναι να επισκέπτεται τα νοσοκομεία μετά τις εφημερίες. Για να πει τι δηλαδή μετά την εφημερία; Αν έγινε ένας αγώνας των γιατρών και των νοσηλευτών την προηγούμενη μέρα; Προφανώς. Και πριν την πανδημία μετά την εφημερία υπάρχει μια μάχη. Και τι πάει να πει σε αυτούς τους ανθρώπους; Και πώς τους αντίκρισε, όταν είχε κάτω από τις μισές κλίνες ΜΕΘ και στο «Ιπποκράτειο»; Και γιατί αναφέρθηκε σε ένα νοσοκομείο που δεν πήγε να το επισκεφθεί;

Εμείς, λοιπόν, αναφερόμαστε στον Έλληνα συμπολίτη μας που θα χρειαστεί την κλίνη ΜΕΘ, μακάρι ο κ. Τσίπρας αυτόν τον αγώνα που κάνει με τις επισκέψεις, να τον έκανε για να πείσει τους συμπολίτες μας να εμβολιαστούν για να προστατευτούν και να μη βρεθούν σε κλίνη ΜΕΘ.

Όμως, η ηγεσία του Υπουργείου Υγείας μαζί με τους γιατρούς και τους νοσηλευτές θα κάνει ό,τι είναι ανθρωπίνως δυνατόν -και το κάνει- ώστε αυτή τη στιγμή έχοντας υπερδιπλασιαστεί οι κλίνες ΜΕΘ από αυτές που παραλάβαμε από την κυβέρνηση του ΣΥΡΙΖΑ, όλοι οι Έλληνες συμπολίτες μας να έχουν κλίνη ΜΕΘ, όλοι να έχουν τη θεραπεία που τους αναλογεί, ακόμα και όταν έχουν κάνει επιλογή να μην εμβολιαστούν.

Κάποια στιγμή πρέπει να κάνει την αυτοκριτική του ο πρώην Πρωθυπουργός που σαράντα και πενήντα άτομα χωρίς πανδημία ήταν σε αναμονή κλινών ΜΕΘ. Αυτό αφορά κλίνες ΜΕΘ που δεν προσέθεσε ο κ. Τσίπρας. Πρέπει να κάνει αυτή την αυτοκριτική και όταν επισκέπτεται τα νοσοκομεία να έχει το θάρρος και να λέει πόσες κλίνες ΜΕΘ είχαμε το 2019 και πόσες κλίνες ΜΕΘ έχουμε σήμερα. Διότι ο λαϊκισμός του κ. Τσίπρα έχει ξεπεράσει και τον ίδιο τον εαυτό.

**ΠΡΟΕΔΡΕΥΩΝ (Αθανάσιος Μπούρας):** Προχωρούμε στην τρίτη με αριθμό 128/1-11-2021 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Κομμουνιστικού Κόμματος Ελλάδας κ. Ιωάννη Γκιόκα προς τον Υπουργό Περιβάλλοντος και Ενέργειας με θέμα: «Η ρύπανση από την παράνομη χωματερή και η ανάγκη αποκατάστασης και απορύπανσης της θέσης Μαγούλα στον Ασπρόπυργο».

Κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Κύριε Υπουργέ, η ερώτηση θέτει δύο σοβαρά και άμεσα συνδεόμενα μεταξύ τους ζητήματα. Το ένα είναι το πρόβλημα της ολοκληρωμένης διαχείρισης των απορριμμάτων που θα έπρεπε να υπάρχει προς όφελος των λαϊκών αναγκών και το οποίο δεν υπάρχει και το άλλο είναι το ζήτημα της υποβάθμισης της περιοχής του Θριασίου και συνολικά της δυτικής Αττικής, η οποία εδώ και δεκαετίες φορτώνεται αυτό το πρόβλημα της έλλειψης διαχείρισης απορριμμάτων και οι κάτοικοι της περιοχής το πληρώνουν πανάκριβα, ακόμη και με την επιβάρυνση της υγείας τους.

Το περιστατικό που περιγράφει η ερώτηση είναι το αποτέλεσμα αυτής της διαχρονικής πολιτικής και αυτής της διαχρονικής υποβάθμισης: Μια ανεξέλεγκτη παράνομη χωματερή που καίει από το καλοκαίρι μέχρι σήμερα, παρά τις επανειλημμένες καταγγελίες των κατοίκων και άλλων μαζικών φορέων της περιοχής και παρά τις αναφορές της Διεύθυνσης Περιβάλλοντος της Περιφερειακής Ενότητας Δυτικής Αττικής που ενημέρωνε τις αρχές -Αστυνομία, Πυροσβεστική, Σώμα Επιθεωρητών, Αποκεντρωμένη Διοίκηση Περιφέρεια και τα λοιπά- για αυτό το σοβαρό πρόβλημα με δύο έγγραφά της που έχουν την ένδειξη «Εξαιρετικά επείγον» και με ημερομηνίες 27 Αυγούστου και 27 Σεπτέμβρη. Και όχι απλά ενημέρωναν για αυτό το ζήτημα δύο φορές, αλλά το αρμόδιο τμήμα ελέγχου μετρήσεων και υδροοικονομίας που πραγματοποίησε τη σχετική αυτοψία, επισήμανε ότι εκπέμπονται επικίνδυνα αέρια που συνιστούν άμεσο περιβαλλοντικό κίνδυνο.

Δύο μήνες μετά από το τελευταίο έγγραφο στις 27 Σεπτέμβρη έγιναν κάποιες επιχωματώσεις για τα μάτια του κόσμου, όμως το πρόβλημα παραμένει. Η χωματερή εξακολουθεί να καίει και οι τοξικοί ρύποι εξακολουθούν να εκπέμπονται. Είναι πραγματικά εξοργιστικό οι αρμόδιες αρχές να παραμένουν αδρανείς απέναντι σε ένα τέτοιο έγκλημα, γιατί πρόκειται για έγκλημα και δεν είναι το μοναδικό. Υπάρχουν και άλλα τέτοια περιστατικά στην περιοχή.

Υπάρχουν ανεξέλεγκτες χωματερές. Υπάρχουν κάθε τρεις και λίγο εργοστάσια ανακύκλωσης που αναφλέγονται. Έχουμε χάσει το μέτρημα το τελευταίο διάστημα από τέτοια εργοστάσια. Υπάρχουν οικόπεδα που ενοικιάζονται σε εταιρείες για να εναποθέτουν απόβλητα και φυσικά υπάρχει ο ΧΥΤΑ Φυλής που πρόσφατα πέρασε στην τρίτη φάση, στον 3ο ΧΥΤΑ διαιωνίζοντας αυτό το απαράδεκτο περιβαλλοντικό και υγειονομικό έγκλημα, με τη γνωστή απόφαση από κοινού Νέας Δημοκρατίας και ΣΥΡΙΖΑ στο Περιφερειακό Συμβούλιο Αττικής.

Το ερώτημα που τίθεται, συνεπώς, είναι τι μέτρα θα πάρει η Κυβέρνηση για να σταματήσει η ρύπανση και η παράνομη χωματερή στη θέση Μαγούλα Ασπροπύργου, όπως και τι μέτρα θα πάρει για την αποκατάσταση και απορρύπανση της συγκεκριμένης περιοχής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Στην ερώτηση του κ. Γκιόκα, καθώς και στις άλλες δύο που ακολουθούν, του κ. Αλεξιάδη και του κ. Κουρουμπλή, θα απαντήσει ο Υφυπουργός Περιβάλλοντος και Ενέργειας κ. Γεώργιος Αμυράς.

Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Αγαπητέ συνάδελφε, αγαπητέ κ. Γκιόκα, θέσατε σοβαρά ζητήματα και θα συμφωνούσα απολύτως μαζί σας, ειδικά στην αρχή, στην εισαγωγή της ερώτησής σας, όταν είπατε ότι, όντως, για πάρα πολλά χρόνια δεν υπήρχε ολοκληρωμένη πολιτική για τη διαχείριση των απορριμμάτων σε αυτή τη χώρα -αυτό είναι το βασικό- και στο δεύτερο, ότι ποτέ δεν γινόντουσαν οι σωστές αποκαταστάσεις περιοχών, οι οποίες είτε με τον έναν είτε με τον άλλο τρόπο είχαν επιβαρυνθεί από τα απορρίμματα είτε με ανεξέλεγκτες παράνομες χωματερές είτε με αποκατάσταση νομίμων, οι οποίες, όμως, άφηναν τρύπα στο περιβαλλοντικό ισοζύγιο της κάθε περιοχής.

Συμφωνώ απολύτως με αυτά και σας λέω ότι, βεβαίως, δεν υπήρχε ποτέ εδώ και πάρα πολλά χρόνια ολοκληρωμένη περιβαλλοντική πολιτική είτε λόγω γραφειοκρατίας είτε λόγω ατολμίας κυβερνήσεων, υπουργών και περιφερειακών διοικήσεων, Οργανισμών Τοπικής Αυτοδιοίκησης.

Εμείς, λοιπόν, πρώτα από όλα, αναγνωρίζουμε και ξέρουμε ότι οποιαδήποτε παράνομη χωματερή είναι μια τεράστια πληγή για το περιβάλλον και για τη δημόσια υγεία των κατοίκων. Για αυτό για εμάς αυτό είναι εκ των ων ουκ άνευ.

Εδώ και δεκαετίες επιτήδειοι βρίσκουν εκτάσεις, πηγαίνουν μπαζώνουν, πετάνε απορρίμματα με πολύ κακά αποτελέσματα στην προστασία και στην αποκατάσταση του οποιουδήποτε οικοσυστήματος, αν έχει πληγεί.

Επίσης, η χωροθέτηση σύγχρονων μονάδων επεξεργασίας απορριμμάτων δεν προχωρούσε. Εμείς, όμως, έχουμε άλλου είδους προτεραιότητες. Οι προτεραιότητές μας είναι και να προχωρήσουν αυτές οι μονάδες. Μόνο μιλώντας για την Αττική, για παράδειγμα, έχουν ξεκινήσει οι διαγωνισμοί για τη Φυλή, για το Σχιστό και το Γραμματικό. Και, βεβαίως, θα μπουν λουκέτα και ήδη μπαίνουν λουκέτα σε κάθε παράνομη χωματερή πέριξ οικισμών αστικού ιστού ή σε περιοχές της ευρύτερης φύσης, είναι δεν είναι προστατευόμενες και εντασσόμενες στο δίκτυο «NATURA 2000». Θα σταματήσουν κάποιοι να βγάζουν μαύρο χρήμα χρησιμοποιώντας τις παράνομες αυτές δραστηριότητές τους βάζοντας σε κίνδυνο την υγεία των πολιτών.

Η συγκεκριμένη παράνομη χωματερή έχει απασχολήσει το Υπουργείο Περιβάλλοντος και τις αρμόδιες υπηρεσίες και άλλες φορές στο πρόσφατο παρελθόν και την αποκεντρωμένη διοίκηση και την περιφέρεια και τον δήμο.

Φέτος, λοιπόν, τον Ιούλιο όντως ξέσπασε φωτιά σε αυτή την παράνομη χωματερή, που είχε απορρίμματα και μπάζα. Η κατάσβεση της πυρκαγιάς, ευτυχώς, ήταν γρήγορη και πλήρης χάρις, βεβαίως, στις προσπάθειες της Πυροσβεστικής Υπηρεσίας και με τη συνδρομή της Περιφέρειας Αττικής. Έκτοτε περιοδικά σε αυτό το σημείο όντως, ναι, εκλύονται καπνοί και αέρια από τρύπες στη διαστρωμάτωση των επιχωματώσεων και θα συμφωνήσω μαζί σας ότι όχι μόνο πρέπει να σταματήσει η ρύπανση, αλλά πρέπει πριν από όλα να φτάσουμε και στην αποκατάσταση.

Θα δώσω ιδιαίτερα αναλυτικά στοιχεία στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Τον λόγο τώρα έχει για τη δευτερολογία του ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Κύριε Υπουργέ, επειδή μας παρακολουθεί και ο κόσμος από την περιοχή που ανησυχεί και για να μη θεωρητικολογούμε σε σχέση με το ζήτημα της πολιτικής διαχείρισης των απορριμμάτων εμείς λέμε ότι συνεχίζεται η ίδια πολιτική που μας έφτασε ως εδώ. Καμμία αλλαγή δεν υπάρχει. Όμως, να πάμε στο συγκεκριμένο.

Υπάρχει απάντηση για το πώς προέκυψε αυτή η φλεγόμενη χωματερή; Υπάρχει απάντηση γιατί δεν έχει σταματήσει εδώ και τρεις μήνες να καίει παρά τις επανειλημμένες καταγγελίες των κατοίκων και παρά τις αναφορές της αρμόδιας υπηρεσίας περιβάλλοντος; Υπάρχει απάντηση γιατί δεν έχει γίνει ακόμα αποκατάσταση και απορρύπανση της περιοχής; Και κυρίως –και το πιο σημαντικό- έχετε κάποια απάντηση για αυτά τα συνεχιζόμενα περιστατικά που προκύπτουν κάθε λίγο και λιγάκι στην περιοχή της δυτικής Αττικής, στον Ασπρόπυργο, στην Ελευσίνα, στη Μάνδρα, στη Φυλή κ.λπ.;

Γιατί εδώ δεν μιλάμε για ορισμένα μεμονωμένα περιστατικά. Ο κύριος Πρόεδρος τα ξέρει καλά. Σας το είπα και πριν. Η κατάσταση είναι γενικευμένη. Ανεξέλεγκτες χωματερές, εργοστάσια ανακύκλωσης που λαμπαδιάζουν ξαφνικά κάθε τρεις και λίγο, οικόπεδα που νοικιάζονται σε εταιρείες οι οποίες εναποθέτουν απόβλητα. Και, επειδή λέτε ότι θα βάλετε τάξη, όλα αυτά γίνονται αν όχι με τη στήριξη, τουλάχιστον με την ανοχή των κρατικών αρχών.

Να σας πω μόνο το εξής, για να καταλάβετε το μέγεθος του προβλήματος. Τέσσερα χρόνια μετά την πλημμύρα στη Μάνδρα -την άλλη βδομάδα συμπληρώνονται ακριβώς τέσσερα χρόνια μετά την πλημμύρα στη Μάνδρα- η λάσπη που μαζεύτηκε παραμένει ακόμη και σήμερα παρκαρισμένη στο λατομείο «ΤΙΤΑΝ». Και φυσικά δεν είναι μόνο η λάσπη. Μέσα στη λάσπη υπάρχουν και διάφορα άλλα επικίνδυνα υλικά και απόβλητα.

Για όλα αυτά λοιπόν που δημιουργούν αυτήν την κατάσταση ασφυξίας στους κατοίκους του Ασπροπύργου, της Ελευσίνας, συνολικότερα της δυτικής Αττικής, υπάρχει κάποια απάντηση; Εμείς λέμε ότι το ερώτημα είναι ρητορικό, γιατί η πράξη και η πολιτική σας και η δική σας και των προηγούμενων κυβερνήσεων είναι αυτή που τελικά ευθύνεται και για το γεγονός ότι δεν υπάρχει μέχρι σήμερα ολοκληρωμένο σχέδιο διαχείρισης των απορριμμάτων προς όφελος των λαϊκών αναγκών και όχι των εργολάβων και φυσικά για τη συνεχιζόμενη υποβάθμιση μιας ολόκληρης περιοχής που έχει γίνει η πίσω αυλή της Αθήνας. Γιατί οι κάτοικοι της συγκεκριμένης περιοχής εκτός από την κατάσταση και την αναρχία με τις βιομηχανικές μονάδες που δημιουργούν τον κίνδυνο βιομηχανικού ατυχήματος, εκτός από τις διάφορες ελλείψεις τις μεγάλες που υπάρχουν στην αντιπλημμυρική και αντιπυρική θωράκιση, εκτός από τις ελλείψεις στις δομές υγείας, μιας και ακόμη βρισκόμαστε εν μέσω πανδημίας, που μάλιστα αναζωπυρώνεται, εκτός όλων αυτών έχουν να αντιμετωπίσουν και τον «καρκίνο» των νόμιμων και των παράνομων χωματερών. Κι αυτό δεν είναι δική μας εκτίμηση, είναι επίσημα στοιχεία επιδημιολογικής μελέτης που έχουν δει το φως της δημοσιότητας.

Γι’ αυτά λοιπόν εμείς θέλουμε απάντηση, γι’ αυτά τα ζητήματα, για να σταματήσει να υπάρχει αυτή η κατάσταση και για να μπορούν οι κάτοικοι της περιοχής να ζουν πραγματικά σε ένα ανθρώπινο περιβάλλον με σύγχρονα δικαιώματα, με σύγχρονες υποδομές και όχι σε έναν σκουπιδότοπο και κυριολεκτικά και μεταφορικά.

Εσείς -και κλείνω με αυτό- το μόνο που κάνατε ως Κυβέρνηση ήταν να κάνετε μια φιέστα στον ΧΥΤΑ, τον ανενεργό πρώτο ΧΥΤΑ, δήθεν με το ενεργειακό πάρκο και τον κύριο Πρωθυπουργό, δήθεν για να δημιουργήσετε την ψευδαίσθηση ότι ξεμπερδεύει ο κόσμος με τον ΧΥΤΑ, ενώ ήδη σήμερα δημιουργείται τρίτος ΧΥΤΑ στη Φυλή, κατά παράβαση κάθε περιβαλλοντικής νομοθεσίας, ακόμη και αυτής της κολοβής περιβαλλοντικής νομοθεσίας που υπάρχει σήμερα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα ξεκινήσω, κύριε συνάδελφε, με το τελευταίο που λέτε. Πρώτα απ’ όλα η περιβαλλοντική νομοθεσία στην Ελλάδα είναι από τις αυστηρότερες διεθνώς. Υπερτερεί σε αυστηρότητα από την ενωσιακή. Εάν διαφωνείτε σε αυτό, δεν ξέρω, ίσως θα πρέπει να κάνετε σύγκριση.

**ΙΩΑΝΝΗΣ ΓΚΙΟΚΑΣ:** Δεν τη θαυμάζουμε την ευρωενωσιακή.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Τι να σας πω! Στην Ευρωπαϊκή Ένωση βρισκόμαστε και εμείς έχουμε εθνική νομοθεσία πολύ πιο αυστηρή από την ενωσιακή.

Όμως ειδικά για τον Δήμο της Φυλής, αδικείτε κυρίως τον Δήμο της Φυλής. Αυτά τα χίλια πεντακόσια στρέμματα της πρώην χωματερής όχι απλώς θα πρασινίσουν, όχι απλώς θα γίνουν χώροι άθλησης, πολιτισμού, απλής δραστηριότητας των πολιτών, αλλά θα δώσουν και δωρεάν ηλεκτρική ενέργεια στους κατοίκους. Αυτό φαντάζομαι ότι θα το θεωρείτε θετικό. Δεν μπορώ να καταλάβω και δεν μπορώ να πιστέψω ότι εσείς, ένας άνθρωπος ευαισθητοποιημένος γι’ αυτήν την περιοχή -εκεί εκλέγεσθε προφανώς-…

**ΙΩΑΝΝΗΣ ΓΚΙΟΚΑΣ:** Όχι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Όχι; Δίπλα, εν πάση περιπτώσει. Δεν μπορώ, λοιπόν, να πιστέψω ότι θα πείτε όχι στο να παίρνουν ηλεκτρική ενέργεια δωρεάν για το σπίτι τους οι κάτοικοι του Δήμου Φυλής. Και αξίζουν συγχαρητήρια και στον δήμαρχο που έχει κινήσει τη διαδικασία.

Ρωτήσατε και για τις άλλες ανεξέλεγκτες χωματερές που υπήρχαν ή υπάρχουν ακόμα στο Θριάσιο Πεδίο. Βεβαίως και έχουν γίνει και διοικητικά πρόστιμα έχουν επιβληθεί και στον εισαγγελέα έχουν σταλεί πολλοί και διάφοροι. Βεβαίως και η αστυνομία έχει κάνει τη δουλειά της και το Υπουργείο Περιβάλλοντος έχει κινητοποιηθεί και βεβαίως και η περιφέρεια και η αποκεντρωμένη διοίκηση.

Δεν είναι σωστό να βγάζουμε μια ευθεία γραμμή και να λέμε ότι ποτέ δεν έγινε τίποτε, όχι και υπάρχουν τα στοιχεία γι’ αυτό που σας λέω. Υπήρχαν λοιπόν διοικητικές κυρώσεις, που λόγω βεβαίως προσωπικών δεδομένων δεν μπορώ να σας δώσω τα ονόματα, αλλά μπορώ σε δεύτερο χρόνο να σας καταθέσω, χωρίς να φαίνονται τα ονόματα και οι επωνυμίες, τα στοιχεία αυτών που σας λέω τώρα, δηλαδή για τις διοικητικές κυρώσεις το 2020 με πρόστιμα από τη Διεύθυνση Περιβάλλοντος και Κλιματικής Αλλαγής της Περιφέρειας Αττικής για παράνομη απόρριψη αποβλήτων, περιβαλλοντική υποβάθμιση και κίνδυνο ρύπανσης. Συνήθως μπάζα ήταν από κατεδαφίσεις και κατασκευές. Τα πρόστιμα αυτά όχι απλώς έχουν επιβληθεί στον υπαίτιο, αλλά έχουν κοινοποιηθεί και στην Εισαγγελία Πρωτοδικών Αθηνών για εξέταση παραβάσεων του Ποινικού Κώδικα, δηλαδή να δουν και το ποινικό μέρος.

Στη συγκεκριμένη τώρα περίπτωση πρέπει να σας πω ότι στη Μαγούλα, γι’ αυτήν την ανεξέλεγκτη χωματερή, η οποία περιοδικά βγάζει καπνούς από τις επιστρωματώσεις των αποθέσεων των μπάζων και αποβλήτων, το Υπουργείο Περιβάλλοντος ενημέρωσε και την Εισαγγελία του Αρείου Πάγου και την Αντιεισαγγελέα Περιβάλλοντος και κοινοποιήσαμε όλα τα στοιχεία στην Εισαγγελία Πρωτοδικών Αθηνών. Στείλαμε επίσης έγγραφο και είμαστε σε διαρκή επικοινωνία με το αστυνομικό τμήμα της περιοχής και την πυροσβεστική, έτσι ώστε να έχει η μεν πυροσβεστική την εποπτεία και τον νου της μην τυχόν υπάρχει κάποια υπόγεια αναζωπύρωση, η δε αστυνομία να πηγαίνει με περιπολίες να κάνει τακτικούς ελέγχους, έτσι ώστε να μην έχουμε νέα απόθεση.

Έρχομαι και στα άλλα στοιχεία που ήθελα να σας πω. Οι αστυνομικοί του Τμήματος Περιβαλλοντικής Προστασίας της Ελληνικής Αστυνομίας στις αρχές Σεπτεμβρίου πραγματοποίησαν ελέγχους, συνέλεξαν στοιχεία, έφτιαξαν τον φάκελο, αυτόν που στείλαμε και στις δικαστικές αρχές και στις εισαγγελικές, διαπιστώνοντας ότι είχε απορριφθεί μεγάλη ποσότητα αποβλήτων σε μια έκταση δεκαοκτώ έως είκοσι στρεμμάτων. Τα στοιχεία αυτά εμείς τα πήραμε, τα στείλαμε στις υπόλοιπες υπηρεσίες, όπως σας είπα, περιφέρεια, αποκεντρωμένη διοίκηση, πυροσβεστική, αστυνομικό τμήμα, Εισαγγελέα Αρείου Πάγου, πρωτοδικεία και ζητήσαμε από την κάθε μια υπηρεσία ξεχωριστά να κάνει, στο μέρος που της αναλογεί και τις ευθύνες που της ανήκουν, την εργασία της και να φέρει εις πέρας την ευθύνη που έχει αναλάβει, ώστε και να σταματήσει άμεσα η απόρριψη ενδεχομένως μελλοντικά νέων αποβλήτων, να φυλαχθεί ο χώρος και να αποκατασταθεί το συντομότερο δυνατό.

Εδώ ερχόμαστε επίσης στο ζουμί, πώς θα γίνει η αποκατάσταση και από ποιον θα γίνει. Εμείς λοιπόν απευθυνθήκαμε άμεσα, και εγγράφως, και προφορικώς, και οι υπηρεσίες μας έκαναν τηλεδιασκέψεις με τις αντίστοιχες υπηρεσίες, δηλαδή με τη Διεύθυνση Περιβαλλοντικής και Χωροταξικής Πολιτικής της Αποκεντρωμένης Διοίκησης Αττικής αλλά και με την Περιφερειακή Επιτροπή Αντιμετώπισης Περιβαλλοντικών Ζημιών Αττικής, για να εφαρμοστούν οι προβλέψεις του προεδρικού διατάγματος 148/2009 για την περιβαλλοντική ευθύνη και παράλληλα να συζητήσουμε μαζί τους τη χρηματοδότηση της αποκατάστασης της περιοχής.

Άρα θέλω να πω ότι εμείς λαμβάνουμε ως Υπουργείο Περιβάλλοντος -αυτός είναι ο ρόλος μας- και τα μέτρα, και κινητοποιούμε τις διωκτικές αρχές, και τις εισαγγελικές, και τους άλλους παίκτες στο τραπέζι και όπως σας είπα υπάρχουν και οι πόροι που εμείς θα αντλήσουμε, είτε από το Πράσινο Ταμείο, είτε από το Ταμείο Ανάκαμψης, είτε από άλλα χρηματοδοτικά εργαλεία, έτσι ώστε αυτές οι παλιές αμαρτίες των ανεξέλεγκτων χωματερών να πάψουν οριστικά και να προχωρήσουμε στην αποκατάσταση. Σας ξαναλέω ότι για την αποκατάσταση είναι υπεύθυνη, πάνω από όλα, η Διεύθυνση της Περιβαλλοντικής Πολιτικής της Αποκεντρωμένης Διοίκησης, όπως αντιστοίχως και της Περιφέρειας η Επιτροπή Αντιμετώπισης Περιβαλλοντικών Ζημιών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την πέμπτη με αριθμό 117/29-10-2021 επίκαιρη ερώτηση δεύτερου κύκλου του Βουλευτή Β΄ Πειραιώς του ΣΥΡΙΖΑ - Προοδευτική Συμμαχία κ. Τρύφωνα Αλεξιάδη προς τον Υπουργό Περιβάλλοντος και Ενέργειας, με θέμα: «Κήρυξη ως διατηρητέου μνημείου του εργοστασίου της ΔΕΗ στο Κερατσίνι».

Κύριε Αλεξιάδη, έχετε τον λόγο για την πρωτολογία σας.

**ΤΡΥΦΩΝ ΑΛΕΞΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, σκοπός της επίκαιρης ερώτησης είναι να αναδείξουμε την αναγκαιότητα για τον ιστορικό, εμβληματικό χώρο του εργοστασίου της ΔΕΗ στο Κερατσίνι, το οποίο εδώ και χρόνια -ευτυχώς πλέον, γιατί έχει ρυπάνει πάρα πολύ την περιοχή- δεν λειτουργεί.

Είναι ανάγκη, λοιπόν, αυτός ο χώρος να διατηρηθεί και να κηρυχθεί ως διατηρητέο μνημείο και νομίζω ότι σε συνεργασία με το Υπουργείο Πολιτισμού, που βρίσκεται και σήμερα εδώ για να απαντήσει σε άλλη επίκαιρη ερώτηση, πρέπει να γίνουν όλες εκείνες οι ενέργειες για αυτό το εμβληματικό σύμπλεγμα βιομηχανικών κτηρίων, που μαζί με τον εξοπλισμό του, αποτελεί έναν ιδανικό χώρο για να έχουμε στην Ελλάδα ένα βιομηχανικό πάρκο σε μια ιστορική τοποθεσία. Να τονίσω ότι καλό είναι να τιμούμε τα ιστορικά γεγονότα.

Ο κύριος Πρόεδρος στα θέματα ιστορίας είναι ειδικότερος εμού και πολλών από εμάς, αλλά εγώ να θυμίσω, λόγω της περιοχής όπου μεγάλωσα, κατοικώ εγώ και η οικογένειά μου, ότι είναι ένας ιστορικός χώρος όπου δόθηκαν μάχες για να μην καταστραφεί το εργοστάσιο της ΔΕΗ με τα στρατεύματα του ΕΛΑΣ απέναντι στα ναζιστικά γερμανικά στρατεύματα και είναι μια από τις περιοχές όπου τα ναζιστικά γερμανικά στρατεύματα ηττήθηκαν και αιχμαλωτίστηκαν.

Θα είναι, λοιπόν, μια ιστορική ύβρις ένας χώρος στον οποίο Έλληνες πατριώτες έδωσαν τη ζωή τους για να μην καταστραφεί, τώρα πλέον που δεν χρησιμοποιείται σωστά σαν εργοστάσιο της ΔΕΗ, να καταστραφεί για οικονομικούς ή για οποιουσδήποτε άλλους λόγους.

Έχετε, λοιπόν, μια ιστορική πολιτική ευκαιρία να δώσετε στις γειτονιές του Πειραιά που έχουν ταλαιπωρηθεί μια δυνατότητα ανάδειξης και διατήρησης αυτού του μνημείου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Αλεξιάδη.

Κύριε Υπουργέ, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πάρα πολύ, κύριε Πρόεδρε.

Αγαπητέ συνάδελφε, αγαπητέ μου κύριε Αλεξιάδη, η περίπτωση του παλιού εργοστασίου της ΔΕΗ στο Κερατσίνι αποτελεί μια θαυμάσια ευκαιρία, όπως ήδη το κάνατε εσείς, να καθίσουμε πολιτισμένα και με το βλέμμα πραγματικά στο μέλλον για να συζητήσουμε για την προοπτική αυτής της έκτασης και αυτών των εγκαταστάσεων.

Κατά την άποψή μου, πρέπει να είναι ένα πεδίο συναίνεσης όλων των κομμάτων στο μέλλον αυτής της περιοχής. Να δούμε με ποιον τρόπο θα αλλάξουμε τον χαρακτήρα της, με ποιον τρόπο θα δώσουμε ανάσα στο επιβαρυμένο περιβαλλοντικά τοπίο και να αποτελέσει και ένα τοπόσημο για το Κερατσίνι, ιδιαίτερα αυτή τη στιγμή που η ΔΕΗ μπαίνει σε μια νέα εποχή, που είδαμε ότι άντλησε πάρα πολλά χρήματα χωρίς να επιβαρύνει κανένα φορολογούμενο, τα οποία χρήματα θα πάνε όλα στην απολιγνιτοποίηση και σε επενδύσεις σε ΑΠΕ, σε ανανεώσιμες πηγές ενέργειας.

Ευτυχώς, λοιπόν, που δεν βρίσκεται πια στα πρόθυρα της χρεοκοπίας η ΔΕΗ, όπως έφτασε μέχρι πριν από δύο - δυόμισι χρόνια.

Ο πολιτισμός, λοιπόν, η ανάδειξη της πολιτισμικής μας κληρονομιάς και η ιστορία σε κτήρια, μνημεία, περιοχές αποτελούν βασικά σημεία της δικής μας περιβαλλοντικής ατζέντας και όχι μόνο. Να δώσουμε και δυο στοιχεία. Το ατμοηλεκτρικό εργοστάσιο της ΔΕΗ στο Κερατσίνι ξεκίνησε να παράγει ρεύμα το 1928 και αφού λειτουργούσε με φυσικό αέριο κυρίως, ως εφεδρική μονάδα, σταμάτησε τη λειτουργία του οριστικά το 2012.

Το κτηριακό συγκρότημα του ΑΗΣ Αγίου Γεωργίου αποτελεί ένα από τα πιο αντιπροσωπευτικά δείγματα βιομηχανικής αρχιτεκτονικής και μάλιστα, διακρίνεται από καινοτομίες της εποχής του, που υπάρχουν σε αντίστοιχα εργοστάσια ηλεκτροπαραγωγής στη Μεγάλη Βρετανία. Απλώς θέλω να κάνω μια πρώτη αποτύπωση, να έχουμε όλοι την ίδια βάση.

Σήμερα τα κτήρια έχουν διατηρηθεί σε μεγάλο βαθμό και στο μεγαλύτερό τους μέρος ως προς τα μορφολογικά τους στοιχεία. Υπάρχουν φθορές σε κάποια, κυρίως στις στέγες.

Και βεβαίως, συμφωνώ μαζί σας. Βεβαίως, έγινε η Μάχη της Ηλεκτρικής εκεί, όταν οι Έλληνες πατριώτες απώθησαν τους Ναζί, που ήθελαν να καταστρέψουν τον σταθμό λίγο πριν την αποχώρησή τους και λίγο πριν την απελευθέρωση.

Τώρα εδώ τι έχουμε; Ο Δήμος Κερατσινίου, όπως φαντάζομαι ότι πολύ καλά ξέρετε, προτείνει την αποκατάσταση, τη συντήρηση και την επανάχρηση του συνόλου των κτηριακών εγκαταστάσεων, να δημιουργηθούν τεχνολογικές υποδομές για κέντρο εκπαίδευσης, εκθεσιακός χώρος, υπαίθριος χώρος εκδηλώσεων και αναψυκτήριο.

Σύμφωνα, λοιπόν, με τα στοιχεία που έχουμε εμείς, στο Υπουργείο Περιβάλλοντος, στις 22 Σεπτεμβρίου του 2020, ο Δήμος Κερατσινίου - Δραπετσώνας υπέβαλε στο Υπουργείο Πολιτισμού και Αθλητισμού αίτημα χαρακτηρισμού ως νεότερου μνημείου τμήματος του συγκροτήματος του Ατμοηλεκτρικού Σταθμού Αγίου Γεωργίου, με ένα συνοπτικό τεύχος συνημμένο της ιστορικής του εξέλιξης.

Για να αξιολογηθεί και προκειμένου να αξιολογηθεί η υπαγωγή ή μη αυτού του συγκροτήματος στον ν.3028/2002 για την προστασία των αρχαιοτήτων και εν γένει της πολιτιστικής κληρονομιάς η αρμόδια Υπηρεσία Νεωτέρων Μνημείων και Τεχνικών Έργων είναι σε διαρκή επικοινωνία με τον Δήμο Κερατσινίου και Δραπετσώνας αλλά και με τη ΔΕΗ, ώστε να γίνει η απαραίτητη συλλογή στοιχείων. Στη δευτερολογία μου θα σας πω τι λέει η ΔΕΗ επίσης, που μας ενδιαφέρει πολύ, τι ζητά ο δήμος και πώς θα χειριστεί την υπόθεση το Υπουργείο Πολιτισμού.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο κ. Αλεξιάδης για τη δευτερολογία του.

**ΤΡΥΦΩΝ ΑΛΕΞΙΑΔΗΣ:** Χαίρομαι για την πρωτομιλία σας, κύριε Υπουργέ, και εκλαμβάνω την πρωτομιλία ως θετική αποδοχή του αιτήματος για την κήρυξη ως διατηρητέου μνημείου. Επειδή πρέπει να μιλάμε καθαρά, ή θα το κηρύξουμε ως διατηρητέο μνημείο ή θα το κατεδαφίσουμε. Δεν μπορεί να λειτουργήσει ξανά σαν εργοστάσιο. Άρα αποδέχομαι θετικά αυτό που είπατε. Αν υπάρχει κάτι διαφορετικό, να ξεκαθαριστεί στη δευτερομιλία σας.

Σε ό,τι αφορά το ζήτημα το συγκεκριμένο, θα καταθέσω στα Πρακτικά -πιθανόν να μην υπάρχουν στους υπηρεσιακούς φακέλους, αλλά καλό είναι να υπάρχουν- πρωτόκολλο συνεργασίας Υπουργείων με τον Δήμο Κερατσινίου για το συγκεκριμένο ζήτημα από τον Ιούλιο του 1996, απόφαση του Δήμου Κερατσινίου για την έγκριση ή μη για κήρυξη διατηρητέου μνημείου, καθώς και τεκμηρίωση για την κήρυξη διατηρητέου μνημείου. Θα καταθέσω τα σχετικά έγγραφα στα Πρακτικά για να υπάρχει μια πλήρης εικόνα τώρα.

Συμφωνώ απολύτως και με την αναγκαιότητα για το πεδίο συναίνεσης. Βεβαίως λίγο μπερδεύτηκα μετά, γιατί κάνατε με αφορμή αυτό μια ανάλυση περί των οικονομικών της ΔΕΗ. Αλλά να συμφωνήσω και σε αυτό. Αφού η ΔΕΗ, κύριε Υπουργέ, είναι σε τόσο καλή οικονομική κατάσταση δεν μπορεί ένας χώρος ο οποίος επιβάρυνε την υγεία των κατοίκων μιας περιοχής που έχει επιβαρυνθεί και με άλλες δραστηριότητες, όπως ο χώρος της ναυπηγοεπισκευαστικής ζώνης, όπως ο χώρος της Ψυττάλειας, όπως ο χώρος της χωματερής που έχει κλείσει και δεν θα αφήσουμε να ξανανοίξει με τη μια ή την άλλη μορφή. Δεν μπορεί, λοιπόν, η ΔΕΗ να επικαλείται τώρα οικονομικά προβλήματα ή να πει οτιδήποτε άλλο. Διότι το να επικαλεστεί η ΔΕΗ οικονομικά προβλήματα σημαίνει ότι η ΔΕΗ θα πουλήσει τον χώρο. Δεν υπάρχει άλλη εξήγηση. Τώρα, λοιπόν, που τα οικονομικά της ΔΕΗ είναι ανθηρά, όπως μας εξηγήσατε εσείς, πρέπει η ΔΕΗ να προχωρήσει σε αυτό το οποίο ορίζουν τα πρωτόκολλα συνεργασίας και έχουν δεσμευτεί τα Υπουργεία, δηλαδή το ελληνικό δημόσιο απέναντι στον δήμο και στους κατοίκους της περιοχής γι’ αυτό το ζήτημα.

Γι’ αυτό, λοιπόν, κύριε Υπουργέ, όπως εγώ όταν με ρωτούν «τι θυμάσαι από αυτά που έκανες στο Υπουργείο Οικονομικών», θυμάμαι με περηφάνια τη συμβολή μου στην παραχώρηση του Σκοπευτηρίου Καισαριανής στον δήμο, την παραχώρηση του παραλιακού μετώπου στους φορείς αυτοδιοίκησης, τη συμβολή μου στα λιπάσματα της Δραπετσώνας και μια σειρά από τέτοιες πράξεις που θα μείνουν στην ιστορία, ζητώ να συνδέσετε και εσείς το όνομά σας, να συνδέσετε την πολιτική σας δράση με ένα τόσο σημαντικό βήμα, ώστε ένας ιστορικός, ένας βιομηχανικός τόπος να κηρυχθεί ως διατηρητέο μνημείο. Να είναι ένας χώρος στον οποίο θα επισκεπτόμαστε όλοι με περηφάνια και θα γιορτάζουμε κάθε χρόνο το μέρος όπου δόθηκε η μάχη και οι Έλληνες πατριώτες δεν άφησαν να καταστραφεί το εργοστάσιο, όπως σχεδίαζαν οι ναζί και οι ντόπιοι συνεργάτες τους -γιατί είχαμε και τέτοιους δυστυχώς στην περιοχή του Πειραιά-, δεν αφήσαμε να καταστραφεί, σώθηκε το εργοστάσιο και έδωσε πολλά στη χώρα.

Ζητώ, λοιπόν, μια ξεκάθαρη απόφαση και εμείς να είστε σίγουροι θα συναινέσουμε σε οτιδήποτε είναι θετικό για την περιοχή. Και να είστε επίσης βέβαιος ότι θα αντιδράσουμε πολύ δυναμικά, όπως ξέρουμε στον Πειραιά από αγώνες, σε οτιδήποτε αρνητικό για την περιοχή.

(Στο σημείο αυτό ο Βουλευτής κ. Τρύφων Αλεξιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Αλεξιάδη.

Τον λόγο τώρα έχει ο Υπουργός για τη δευτερολογία του.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Αγαπητέ κύριε Αλεξιάδη, όπως είπα λοιπόν, παρέλαβε η Υπηρεσία Νεωτέρων Μνημείων και Τεχνικών Έργων του Υπουργείου Πολιτισμού το αίτημα του Δήμου Δραπετσώνας - Κερατσινίου στις 22 Σεπτεμβρίου του 2020 για τον χαρακτηρισμό ως νεωτέρου μνημείου μέρους των εγκαταστάσεων του συγκροτήματος του ΑΗΣ Αγίου Γεωργίου.

Τι έκανε, λοιπόν, αυτή η υπηρεσία; Μιλάει και με τις δύο πλευρές. Ας τις πούμε πλευρές. Και με τον Δήμο Κερατσινίου - Δραπετσώνας, αλλά και με τη ΔΕΗ ώστε να γίνει η συλλογή των απαραίτητων στοιχείων που θα οδηγήσει την υπηρεσία αυτή να συντάξει την έκθεση τεκμηρίωσης. Ήδη, στις 18 Ιουνίου 2021, πριν από μερικούς μήνες, ζήτησε η Υπηρεσία Νεωτέρων Μνημείων και Τεχνικών Έργων του Υπουργείου Πολιτισμού έγγραφα και στοιχεία από το αρχείο της ΔΕΗ έτσι ώστε να τεκμηριώσει την ιστορική εξέλιξη και τη σημασία του σταθμού για την ευρύτερη περιοχή, όχι μόνο για το συγκεκριμένο σημείο. Ακολούθησαν δύο συναντήσεις της υπηρεσίας αυτής με εκπροσώπους της ΔΕΗ, με μηχανικούς της ΔΕΗ και με εξουσιοδοτημένο μελετητικό γραφείο έτσι ώστε να γνωρίζει το Υπουργείο τι έχει στο μυαλό της η ΔΕΗ ως ιδιοκτήτρια του χώρου. Η ΔΕΗ ενημέρωσε για τις προθέσεις που έχει να συνταχθεί ένα σχέδιο ευρύτερης αξιοποίησης των εγκαταστάσεων του ΑΗΣ Κερατσινίου.

Από ’κει και πέρα τον Ιούλιο φέτος πάλι η Υπηρεσία Νεωτέρων Μνημείων και Τεχνικών Έργων του Υπουργείου Πολιτισμού ζήτησε τη συνδρομή του Δήμου Κερατσινίου - Δραπετσώνας. Ζήτησε και από εκείνους στοιχεία. Και τη δική τους οπτική. Επίσης, ζήτησε από τη ΔΕΗ τη δυνατότητα πρόσβασης κλιμακίου για να κάνουν αυτοψίες. Μεγάλος ο χώρος και πολλά διαφορετικά κτήρια.

Επικοινωνήσαμε με τη διοίκηση της ΔΕΗ, ως Υπουργείο Περιβάλλοντος, και ρωτήσαμε να δούμε ποιο είναι το σχέδιό τους, τι πρόκειται να κάνουν. Ποιες είναι οι προθέσεις τους. Μας είπαν, λοιπόν, ότι ετοιμάζουν και σε σύντομο χρόνο θα έχουν ολοκληρώσει μία συνολική μελέτη για τις εγκαταστάσεις και το μέλλον τους. Ιδιαιτέρως η μελέτη αυτή μας ενημέρωσαν ότι θα λαμβάνει υπ’ όψιν την ιδιαίτερη σημασία του χώρου από ιστορική και πολιτιστική άποψη, τα πραγματικά περιβαλλοντικά και χωροταξικά δεδομένα και τις αναπτυξιακές προοπτικές του ακινήτου και της ευρύτερης περιοχής.

Η ΔΕΗ τι λέει στην πρόταση του Δήμου Κερατσινίου - Δραπετσώνας; Υποστηρίζει ότι είναι αποσπασματική και ότι η πρόταση του δήμου δεν συνεκτικά κρίσιμους παράγοντες, όπως τις νέες βιώσιμες χρήσεις και λειτουργίες των παλαιών βιομηχανικών εγκαταστάσεων, τον τρόπο ανάδειξης και αξιοποίησης, τη χρηματοδότηση των απαιτούμενων δράσεων και κάποια άλλα στοιχεία που η ΔΕΗ θεωρεί σημαντικά. Η δε διοίκηση της ΔΕΗ μας διεμήνυσε ότι η δική της προμελέτη, η υλοποίησή της -αφού συνταχθεί, θεωρηθεί και εγκριθεί η ολοκληρωμένη μελέτη- και τα δικά της σχέδια είναι ευρύτερης σημασίας από την πρόταση του Δήμου Κερατσινίου - Δραπετσώνας. Μας υποσημείωσε ότι βεβαίως θα αξιοποιήσει με βιώσιμο, αειφορικό, πράσινο τρόπο και απόλυτο σεβασμό στην ιστορία του χώρου, τον πολιτισμό και το περιβάλλον, τα περιουσιακά της στοιχεία.

Εμείς είχαμε επικοινωνία με τη διοίκηση της ΔΕΗ για να έρθουμε να σας απαντήσουμε, για να ξέρουμε τι λένε και οι δυο πλευρές. Στις αρχές του νέου έτους, σε λίγους μήνες, δηλαδή, θα έχει ολοκληρώσει την προμελέτη που οδηγεί στη μελέτη. Οπότε θα συζητήσουν όλοι οι φορείς, το Υπουργείο Πολιτισμού, το Υπουργείο Περιβάλλοντος, ο Δήμος Κερατσινίου - Δραπετσώνας και βεβαίως η ΔΕΗ και θα εκτιμήσουν τις ιδέες και τις προτάσεις του δήμου.

Άρα, ελπίζω να γίνεται κατανοητό κ. Αλεξιάδη πως στο προσεχές διάστημα θα έχουμε ένα ξεκάθαρο πεδίο για συζήτηση: πώς βλέπει η ΔΕΗ την αξιοποίηση των εγκαταστάσεων με ευρύτερο, όμως, βλέμμα, ποια είναι η πρόταση του Δήμου Κερατσινίου - Δραπετσώνας, πώς αυτά τα δύο θα γεφυρωθούν, πώς αυτά τα δύο θα αξιοποιηθούν, ώστε να έχουμε το απόσταγμα μιας νέας αναπτυξιακής πράσινης και αειφορικής εικόνας και αξιοποίησης του συγκεκριμένου ακινήτου.

Αφού γίνει αυτή η ουσιαστική διαβούλευση, λοιπόν, στην οποία, βεβαίως, κι εσείς είστε πρόθυμα προσκεκλημένος να συμμετάσχετε, τότε μόνον θα εισαχθεί προς εξέταση στο Κεντρικό Συμβούλιο Νεωτέρων Μνημείων για να δούμε ποιον χαρακτηρισμό θα πάρει αυτό το τοπόσημο, όχι μόνο του Κερατσινίου, αλλά της χώρας όλης.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Και θα ήθελα να τονίσω κι εγώ ότι θεωρώ θετική σύμπτωση την παρουσία της Υπουργού Πολιτισμού σε αυτόν τον ωραίο διάλογο που έγινε μεταξύ του κ. Αλεξιάδη και του κυρίου Υπουργού και το εκλαμβάνω έτσι προληπτικά ως ένα σημείο θετικής εξέλιξης.

Λοιπόν, τώρα θα συζητηθεί η δέκατη τρίτη με αριθμό 141/1-11-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΣΥΡΙΖΑ - Προοδευτική Συμμαχία κ. Παναγιώτη Κουρουμπλή προς τον Υπουργό Περιβάλλοντος και Ενέργειας, με θέμα: «Η Κυβέρνηση των πολλών λόγων συντελεί σε ένα κατ’ εξακολούθηση περιβαλλοντολογικό και κοινωνικό έγκλημα».

Κύριε Κουρουμπλή, έχετε τον λόγο για την πρωτολογία σας.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, σύμπας ο Ελληνισμός το καλοκαίρι έζησε δραματικές στιγμές και γεννήθηκε μια πολύ μεγάλη απορία μετά από τα δραματικά γεγονότα που ζήσαμε και την περίοδο της ιστορίας στο Μάτι. Έπειτα από δυόμισι χρόνια η Κυβέρνηση ούτε έμαθε ούτε έδειξε ότι μπόρεσε να καταλάβει τι έπρεπε να γίνει. Αυτό είχε ως συνέπεια να έχουμε πυρκαγιές καταστροφικές σε έκταση και σε ένταση. Η Κυβέρνηση, επίσης, δεν επέδειξε ούτε την ικανότητα να προλάβει, αλλά ούτε στην αναζωπύρωση μπόρεσε να κάνει κάτι. Έγιναν, λοιπόν, πολύ μεγάλες καταστροφές.

Και έρχομαι στην περίπτωση της Εύβοιας.

Κύριε Υπουργέ, είναι απορίας άξιον το ότι ο Πρωθυπουργός δεν επισκέφθηκε αυτή την περιοχή. Γιατί; Είναι ένα θέμα το οποίο απασχολεί, ενώ έχει πάει σε άλλες περιοχές -πρέπει να το αναγνωρίσουμε.

Το δεύτερο μεγάλο ζήτημα που προκύπτει, κύριε Υπουργέ, είναι ότι μετά από τρεις μήνες από τις πυρκαγιές αυτές, στις περισσότερες περιοχές, δεν έχουν προχωρήσει αποφασιστικά στοχευμένες παρεμβάσεις -στοχευμένες! Ακούω καταγγελίες, κύριε Υπουργέ, ότι έχει προχωρήσει σε έναν βαθμό η ιστορία των κορμοδεμάτων, αλλά γίνεται στις άκρες των δρόμων, για να φαίνεται ότι κάτι γίνεται και όχι σε κρίσιμα, δύσκολα και δύσβατα σημεία, που είναι αναγκαίο για να μπορούν πραγματικά να παίξουν έναν αναχαιτιστικό ρόλο.

Και επί αυτού το ερώτημα, θα ήθελα να μου πείτε ποιος εποπτεύει; Έχετε εικόνα; Έχει πραγματική εικόνα το Υπουργείο; Υπάρχει κάποιος μηχανισμός που εποπτεύει για να είμαστε σίγουροι για το τι ακριβώς γίνεται;

Υπάρχει, επίσης, ένα άλλο ζήτημα και θα το πω επιγραμματικά, κύριε Πρόεδρε. Πρόκειται για τις μελέτες που κατέθεσαν οι δήμοι και οι οποίες ακόμα δεν έχουν τύχει χρηματοδότησης.

Τρίτη περίπτωση είναι αυτή που έχει να κάνει με τους μετεωρολογικούς σταθμούς. Υπήρχαν διαμαρτυρίες ότι υπήρχε έλλειμμα μετεωρολογικών σταθμών στην περιοχή. Ήθελα να ξέρω και γι’ αυτό αν έχει υπάρξει κάτι περισσότερο.

Κύριε Υπουργέ, είχατε δεσμευθεί -καθώς εκτός από τους συνεταιρισμούς που ασχολούνται με αυτά υπάρχει και μια άλλη κατηγορία συνεταιρισμών, των αναγκαστικών, που δεν μπορούσαν να λάβουν μέρος σε αυτή τη διαδικασία- ότι θα είχε τροποποιηθεί η διαδικασία για να μπορούν να λάβουν κι αυτοί μέρος. Τώρα, δηλαδή, απ’ ότι πληροφορούμαι οι συνεταιρισμοί που λαμβάνουν μέρος είναι της Κομοτηνής, της Ξάνθης και των Γρεβενών, αν δεν κάνω λάθος. Αυτοί, όμως, οι συνεταιρισμοί δεν προσλαμβάνουν κατοίκους από τις περιοχές όπου γίνονται τα έργα, διότι αυτοί αναθέτουν σε εργολάβους, οι οποίοι υλοποιούν αυτά τα έργα και οι οποίοι καταγγέλλεται ότι ενώ πληρώνονται το μέτρο 4,8 ευρώ με 5 ευρώ περίπου, το ποσόν το οποίο αποδίδεται στους εργαζόμενους είναι υποπολλαπλάσιο και υποστηρίζεται με πειστικό τρόπο ότι υπάρχουν υπερκέρδη από τους συγκεκριμένους κύκλους.

Θα ήθελα να προσθέσω κάτι το οποίο, κύριε Υπουργέ, τρέμω και στην ιδέα ότι μπορεί να συμβαίνει, αλλά είμαι υποχρεωμένος ως Βουλευτής να σας το πω -δεν καταγγέλλω εσάς, δεν καταγγέλλω την Κυβέρνηση, θέλω να το διερευνήσετε, γιατί μας αφορά όλους μας- είναι το ζήτημα των πυρκαγιών και των πλημμυρών. Είναι ένα θέμα που μας αφορά όλους, όλο το πολιτικό σύστημα.

Περιρρέουν, λοιπόν, πληροφορίες ότι κάποιοι από αυτούς τους περίφημους εργολάβους -που κάθε χρόνο σχεδόν οι ίδιοι αναλαμβάνουν αυτά τα έργα με όλες τις κυβερνήσεις- ενδεχομένως να συμμετέχουν και στις φωτιές. Και πραγματικά είναι εκπληκτικό. Το άκουσα. Δεν ξέρω αν αληθεύει, αλλά θα πρέπει η δικαιοσύνη να το ψάξει, γιατί κοινωνία αγγέλων δεν είμαστε. Μόνο αυτό δεν είμαστε, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κουρουμπλή.

Μόνο που ο Υπουργός δεν άκουσε και ζητάει μια διευκρίνιση**,** γιατί αναφερθήκατε σε κάποιες μελέτες.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Για ποιες μελέτες μιλάτε;

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Για τις μελέτες των δήμων. Έχω πληροφορίες ότι οι δήμοι έχουν καταθέσει κάποιες μελέτες και ρωτούσα αν αυτές οι μελέτες…

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό.

Ορίστε, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Αγαπητέ, κύριε Κουρουμπλή, θα συμφωνήσω μαζί σας ότι όλους μας αφορά το ζήτημα της θωράκισης της περιοχής της Εύβοιας από τα καιρικά φαινόμενα και ιδιαίτερα τα ακραία.

Μόλις τώρα επέστρεψα από τη βόρεια Εύβοια, ήρθα κατευθείαν. Ο Υπουργός, ο Κώστας Σκρέκας είναι ακόμα στην Εύβοια. Πήγαμε στις επτά το πρωί. Εγώ επέστρεψα τώρα, για να απαντήσω στις ερωτήσεις σας. Ο Υπουργός, ο κ. Σκρέκας παραμένει εκεί.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν αμφισβήτησα εσάς.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Όχι προς θεού!

Θα σας πω, λοιπόν, τι διαπιστώσαμε στην πράξη. Δύο πράγματα διαπιστώσαμε που είναι πραγματικά συγκλονιστικά. Το πρώτο είναι ότι η φύση επιστρέφει ταχύτατα. Πήγαμε σε πάρα πολλές πλαγιές, όπου ήδη έχουν γίνει τα κορμοδέματα, έχουν γίνει τα αντιδιαβρωτικά -και θα σας δώσω συγκεκριμένα στοιχεία- και είδαμε άπειρα μικρά πευκάκια, κλωναράκια, βλαστάρια χαλεπίου πεύκης. Είδαμε μαύρα εδάφη. Έχουμε πάει με τον κ. Σκρέκα πάρα πολλές φορές. Πηγαίνουμε ξανά και ξανά και ξανά, συναντιόμαστε όχι μόνο, βεβαίως, με τους δημάρχους, με τις τοπικές αρχές, με τους δασικούς συνεταιρισμούς, πηγαίνουμε και περπατάμε στις πλαγιές μαζί με τους δασάρχες για να δούμε την ποιότητα των έργων. Αυτή είναι η δουλειά μας, υποχρέωσή μας είναι να το κάνουμε και αυτό κάνουμε. Το πρώτο, λοιπόν, είναι ότι η φύση επιστρέφει πάρα - πάρα πολύ γρήγορα και μας γεμίζει χαρά.

Το δεύτερο είναι, κύριε Κουρουμπλή, ότι οι δασικοί συνεταιρισμοί οι ντόπιοι, με τη βοήθεια και άλλων δασικών συνεταιρισμών από την υπόλοιπη Ελλάδα, διότι δεν έφταναν οι ντόπιοι δασικοί συνεταιρισμοί να καλύψουν όλα τα αντιδιαβρωτικά έργα για όλες τις περιοχές, κάνουν εξαιρετική δουλειά, κάνουν καταπληκτική δουλειά.

Σας δίνω μερικά στοιχεία. Τα αντιδιαβρωτικά έργα, λοιπόν, πώς έχουν προχωρήσει στη βόρεια Εύβοια; Στη μεν περιοχή της Λίμνης και του Μαντουδίου έχουν ολοκληρωθεί πάνω από το 53%, στη δε Ιστιαία έρχονται σε δεύτερο χρόνο, αλλά και εκεί με ταχύτατο ρυθμό ολοκληρώνονται αρκεί, βεβαίως, οι καιρικές συνθήκες να επιτρέψουν να συνεχίσουν να εργάζονται οι δασεργάτες, πρωτίστως οι εργάτες και τα μέλη του δασικών συνεταιρισμών της Εύβοιας. Έως το τέλος του Δεκέμβρη, 15 Δεκέμβρη έχουμε ορίσει την καταληκτική ημερομηνία, ολοκληρώνονται τα αντιδιαβρωτικά έργα για την περιοχή της Λίμνης και τις λεκάνες της Λίμνης, σε πολύ λίγες εβδομάδες αργότερα και στην Ιστιαία.

Τα συγκεκριμένα στοιχεία, σήμερα που μιλάμε, λένε τα εξής: Έως τώρα έχουν κατασκευαστεί ήδη πεντακόσια χιλιόμετρα κορμοδεμάτων. Κορμοφράγματα έχουν ήδη κατασκευαστεί, σε μία έκταση άνω των δέκα χιλιάδων τετραγωνικών μέτρων. Τα κλαδοπλέγματα είναι πολύ ειδικός τρόπος συγκράτησης εδαφών, σε συγκεκριμένες, όμως, κλίσεις. Έχουμε πάνω από δεκατρία χιλιόμετρα κλαδοπλέγματα.

Έχουμε σανιδότοιχους πάνω από δεκαπέντε χιλιόμετρα. Οι σανιδότοιχοι δε, σε μία περιοχή στη λεκάνη απορροής της Λίμνης, είχαν τοποθετηθεί μάλλον μετά από μία πυρκαγιά το 2016 και εκεί είναι το σημείο όπου δυστυχώς -αν θα πάτε, θα δείτε ότι εμείς, εννοώ η ελληνική πολιτεία έχει χρηματοδοτήσει και κατασκευάσει τους σανιδότοιχους- θα δείτε ότι το βουνό είναι γυμνό. Εκεί, δυστυχώς, δεν υπάρχει φυσική αναγέννηση. Δεν τα κατάφερε διότι κάηκε δύο φορές τα τελευταία πέντε, έξι χρόνια. Ο σπόρος δεν μπόρεσε να κρατηθεί. Τα κουκουνάρια μόνο για τρία χρόνια δίνουν σπόρο. Και έτσι, λοιπόν, εκεί θα μπούμε με τεχνητή αναδάσωση.

Όμως, θέλω να συνεχίσω και να απαντήσω σε όσα αναφέρατε. Κανένας εργολάβος, κύριε Κουρουμπλή, ή υπεργολάβος αυτή τη στιγμή δεν βρίσκεται στην Εύβοια να δουλεύει στα αντιδιαβρωτικά. Είμαι κατηγορηματικός σε αυτό. Εργάζονται αποκλειστικά και μόνο οι δασικοί συνεταιρισμοί. Στο σύνολο έχουμε τριάντα τρεις δασικούς συνεταιρισμούς από όλη την Ελλάδα και εξακόσιους ανθρώπους, μέλη των δασικών συνεταιρισμών, οι οποίοι κάνουν μία εξαιρετική, μια εκπληκτική δουλειά.

Είπατε ότι φέραμε δασικούς συνεταιρισμούς από την υπόλοιπη Ελλάδα. Ναι, σε συμφωνία με τους δασικούς συνεταιρισμούς της Ευβοίας, διότι δεν προλάβαιναν. Είναι λίγοι οι δασικοί συνεταιρισμοί της Εύβοιας. Εμείς θέλαμε άμεσα, γρήγορα πάρα πολλά χέρια.

Και εδώ, βεβαίως, με λυπεί το γεγονός ότι, κύριε Κουρουμπλή -όχι για εσάς προσωπικά βεβαίως, αλλά για το κόμμα σας- δεν ψηφίσατε τη διάταξη που φέραμε εδώ και δίναμε τη δυνατότητα -και το κάναμε πράξη- απευθείας αναθέσεων από το ελληνικό κράτος στους δασικούς συνεταιρισμούς των πληγεισών περιοχών, να παίρνουν τις δουλειές με απευθείας ανάθεση, διότι αυτοί είναι που ξέρουν καλύτερα από οποιονδήποτε άλλο τον τόπο τους και διότι θέλαμε να ενισχύσουμε οικονομικά αυτούς τους ανθρώπους, οι οποίοι έχασαν έναν τεράστιο πόρο για τη ζωή τους, το δάσος.

**ΠΡΟΕΔΡΕΥΩΝ (Αθανάσιος Μπούρας):** Μπορείτε να συνεχίσετε στη δευτερολογία σας, κύριε Υφυπουργέ.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ωραία, κύριε Πρόεδρε, γιατί έχω πολλά ακόμα να σας πω.

Αν μου επιτρέπετε μόνο αυτό, κύριε Πρόεδρε. Για να μην θεωρείτε ότι εμείς μόνοι μας λέμε «τι ωραία και σπουδαία δουλειά έκαναν οι δασικοί συνεταιρισμοί της Εύβοιας και της υπόλοιπης Ελλάδας στην Εύβοια», οφείλω να σας ενημερώσω για το εξής. Φιλοξενήσαμε πριν από λίγες ημέρες στην Εύβοια -και όχι μόνο στην Εύβοια, αλλά και σε άλλες περιοχές της Ελλάδας που είχαν καεί τα δασικά τους οικοσυστήματα- την Ομάδα Άμεσης Επέμβασης Καμένων Εκτάσεων του Γραφείου Ανθρωπιστικής Βοήθειας των Ηνωμένων Πολιτειών της Αμερικής.

Ήρθαν με τους δικούς τους εμπειρογνώμονες, κύριε Πρόεδρε, πέρασαν από πάρα πολλές περιοχές, φωτογράφισαν, μέτρησαν, συζήτησαν με τους επιστήμονες που βρίσκονται εκεί. Με ρωτήσατε με τίνος επίβλεψη γίνονται τα έργα στη βόρεια Εύβοια. Γίνονται με την επίβλεψη των δύο δασαρχείων και με τους επιστήμονες, με τους σοβαρούς αυτούς ανθρώπους, οι οποίοι έχουν πραγματικά ξεπεράσει τον εαυτό τους και τις δυνάμεις τους για να βρίσκονται εκεί.

Μάλιστα, θα σας πω και ένα παραλειπόμενο. Ο δασάρχης της Λίμνης, ένας εξαιρετικός άνθρωπος, ενώ έβγαινε στη σύνταξη τώρα, επειδή ακριβώς τον ξέρουν οι ντόπιοι, τον αγαπούν και τον εμπιστεύονται, «αναγκάστηκε» -θα έλεγα προθυμοποιήθηκε- να παρατείνει τον χρόνο εργασίας του και να μην βγει στη σύνταξη, την οποία περίμενε με μεγάλη χαρά.

Οι Αμερικανοί της Ομάδας Άμεσης Επέμβασης Καμένων Εκτάσεων των Ηνωμένων Πολιτειών της Αμερικής συνεχάρησαν και τις δασικές υπηρεσίες και τους δασεργάτες της βόρειας Ευβοίας. Και ξέρετε τι τους έκανε ιδιαίτερη εντύπωση; Ότι δεν χρησιμοποιούμε σκληρά, βαριά μηχανήματα ούτε μέσα με ρόδες. Τίποτα δεν μπαίνει μέσα στην καμένη έκταση ως μηχάνημα. Μπαίνουν μόνο άνθρωποι. Δασεργάτες με τα άλογα και με μεγάλη προσοχή, με τα κινητά τους εργαλεία γίνεται όλη η δουλειά.

Θα συνεχίσω με τη δευτερολογία μου. Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εσείς, κύριε Υπουργέ, αλλά και ο κ. Κουρουμπλής έχετε υπερδιπλασιάσει τις πρωτολογίες σας. Αν μπορείτε, να μειώσετε τον χρόνο των δευτερολογιών. Είναι σημαντικό, βέβαια, το θέμα.

Τον λόγο έχει τώρα ο κ. Κουρουμπλής για τη δευτερολογία του.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Θα προσπαθήσω να βοηθήσω, κύριε Πρόεδρε.

Κύριε Υπουργέ, σας άκουσα με προσοχή και πραγματικά δεν ήρθα με καμμία διάθεση να καταγγείλω. Ήρθα να θέσω ζητήματα, να πάρω κάποιες δεσμεύσεις, γιατί -το εννοώ και το ξαναλέω- είναι ένα ζήτημα που νομίζω ότι μας ενδιαφέρει όλους σ’ αυτό τον τόπο.

Όμως, υπάρχουν απορίες, όπως η εξής: Η επιστημονική ομάδα υπέδειξε -μεταξύ των οποίων και ο κ. Λέκκας, ο οποίος έχει αρθρογραφήσει- συγκεκριμένες στοχεύσεις. Κινήθηκε η όλη προσπάθεια σε μία τέτοια κατεύθυνση, για να μην θρηνήσουμε θύματα και αρχίσουμε μετά και κλαίμε όλοι μαζί; Διότι, ξέρουμε πλέον ότι τα καιρικά φαινόμενα είναι απρόβλεπτα, έχουν ένταση. Έχετε, πραγματικά, αυτή την εικόνα; Είστε ικανοποιημένος; Εγώ σας θεωρώ έναν άνθρωπο ευαίσθητο σε αυτά τα ζητήματα, και εσάς και τον Υπουργό. Όμως, ως Βουλευτής θέλω να έχω τις διαβεβαιώσεις, ότι, πραγματικά, οι παρεμβάσεις είναι στοχευμένες. Γιατί το πόσες κακοτεχνίες είχαν, κύριε Υπουργέ, τα έργα τα δημόσια στην Ελλάδα τα τελευταία τριάντα χρόνια, το ξέρετε καλύτερα και από εμένα. Δεν κομίζω γλαύκας στην Αθήνα.

Επίσης, θέλω ειλικρινά να πω, κύριε Υπουργέ, ότι υπάρχουν δύο δήμοι στη δυτική Αθήνα -ο Δήμος Αγίων Αναργύρων και ο Δήμος Πετρούπολης- οι οποίοι έχουν επιδράσεις αρνητικές από τη χωματερή. Είχε υποσχεθεί ο Πρωθυπουργός σε μία επίσκεψή του, ότι θα υπάρξουν κάποια αντισταθμιστικά. Θα ήθελα επί αυτών αν έχετε κάτι να μας πείτε, για να μη σας ξαναφέρνουμε στη Βουλή με ερώτηση.

Κλείνω, κύριε Πρόεδρε, με τα εξής: Τα νέα μέτρα πλήττουν την εστίαση, πλήττουν κατηγορίες όπως είναι τα κομμωτήρια.

Επίσης, όσον αφορά στις εκατό εργαζόμενες καθαρίστριες που μονίμως είναι έξω από το Υπουργείο Ανάπτυξης, η παράκλησή μου θα ήταν, κύριε Πρόεδρε, για τις κυρίες αυτές που δουλεύουν δεκαοκτώ χρόνια και κινδυνεύουν να χάσουν τώρα οριστικά τη δουλειά τους, να υπάρξει μία κατανόηση από την πλευρά της Κυβέρνησης.

Ελπίζω στη συνάντηση του Πρωθυπουργού που θα γίνει σήμερα με τους εκπροσώπους της εστίασης, να βρεθεί ένας τρόπος -όπως και για τα κομμωτήρια- γιατί δεν έχει αποδειχθεί ότι ενοχοποιούνται στη μετάδοση του ιού, όπως είναι οι συγκοινωνίες και άλλες περιπτώσεις που έχουμε ζήσει αυτή την περίοδο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κουρουμπλή.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ κύριε Κουρουμπλή, θα ξεκινήσω από το τελευταίο. Τα μέτρα για την αντιμετώπιση της πανδημίας δεν πλήττουν και δεν στοχοποιούν καμμία επαγγελματική ομάδα. Το αντίθετο, θωρακίζουν την κοινωνία έναντι της πανδημίας και του κορωνοϊού. Και, επιπλέον, οφείλω να υπενθυμίσω στο Σώμα, ότι η ελληνική Κυβέρνηση δεν άφησε κανέναν πίσω σε αυτόν τον αγώνα και της θωράκισης της δημόσιας υγείας, αλλά και της οικονομικής στήριξης και επαγγελματικών ομάδων και κοινωνικών ομάδων και όλων όσοι είχαν μείνει απροστάτευτοι, αδύναμοι υπό το έλεος της πανδημίας. Εμείς δεν αφήσαμε κανέναν στο έλεος της πανδημίας. Το αντίθετο. Χτυπάμε την πανδημία.

Και εγώ, όμως, εδώ δράττομαι της ευκαιρίας να πω ότι, επιτέλους, θα ήθελα το κόμμα της Αξιωματικής Αντιπολίτευσης να μπει πολύ πιο δυναμικά στην επιχείρηση πειθούς των ανθρώπων που είτε για ιδεολογικούς λόγους είτε για άλλους λόγους -όπως φοβία- απομακρύνονται από το εμβόλιο. Μόνο ο εμβολιασμός θα σώσει και μόνο ο εμβολιασμός είναι εκείνος που θα θωρακίσει και την οικονομία και την κοινωνία και πάνω απ’ όλα τη ζωή όλων.

Τώρα, αγαπητέ κύριε Κουρουμπλή, με ρωτήσατε αν οι παρεμβάσεις στη βόρεια Εύβοια γίνονται στοχευμένα ή όχι. Βεβαίως και γίνονται στοχευμένα. Πρώτα απ’ όλα…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Με βάση τις προτάσεις των επιστημόνων.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Βεβαίως, με βάση τις προτάσεις των επιστημόνων. Οτιδήποτε γίνεται στη βόρεια Εύβοια αυτή τη στιγμή -και όχι μόνο, και στις άλλες περιοχές που είχαν πρόβλημα με τις πυρκαγιές- γίνεται μετά από επιστημονικές μελέτες, τις οποίες εγκρίνουν η δασική υπηρεσία και οι διευθύνσεις του Υπουργείου μας. Και εδώ μιλάμε για σκληρούς δασολόγους -να το πω έτσι- για σκληρούς επιστήμονες της δασικής επιστήμης.

Θα σας αναφέρω τα έξι θεματικά πεδία αυτών των μελετών. Συνολικά οι μελέτες για τη βόρεια Εύβοια είναι δεκαοκτώ και έχουν ολοκληρωθεί και οι δεκαοκτώ. Είναι δέκα για την περιοχή της Λίμνης, οκτώ για την περιοχή της Ιστιαίας.

Μέσα σε αυτές είναι η πρώτη που ξεκίνησε και ολοκληρώθηκε σε χρόνο ρεκόρ στις 2 Σεπτεμβρίου. Είχαμε στα χέρια μας την αναγνωριστική μελέτη και για τις καμένης γης στην βόρεια Εύβοια. Αυτή η αναγνωριστική μελέτη λοιπόν μας οδήγησε στη σύνταξη, στη χρηματοδότηση βεβαίως, θεώρηση και έγκριση των υπολοίπων δεκαοκτώ μελετών που σας είπα, για ποια πεδία στοχευμένα; Για δάση και δασικές εκτάσεις σύμφωνα με τον αναρτημένο δασικό χάρτη, για τα είδη της δασικής βλάστησης.

Ξέρουμε πολύ καλά -όπως σας είπα, αγαπητέ κύριε Κουρουμπλή- για τη μία πλαγιά πάνω από τη Λίμνη της Εύβοιας που είναι με σανίδες και σανιδότοιχους όπου εκεί δυστυχώς δεν θα επανέλθει το δάσος. Ξέρουμε πάρα πολύ καλά ποια δάση έχουν τεθεί σε κίνδυνο, ποια είναι τα πιο ορεινά, όπως η Ελάτη που δεν έχει προλάβει να βλαστήσει. Άρα ξέρουμε πάρα πολύ καλά. Όπως επίσης ξέρουμε και τους τύπους, -είναι καταγεγραμμένα από τους επιστήμονες- και τα χαρακτηριστικά των εδαφών, τις γενικές κλίσεις, φτιάχνοντας ένα ψηφιακό μοντέλο της απόλυτης ακρίβειας. Και καταγράψαμε το υδρογραφικό δίκτυο και, επίσης, κύριε Κουρουμπλή, το πάρα πολύ σημαντικό -αυτό που μας ενώνει χωρίς αμφιβολία- δηλαδή τις ζώνες δυνητικού κινδύνου πλημμύρας. Αυτό είναι το σημαντικό.

Τα έχουμε καταγράψει και γι’ αυτό τα αντιδιαβρωτικά έργα έτρεξαν με τέτοια ταχύτητα για να συγκρατήσουν τα χώματα, να περιορίσουν τη ροή του νερού και τα έχουν καταφέρει έως τώρα.

Βεβαίως και εγώ -όπως και εσείς φαντάζομαι- και ο αγαπητός Πρόεδρος και όλοι όσοι ασχολούμαστε με τα κοινά δεν μπορούμε να είμαστε ήσυχοι ποτέ για τίποτε. Πρέπει να είμαστε στις επάλξεις και αυτό κάνουμε. Είμαστε διαρκώς από πάνω. Και στα έργα και στην ποιότητά τους, την κατασκευή και στον έλεγχό τους.

Και τώρα, κύριε Κουρουμπλή, για να μην παίρνω περισσότερο χρόνο και ο κύριος Πρόεδρος μπαίνει στην αμήχανη θέση να πρέπει να με διακόψει, να απαντήσω για τα μετεωρολογικά. Να σας πω, λοιπόν, τι γίνεται με τους μετεωρολογικούς σταθμούς στην Εύβοια. Το δίκτυο της ΕΜΥ περιλαμβάνει τρεις αυτόματους μετεωρολογικούς σταθμούς. Ο ένας είναι στους Ωρεούς, πολύ κοντά στην Ιστιαία δηλαδή, ο δεύτερος είναι στην κεντρική Εύβοια στην Κύμη και ο τρίτος είναι στην Κάρυστο.

Ωστόσο υπάρχουν και τα μετεωρολογικά ραντάρ και το δίκτυο αισθητήρων εντοπισμού ηλεκτρικών εκκενώσεων, τα οποία σε συνδυασμό με τους τρεις μετεωρολογικούς σταθμούς που σας είπα, μπορούν και καλύπτουν με μετεωρολογικές παρατηρήσεις και πληροφορίες, δηλαδή ποσά βροχόπτωσης, αριθμό ηλεκτρικών εκκενώσεων και άλλα, εκτεταμένες γεωγραφικές περιοχές ιδιαίτερα σε περιπτώσεις ακραίων καιρικών φαινομένων. Αυτά τα στοιχεία είναι που οδήγησαν την Πολιτική Προστασία –αν θυμόσαστε κατά τον «Μπάλλο» να βγάλει διάφορες απαγορεύσεις μετακίνησης, όπως για παράδειγμα εδώ στην Αθήνα, στον Κηφισό που έκλεισε η λεωφόρος. Στη δε Εύβοια έγιναν συστάσεις και έκλεισαν επίσης και εκεί δρόμοι. Έχουν βοηθήσει πάρα πολύ αυτά τα δίκτυα που σας είπα ειδικά τα μετεωρολογικά ραντάρ. Και μάλιστα μπορεί να σας φανεί περίεργο, αλλά το μετεωρολογικό ραντάρ στη Λάρισα καλύπτει την ευρύτερη περιοχή της βορείου Ευβοίας. Συνδυάζεται επίσης με τα στοιχεία του μετεωρολογικού ραντάρ του Υμηττού και έτσι καλύπτουν το σύνολο της έκτασης που μας ενδιαφέρει. Αυτά λοιπόν.

Και αγαπητέ, κύριε Κουρουμπλή, είμαι πάντοτε στη διάθεσή τους να απαντήσω σε οποιαδήποτε ερώτηση.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και μαζί με αυτά τα χρήσιμα που είπατε, κύριε Υπουργέ, για την Εύβοια, μην ξεχνάτε και τα Βίλια και το Αλεποχώρι.

**ΓΕΩΡΓΙΟΣ ΑΜΥΡΑΣ (Υφυπουργός Περιβάλλοντος και Ενέργειας):** Να τα πω; Έχω τα στοιχεία και για αυτά.

**ΠΡΟΕΔΡΕΥΩΝ (Αθανάσιος Μπούρας):** Όχι να μην πείτε. Θα τα συζητήσουμε κατ' ιδίαν. Απλά η επικαιρότητα της ερώτησης έφερε στη δική μου αγωνία και περιοχές της δικής μου εκλογικής περιφέρειας που υπέφεραν το καλοκαίρι.

Προχωράμε τώρα στην τελευταία για σήμερα επίκαιρη ερώτηση. Είναι η έβδομη με αριθμό 132/1-11-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος την Υπουργό Πολιτισμού και Αθλητισμού, με θέμα: «Αρχαιολογικοί χώροι στη δυτική Αθήνα και στον ιστορικό της περίγυρο εγκαταλελειμμένοι από την πολιτεία».

Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε. Κύριε Υπουργέ, η δυτική Αθήνα είναι αρχαιολογικά ίσως η δεύτερη σημαντικότερη εκλογική περιφέρεια της Αθήνας καθώς το κέντρο της Αθήνας είναι αυτό που φιλοξενεί το δεύτερο μνημείο UNESCO της Αττικής τη Μονή Δαφνίου.

Έχουμε ξανασυζητήσει σε αυτή την Αίθουσα. Έχω ξαναφέρει θέματα αρχαιολογικού ενδιαφέροντος της περιοχής και θα ξαναφέρω και άμεσα. Και τι είχαμε συζητήσει; Την ανάδειξη των στενών Δαφνίου, αυτού του παρθένου τμήματος, του ανέγγιχτου τμήματος της Ιεράς Οδού. Τότε είχατε δεσμευτεί ότι, όσον αφορά το Μνημείο της Πυθιονίκης, το ιερό της Αφροδίτης, είναι μια σειρά μνημειακών χώρων που χρήζουν επεμβάσεων. Μας είχατε πει: «Έχουμε ήδη προγραμματίσει τις παρεμβάσεις σε αυτούς τους χώρους και εκπονούνται αυτή τη στιγμή μελέτες από τις αρμόδιες υπηρεσίες του Υπουργείου, προκειμένου να προλάβουμε να είναι έτοιμο το 2021». Αναρωτιέμαι τι έχει γίνει και πόσο έχετε να μας παρουσιάσετε κάποια εξέλιξη σε αυτό το θέμα.

Η ίδια ερώτηση αφορούσε και το βόρειο τμήμα της διακλάδωσης της αρχαίας Ιεράς Οδού, που βρίσκεται το Ποικίλο Όρος και είναι από την κορυφή του λόφου Ηχούς μέχρι τη λίμνη Κουμουνδούρου. Είναι διακόσια τριάντα μέτρα περίπου και ενώ υπάρχει η πινακίδα αρχαιολογικός χώρος, δεν έχει κηρυχθεί αρχαιολογικός χώρος ή τουλάχιστον δεν μπορούσα να βρω πουθενά την απόφαση κήρυξης. Το τμήμα αυτό ανασκάφηκε από τον Ιωάννη Τραυλό το 1937 και υπάρχει πλήθος επιστημονικών και άλλων δημοσιεύσεων. Κινδυνεύει αυτή τη στιγμή, επειδή έχει εγκαταλειφθεί και έχει καλυφθεί από βλάστηση. Παλιότερα, η Εφορεία Αρχαιοτήτων είχε εκδώσει την απόφαση έγκρισης μελέτης περιβαλλοντικής αναβάθμισης της λίμνης Κουμουνδούρου στις 25-1-2005 με διαμόρφωση χωμάτινου εκπαιδευτικού μονοπατιού γύρω από τη λίμνη ανάδειξης του αρχαίου φάρου στο λόφο Γκίκα και βορείως της λίμνης. Τι έχει γίνει από αυτό; Είναι ένα ερώτημα.

Δεύτερον, έχουμε το θέμα του ελληνικού «Σινικού Τείχους», αυτά τα πέντε χιλιόμετρα, το τείχος του Δέματος, που ενώνει το Ποικίλο με την Πάρνηθα. Εκεί πέρα είναι εντυπωσιακή η εγκατάλειψη. Είναι ένα τείχος του τέταρτου αιώνα. Έχει σχέση με την εμπειρία μετά την εισβολή των Σπαρτιατών στην Αθήνα από εκεί πέρα. Δεν υπάρχει στην πράξη πρόσβαση στο χώρο. Δεν είναι καταχωρημένος ο χώρος στο διαδίκτυο καταλόγων των κηρυγμένων αρχαιολογικών χώρων και μνημείων και ούτω καθ’ εξής. Πραγματικά, είναι ένα μοναδικό μνημείο που συνδέει την κεντρική ιστορία της αρχαίας Αθήνας σε απόσταση αναπνοής από το κέντρο της σημερινής Αθήνας.

Και τέλος, στο ύψωμα Καλιστήρι, στη Χασιά, στην ευρύτερη περιφέρεια στη γειτονιά της δυτικής Αθήνας, εκεί πέρα που είναι και ο ΧΥΤΑ Φυλής -όχι στον ίδιο χώρο, αλλά στο ίδιο ύψωμα- έχουμε τον αρχαίο Δήμο Όης, που έχουν γίνει ήδη ανασκαφές, έχει τεκμηριωθεί. Οι ανασκαφές είναι πολύ μικρής κλίμακας, το 1910 και το 1996. Είναι εγκαταλειμμένος σήμερα ο χώρος, δεν είναι προσβάσιμος και έχουν αρχίσει και χάνονται μνημεία, όπως ο αρχαίος δρόμος και η αρχαία γέφυρα.

Πραγματικά, μιλάμε για μνημεία σημαντικότατα σε απόσταση αναπνοής από το κέντρο της Αθήνας. Θα μπορούσαν να βάλουν στον αρχαιολογικό χάρτη τη δυτική Αθήνα και όμως, έχουν εγκαταλειφθεί. Πραγματικά, δεν καταλαβαίνουμε πώς μπορείτε να δικαιολογήσετε αυτή την εγκατάλειψη.

Θα θέλαμε, παρακαλώ, τις απαντήσεις σας, πριν προχωρήσουμε στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Η Υπουργός Πολιτισμού και Αθλητισμού, η κ. Μενδώνη έχει τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Βουλευτά, ευχαριστώ για την ερώτησή σας, γιατί έτσι μου δίνετε την ευκαιρία να πω αυτά τα οποία έχουν γίνει και απέχουν από αυτά τα οποία μόλις ακούσαμε.

Αναφορικά με το πρώτο ερώτημα της ερώτησής σας για τη θέση Σπηλιές-Καλιστήρι στη Φυλή, όπου τοποθετείται ο αρχαίος Δήμος της Όης, επισημαίνω ότι ο χώρος προστατεύεται από το 1996 με τη σχετική κήρυξη. Μετά από πρόσφατες έρευνες της Εφορείας Αρχαιοτήτων Δυτικής Αττικής, έχουν εντοπιστεί εκ νέου οι αρχαιότητες που περιγράφονται ήδη από τις αρχές του περασμένου αιώνα από τον Κάουπερ και τον Σκιά και βρίσκεται σε εξέλιξη η τοπογραφική αποτύπωση τους. Επίσης, οι ανασκαφές στις οποίες αναφερθήκατε το 1994 και το 1995, έγιναν στο πλαίσιο κατασκευής της Αττικής Οδού. Τον χώρο διασχίζουν η Αττική Οδός και η σιδηροδρομική γραμμή Αθηνών - Πελοποννήσου κατά τον άξονα ανατολή - δύση.

Επομένως, το βόρειο τμήμα του είναι προσβάσιμο από τον βόρειο παράδρομο της Αττικής Οδού, ενώ το νότιο από τον ασφαλτόδρομο μέσω της λεωφόρου ΝΑΤΟ. Δεν είναι απομονωμένο, δηλαδή.

Ο κηρυγμένος αρχαιολογικός χώρος έχει έκταση περίπου έντεκα στρέμματα. Παρά ταύτα και παρά τον μεγάλο φόρτο εργασίας, λόγω πολλών μνημείων, το προσωπικό της Εφορείας Αρχαιοτήτων Αττικής πραγματοποιεί τακτικότατες αυτοψίες, ενώ έχουν πραγματοποιηθεί καθαρισμοί από τη βλάστηση και είχαν σαν αποτέλεσμα τον εντοπισμό και την αποτύπωση των μνημείων που είναι σε εξέλιξη, όπως σας είπα.

Το αρχαίο τείχος Δέμα βρίσκεται στα δυτικά των Άνω Λιοσίων, ανάμεσα στους πρόποδες της Πάρνηθας και του Όρους Αιγάλεω, στο Ποικίλο όρος, δηλαδή. Είναι ορατό σε μήκος τεσσάρων χιλιομέτρων τριακοσίων εξήντα μέτρων, με το μεγαλύτερο τμήμα του να διατηρείται στα ανατολικά του ΧΥΤΑ Άνω Λιοσίων και Φυλής. Για την προστασία του το τείχος και η ευρύτερη περιοχή του, εντός της οποίας εντοπίζονται και άλλες αρχαιότητες, έχουν κηρυχθεί αρχαιολογικός χώρος από το 2013.

Επισημαίνω ότι ο αρχαιολογικός χώρος είναι καταχωρημένος στην ιστοσελίδα του αρχαιολογικού κτηματολογίου. Μπορείτε να το βρείτε, μπορείτε να το αναζητήσετε.

Επιπλέον η Εφορεία Αρχαιοτήτων Δυτικής Αττικής για την προβολή του τείχους έχει αναρτήσει στην ιστοσελίδα της πληροφορίες και φωτογραφίες του μνημείου, καθώς και χάρτη, όπου φαίνονται οι δυνατότητες οδικής πρόσβασης σε αυτό από τρία σημεία. Άρα και αυτό δεν είναι αποκομμένο.

Σημείο πρώτο. Από τη λεωφόρο Ασπροπύργου ΝΑΤΟ, από το ρεύμα ανόδου προς Άνω Λιόσια, στο ύψος της ασβεστοποιίας «ΔΟΥΚΕΡΗ και ΣΙΑ».

Σημείο δεύτερο. Από τη λεωφόρο Ασπροπύργου ΝΑΤΟ, από το ρεύμα καθόδου προς τον Ασπρόπυργο στο ύψος του νέου κοιμητηρίου κάτω από την εναέριο γέφυρα της οδού Σταυρού - Ελευσίνας.

Σημείο τρίτον. Από τη λεωφόρο Ασπροπύργου ΝΑΤΟ, από το ρεύμα καθόδου προς τον Ασπρόπυργο, στο ύψος του στρατοπέδου Μακ, προς τον δρόμο που οδηγεί στον «Πύργο» του Δέματος στον λόφο Πυργάθι και στην είσοδο του ΧΥΤΑ της Φυλής.

Η εφορεία έχει στον προγραμματισμό της να τοποθετήσει πινακίδες σήμανσης και κατεύθυνσης, αλλά και πληροφόρησης του κοινού. Το 2021, εκπονήθηκε μελέτη άμεσων μέτρων αποκατάστασης για τη στερέωση και ανάδειξη του αρχαίου τείχους Δέμα, σε συνεργασία με τον Δήμο Φυλής και την Εφορεία Αρχαιοτήτων Δυτικής Αττικής. Η μελέτη έχει εγκριθεί η εφαρμογή της έχει δρομολογηθεί για το 2022.

Επιπλέον, στην περιοχή του τείχους πραγματοποιούνται τακτικά αυτοψίες από υπαλλήλους της εφορείας αρχαιοτήτων για τον έλεγχο της κατάστασης του μνημείου, ακριβώς λόγω της ιδιαιτερότητας του, δηλαδή, της γειτνίασης με τον ΧΥΤΑ, καθώς και κοινές αυτοψίες με το Δασαρχείο Πάρνηθας, τον Δήμο Φυλής και άλλους φορείς, προκειμένου να τηρείται επακριβώς η περιβαλλοντική νομοθεσία.

Η λίμνη Κουμουνδούρου, με επιφάνεια εκατόν ογδόντα οκτώ στρέμματα, ταυτίζεται με τη νότια και μεγαλύτερη από τις δύο λίμνες που σχηματίζονταν από το ρέμα των Ρειτών, δηλαδή τα νερά των πηγών που έρεαν από τις δυτικές παρυφές του Όρους Αιγάλεω.

Κατά τη διάρκεια της τέλεσης των μεγάλων ελευσινιακών μυστηρίων από την περιοχή της λίμνης Κουμουνδούρου διέρχονταν οι συμμετέχοντες στην πομπή μεταφοράς των ιερών αντικειμένων από την Ελευσίνα προς την Αθήνα και αντιστρόφως.

Νότια της λίμνης Κουμουνδούρου, στη βόρεια πλαγιά του λόφου της Ηχούς η ανασκαφική έρευνα έχει φέρει στο φως τμήμα του αναλήμματος του δευτερευόντως ορεινού κλάδου της Ιεράς Οδού. Για την προστασία του αναλήμματος η Εφορεία Αρχαιοτήτων Δυτικής Αττικής μερίμνησε, ώστε να κατασκευαστούν σήραγγες διέλευσης στο τεχνικό έργο της περιφερειακής οδού στο τμήμα του που συναντά το ανάλημμα της αρχαίας οδού, ακριβώς για να το προστατεύσει.

Δεν ευσταθεί η σημείωση σας ότι η λίμνη δεν έχει προστασία, καθώς δεν έχει κηρυχθεί ως αρχαιολογικός χώρος. Ήδη από το 1974 η λίμνη Κουμουνδούρου χαρακτηρίζεται ως ιστορικός τόπος με ζώνη προστασίας πλάτους πενήντα μέτρων γύρω από αυτή.

Επιπλέον η περιοχή του ορεινού όγκου του Αιγάλεω, όπου βρίσκεται η λίμνη, είναι προστατευόμενη ως τοπίο ιδιαίτερου φυσικού κάλλους με δύο κηρύξεις το 1968 και το 1969.

Επιπροσθέτως, βρίσκεται εντός της Ζώνης Ζ1 του Όρους Αιγάλεω. Σύμφωνα με τον ν.2742/1999 η Ζώνη Ζ1 καθορίζεται ως περιοχή περιαστικού πάρκου, με λειτουργίες αναψυχής, χωρίς μόνιμες εγκαταστάσεις, όπου επιτρέπεται μόνο η ανέγερση περιπτέρων αναψυχής ιστορικής και περιβαλλοντικής ενημέρωσης. Άρα, η περιοχή προστατεύεται απόλυτα.

Επίσης, σύμφωνα με τον ν.4277/2014 το νέο Ρυθμιστικό Σχέδιο Αθήνας και Αττικής προβλέπει για τη συγκεκριμένη περιοχή ότι αποτελεί τμήμα της πολιτιστικής περιηγητικής φυσιογνωμίας της διαδρομής με αφετηρία τον Κεραμεικό, που συνδέει μέσω της Ιεράς οδού την Αθήνα με την Ελευσίνα.

Εργασίες για την ανάδειξη του τμήματος της Ιεράς Οδού στη θέση αυτή περιλαμβάνονται στο έργο «Εργασίες για την προβολή και την ανάδειξη της αρχαίας Ιεράς Οδού και των μνημείων που σηματοδοτούν την πορεία της», το οποίο είναι σε εξέλιξη από τον Σεπτέμβριο του 2020 και υλοποιείται από την Αρχαιολογική Υπηρεσία με πόρους του Υπουργείου Πολιτισμού. Προχωρούν έργα σε δώδεκα σημεία, από τα οποία διέρχεται η Ιερά Οδός, ανάμεσα σε αυτά και η λίμνη των Ρειτών.

Κύριε Βουλευτά, η Εφορεία Αρχαιοτήτων Δυτικής Αττικής έχει στη χωρική της αρμοδιότητα δεκατρείς δήμους που περιλαμβάνουν σημαντικούς αρχαιολογικούς χώρους και μνημεία όλων των περιόδων. Δεν εγκαταλείπει τους αρχαιολογικούς χώρους και τα μνημεία της αρμοδιότητάς της, όπως ισχυρίζεστε, πραγματοποιεί μεγάλο αριθμό ανασκαφών στο πλαίσιο ιδιωτικών και δημοσίων έργων, υλοποιεί έργα αποκατάστασης, ανάδειξης και διαμόρφωσης των αρχαιολογικών χώρων και των μνημείων και σε κάθε περίπτωση προστατεύει το μνημειακό απόθεμα με κάθε τρόπο και κάθε μέσο.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Υπουργό.

Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κυρία Υπουργέ, πάμε να τα δούμε ένα-ένα. Για τον Δήμο της Όης λέτε ότι θα προχωρήσουν οι τοπογραφικές αποτυπώσεις.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Γίνονται, εκτελούνται.

**ΚΡΙΤΩΝ - ΗΛΙΑΣ ΑΡΣΕΝΗΣ:** Εκτελούνται. Πότε θα ολοκληρωθούν; Θα θέλαμε ένα χρονοδιάγραμμα. Φαντάζομαι ότι από τη στιγμή που προχωρούν θα είναι στη διάθεσή σας το χρονοδιάγραμμα.

Επίσης, δεν υπάρχουν πινακίδες. Πώς είναι δυνατόν να είναι κηρυγμένο…

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Είναι στον προγραμματισμό της εφορείας να βάλουν πινακίδες.

**ΚΡΙΤΩΝ - ΗΛΙΑΣ ΑΡΣΕΝΗΣ:** Πολύ ωραία. Μέχρι στιγμής, όμως, δεν υπάρχουν. Χαίρομαι που θα υπάρξουν πινακίδες στο μέλλον και περιμένουμε να τις δούμε. Θα ήθελα, επίσης, το χρονοδιάγραμμα για το πότε θα μπουν οι πινακίδες σ’ αυτόν τον κηρυγμένο χώρο.

Για το τείχος του Δέματος μάς λέτε ότι είναι στο Αρχαιολογικό Κτηματολόγιο, αλλά στο διαρκή κατάλογο μνημείων, κηρυγμένων χώρων και αρχαιολογικών χώρων δεν υπάρχει κάτι, δεν υπάρχει καμμία αναφορά.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Τι να κάνουμε τώρα; Έχει γίνει μετάπτωση στο Αρχαιολογικό Κτηματολόγιο. Τί συζητάμε τώρα; Αυτό ήταν προηγουμένων δεκαετιών.

**ΚΡΙΤΩΝ - ΗΛΙΑΣ ΑΡΣΕΝΗΣ:** Συνεχίζει και είναι διαθέσιμο...

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Έχει γίνει μετάπτωση στο Αρχαιολογικό Κτηματολόγιο. Αυτό χρησιμοποιεί σήμερα όλος ο κόσμος.

**ΚΡΙΤΩΝ - ΗΛΙΑΣ ΑΡΣΕΝΗΣ:** Συνεχίζει και είναι διαθέσιμο στο internet και χρησιμοποιείται από τον κόσμο. Εκεί πέρα δεν υπάρχει τίποτα. Εάν υπήρχε μετάπτωση, θα τον είχατε καταργήσει. Όμως, αυτός υπάρχει. Άρα, όποιος πάει στο Google, θα βρει αυτό.

Για τη βόρεια διακλάδωση της Ιεράς Οδού, συμφωνείτε ότι έχει καλυφθεί από βλάστηση; Είναι αυτό εγκατάλειψη; Για ποιον λόγο δεν έχει κηρυχθεί; Μου είπατε ότι έχει προστατευθεί, επειδή προστατεύεται από την περιβαλλοντική νομοθεσία η περιοχή. Είναι δυνατόν; Μιλάμε για την αρχαία Ιερά Οδό, για τεκμηριωμένη ανασκαφή από τον Τραυλό και να μην έχει κηρυχθεί; Εδώ πέρα έχει πινακίδα. Είναι ένας χώρος που είναι αρχαιολογικός χώρος, έχει πινακίδες ως αρχαιολογικός χώρος και δεν έχει κηρυχθεί. Είναι δυνατόν;

Επίσης, δεν μου απαντήσατε ούτε για το κομμάτι -ξέρω ότι δεν είναι στην ερώτηση, αλλά γνωρίζετε τις απαντήσεις- της μελέτης που έχει εγκριθεί για το βόρειο τμήμα της Ιεράς Οδού και τι έχει γίνει από τότε, ακριβώς, για τη δημιουργία μονοπατιών και για να γίνει επισκέψιμο. Επιπλέον, δεν μου έχετε πει από τη δέσμευσή σας για το μνημείο της Πυθιονίκης, για το ιερό της Αφροδίτης και γενικότερα για αυτό που θα έπρεπε να γίνει κάποια στιγμή ο Μεγάλος Αρχαιολογικός Περίπατος της Αθήνας σ’ αυτό το τμήμα των στενών Δαφνίου, που μπορεί να περνά ο δρόμος, αλλά κατά τα άλλα περιβαλλοντικά έχει μείνει ανέπαφο στο μεγαλύτερο κομμάτι του. Δεν έχουμε άλλο τέτοιο τμήμα της Ιεράς Οδού τόσο κοντά στο φυσικό περιβάλλον της αρχαιότητας. Αυτός θα μπορούσε να γίνει άμεσα ο Μεγάλος Αρχαιολογικός Περίπατος που θα περνά κάθε επισκέπτης της Αθήνας.

Τί θα κάνετε, λοιπόν; Είχατε δεσμευτεί ότι μέχρι και το 2021 θα είχατε ολοκληρώσει τις διαδικασίες ανάδειξης. Τί έχει γίνει; Αλλάζετε τη δέσμευσή σας, δεσμεύεστε για κάτι άλλο ή τελείωσε αυτό το θέμα και προχωράμε στο επόμενο;

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αρσένη.

Κυρία Υπουργέ, έχετε τον λόγο για την απάντησή σας.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κατ’ αρχάς, να ξεχωρίσουμε το θέμα. Το Αρχαιολογικό Κτηματολόγιο είναι από τις μεγαλύτερες υποδομές που έχουν δημιουργηθεί για τη διαχείριση αρχαιολογικών χώρων και μνημείων. Σε αυτό, λοιπόν, υπάρχουν τα πάντα. Όλα τα άλλα έχουν πλέον ολοκληρωθεί, έχουν τελειώσει, έχουν περατωθεί. Αυτό το οποίο είναι το σύγχρονο εργαλείο με το οποίο κανείς κινείται, αναζητά τους αρχαιολογικούς χώρους και όλες τις δεσμεύσεις που προκύπτουν από τις κηρύξεις είναι το Αρχαιολογικό Κτηματολόγιο. Αυτό είναι γνωστόν τοις πάσι και χρησιμοποιείται από τους πάντες.

Επομένως, εκεί τα πράγματα είναι σαφή και ξεκαθαρισμένα. Αρκεί να μπείτε να το δείτε.

Ως προς την Ιερά Οδό, βεβαίως, θυμάμαι πάρα πολύ καλά ότι το 2019 από αυτό το Βήμα της Βουλής σας απάντησα για τη σύνδεση των μνημείων εκατέρωθεν της Ιεράς Οδού και ήδη ανέφερα, αλλά προφανώς δεν το συγκρατήσατε ότι από τον Σεπτέμβρη του 2020 η Εφορεία Δυτικής Αττικής πραγματοποιεί το έργο αυτό, το οποίο είχα αναφέρει σε απάντησή μου σ’ εσάς το 2019.

Σας είπα και προηγουμένως ότι το έργο το συγκεκριμένο της Εφορείας Αρχαιοτήτων περιλαμβάνει την ανάδειξη δώδεκα σημείων. Αυτά τα δώδεκα σημεία, λοιπόν, είναι αυτά στα οποία διασώζεται η Ιερά Οδός και είναι αυτά τα οποία αναδεικνύονται. Είναι το έργο το οποίο σας ανέφερα και είναι σε εξέλιξη. Δεν ολοκληρώθηκε τον Δεκέμβρη του ’21, δηλαδή δεν ολοκληρώνεται τους δύο μήνες, διότι υπήρχε το τεράστιο πρόβλημα της πανδημίας που έχει φέρει πίσω τα έργα, κάποια έργα τουλάχιστον. Όμως, αυτό το έργο εκτελείται, θα εκτελεστεί και θα αποδοθεί.

Είναι σαφές ότι για το Υπουργείο Πολιτισμού και Αθλητισμού προτεραιότητα αποτελούν ο αρχαιολογικός χώρος της Ελευσίνας εν όψει της Πολιτιστικής Πρωτεύουσας το 2023 καθώς και η Μονή Δαφνίου, μνημείο ενταγμένο στον κατάλογο της Παγκόσμιας Πολιτιστικής Κληρονομιάς της UNESCO. Αυτό δεν σημαίνει ότι η Εφορεία Αρχαιοτήτων και οι κεντρικές υπηρεσίες του Υπουργείου Πολιτισμού δεν μεριμνούν για τις αρχαιότητες που συνδέουν την Αθήνα με την Ελευσίνα. Είναι προφανές αυτό. Γι’ αυτό και δημιουργήσαμε έργο, γι’ αυτό και χρηματοδοτείται το έργο, γι’ αυτό και υπάρχουν ευρωπαϊκοί πόροι οι οποίοι πηγαίνουν στα συγκεκριμένα έργα που ανέφερα. Το καλύτερα σωζόμενο τμήμα -έτσι ενημερωτικά το λέω- της Εθνικής Οδού είναι στο πέρας του, είναι στον αρχαιολογικό χώρο της Ελευσίνας και αυτό έχει συμπεριληφθεί μαζί με τα άλλα έντεκα σημεία στην ανάδειξη.

Όσο για τη Μονή Δαφνίου και τον περιβάλλοντα χώρο, είναι προφανές ότι τηρούμε απολύτως και εφαρμόζουμε τις υποχρεώσεις της χώρας μας προς την UNESCO, είτε μέσα από την ολοκληρωμένη διαχείριση αρχαιολογικών χώρων και μνημείων που εκπονούνται τώρα τα διαχειριστικά σχέδια είτε μέσω του έργου το οποίο είναι σε εξέλιξη στη Μονή Δαφνίου και στον περιβάλλοντα χώρο ενταγμένο στο τρέχον ΕΣΠΑ 2014 - 2020, καθώς και στα δύο έργα τα οποία εν τω μεταξύ ωρίμασαν για τη Μονή Δαφνίου και τον περιβάλλοντα χώρο.

Κύριε Βουλευτά, κοιτάξτε. Το έργο των εφορειών είναι πολυδιάστατο. Κατ’ αρχάς, υπάρχει υποχρέωση της διεπιστημονικής τεκμηρίωσης και καταγραφής του αρχαιολογικού πλούτου κάθε περιοχής και στη συνέχεια οι ενέργειες για την προστασία, την ανάδειξη των μνημείων και την απόδοσή τους στην κοινωνία, διότι με αυτόν τον τρόπο προστατεύονται καλύτερα.

Θέλω, λοιπόν, να σας πω για άλλη μια φορά ότι το επιστημονικό προσωπικό της αρμόδιας Εφορείας Αρχαιοτήτων Δυτικής Αττικής αλλά και όλων των εφορειών πανελλαδικά διακρίνεται για το υψηλό επίπεδο επιστημονικής γνώσης και υπαλληλικής ευσυνειδησίας. Να είστε σίγουρος, λοιπόν, ότι αυτοί οι άνθρωποι δεν εγκαταλείπουν τα μνημεία στην εικόνα την οποία θέλετε να περιγράψετε ότι βρίσκονται.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 17.54΄ λύεται η συνεδρίαση για την προσεχή Τετάρτη 10 Νοεμβρίου 2021 και ώρα 9.00,΄ με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**